
¦ Guvernul de la Bratislava a negat pregătirea “unui front comun româno-slovac” împotriva Legii statutului maghiarilor

 

BRATISLAVA - Guvernul de la Bratislava a negat pregătirea “unui front comun româno-slovac” împotriva Legii statutului maghiarilor din ţările vecine Ungariei, informează MTI. 

Negociatorul şef al Slovaciei la Bruxelles şi secretarul de stat în Ministerul Afacerilor Externe, Ján Figel, a discutat, la Bratislava, cu secretarul de stat pentru probleme administrative din cadrul Ministerul ungar al Afacerilor Externe, Bába Iván, declarând, după întâlnire, că în discuţiile bilaterale purtate la sfârşitul săptămânii trecute, cu ocazia conferinţei de la Praga a ţărilor candidate la statutul de membru al NATO, părţile română şi slovacă au abordat şi problema Legii statutului, “însă nu au convenit asupra constituirii vreunui front comun”.

*

■ Slovacia se declară îngrijorată de nota discriminatorie a proiectului de lege privind statutul maghiarilor

 

VIENA - Ministrul slovac de Externe, Eduard Kukan, a declarat, marţi, că este îngrijorat de nota discriminatorie conţinută, în opinia sa, de proiectul de lege privind statutul maghiarilor din străinătate, informează AFP. 

România, ţară în care trăiesc circa două milioane de maghiari, a anunţat deja, sâmbătă, că legea privind minorităţile maghiare nu va fi aplicată pe teritoriul său atât timp cât autorităţile române nu vor fi consultate şi nu vor fi stabilite de comun acord anumite lucruri. 

“Suntem preocupaţi de faptul că (acest proiect de lege) introduce un principiu discriminatoriu, persoane care trăiesc în Slovacia urmând să se bucure de ajutoare financiare acordate de guvernul ungar”, a declarat Kukan, în cursul unei vizite făcute la Viena. “Aceste chestiuni trebuie să ne fie explicate în detaliu, în aşa fel încât aceste îngrijorări să fie îndepărtate”, a adăugat el. 

În Slovacia trăiesc circa 600.000 de slovaci de naţionalitate maghiară. 

Proiectul de lege, dezbătut în momentul de faţă de Parlamentul de la Budapesta, vizează acordarea unor drepturi speciale minorităţilor maghiare care trăiesc în ţările vecine, în materie de muncă, educaţie şi asistenţă medicală. 

Ungaria a pierdut, în urma Tratatului de la Trianon, din 1920, o bună parte din teritorii. Din cele circa zece milioane de maghiari, aproximativ o treime trăiesc în afara graniţelor Ungariei.

*

■ Ambasadorul Ungariei la Bucureşti a avut convorbiri cu reprezentanţi ai MAE român pe tema legii statutului maghiarilor din afara graniţelor

 

BUCUREŞTI - Ambasadorul Ungariei la Bucureşti, Istvan Igyarto, a avut, la sfârşitul săptămânii trecute, convorbiri cu reprezentanţi ai MAE român pe tema proiectului de lege privind acordarea unor drepturi etnicilor maghiari din afara graniţelor Ungariei, a afirmat, luni, în plenul Senatului, secretarul de stat în MAE Cristian Niculescu. 

Niculescu, care a răspuns unei interpelări pe această temă a senatorului PDSR Adrian Păunescu, a precizat că întâlnirea a avut loc vineri, fără a da însă detalii despre conţinutul convorbirilor. 

Niculescu a prezentat însă un calendar al discuţiilor dintre Bucureşti şi Budapesta pe tema proiectului de lege. Astfel, în 4 aprilie 2001, ministrul român de Externe, Mircea Geoană, a abordat această problemă în timpul vizitei oficiale la Budapesta, apoi pe 23 aprilie a avut loc un nou “schimb de opinii”, iar pe 2 mai partea maghiară a oferit “clarificări” părţii române. 

Premierul Adrian Năstase a afirmat, la sfârşitul săptămânii trecute, că proiectul de lege privind statutul maghiarilor nu se va aplica în România fără consultări între Guvernele de la Bucureşti şi Budapesta. Declaraţia lui Năstase a provocat, conform unui reprezentant al MAE ungar, “mirare”, deoarece autorităţile de la Budapesta au transmis documente pe această temă partenerilor români. 

*

■ Marko Bela crede că legea statutului maghiarilor are doar valoare simbolică şi că Ungaria nu are forţa economică pentru a schimba condiţia etnicilor maghiari

 

BUCUREŞTI - Legea privind acordarea unor drepturi etnicilor maghiari are mai mult o valoare “sentimentală şi simbolică”, însă Ungaria nu va avea “forţa economică” să schimbe “condiţia” maghiarilor din statele învecinate ei, a afirmat, luni seara, într-o emisiune a postului public de televiziune, preşedintele UDMR, Marko Bela. 

Statutul şi condiţia maghiarilor din România pot fi schimbate numai prin legi ale statului român, a spus Marko. 

El a precizat însă că proiectul de lege acordă facilităţi “educaţionale şi culturale” Pentru etnicii maghiari aflaţi pe teritoriul Ungariei. “Această lege nu va putea fi aplicată decât dacă toate părţile sunt de acord”, a adăugat liderul UDMR, pronunţându-se pentru consultări pe această temă între Guvernele de la Bucureşti şi Budapesta. 

Preşedintele PNL, Valeriu Stoica, a afirmat, însă, în cadrul aceleiaşi emisiuni, că acest proiect de lege are la bază o concepţie despre naţiune, de origine germană, care a provocat două războaie mondiale, precum şi conflictele din fosta Iugoslavie. Stoica s-a pronunţat împotriva aplicării legii în România şi a cerut Guvernului de la Bucureşti să aibă consultări pe această temă cu Executivul de la Budapesta.

*

 

 

 

 

● 16 mai

■ Partea ungară este dispusă să poarte consultări de specialitate cu România pe tema Legii statutului maghiarilor de peste hotare

 

BUDAPESTA - Partea ungară este în continuare dispusă să poarte noi consultări de specialitate cu România pe tema Legii statutului maghiarilor de peste hotarele Ungariei, lege aflată în dezbaterea Parlamentului de la Budapesta, a declarat, miercuri, purtătorul de cuvânt al Ministerului ungar al Afacerilor Externe, Horváth Gábor, citat de MTI. 

“Autorităţile de la Bucureşti nu ne-au informat, până în prezent, când şi la ce nivel va avea loc consultarea programată pentru săptămâna viitore, la Budapesta”, a subliniat purtătorul de cuvânt, adăugând că Ungaria a solicitat României o listă a problemelor pe care doreşte să le dezbată. 

*

■ Budapesta respinge criticile vecinilor săi cu privire la proiectul statutului minorităţilor maghiare

 

BUDAPESTA - Budapesta a respins, miercuri, criticile vecinilor săi referitoare la proiectul statutului minorităţilor maghiare din ţările limitrofe, reproşându-le că exploatează politic o problemă delicată în Europa Centrală, relatează AFP. 

“Chestiunea minorităţilor naţionale este importantă în Europa Centrală”, a declarat pentru AFP purtătorul de cuvânt al Ministerului Afacerilor Externe, Gabor Horvath. “Nu este o chestiune care se pretează la efectele unei retorici în faţa presei”, a adăugat el, făcând o aluzie voalată la criticile adresate de liderii slovaci şi români. 

“Am informat cu regularitate ţările vecine şi Uniunea Europeană de când am conceput acest proiect. Suntem dispuşi să le consultăm şi pe viitor”, a spus purtătorul de cuvânt. 

Proiectul de lege, depus la Parlament în aprilie, prevede să recunoască cetăţenilor de origine maghiară din ţările vecine dreptul de a munci trei luni pe an în Ungaria, cu avantajele sociale corespunzătoare, care includ şi asigurarea medicală. Proiectul prevede, de asemenea, un ajutor acordat acestor minorităţi în domeniul educaţiei. 

Importante minorităţi maghiare trăiesc în ţările vecine Ungariei, mai ales în România, Slovacia, Serbia şi Ucraina. 

Ministrul slovac al Afacerilor Externe, Eduard Kukan, s-a declarat îngrijorat, marţi, la Viena, de acest proiect de lege. “Aceste chestiuni trebuie să ne fie explicate în detaliu, pentru a aplana aceste temeri”, a declarat el. “Suntem îngrijoraţi de faptul că acest proiect introduce un principiu discriminatoriu, persoane care trăiesc în Slovacia bucurându-se de ajutoare financiare acordate de guvernul maghiar”, a adăugat ministrul. 

În ceea ce îl priveşte pe premierul român, Adrian Năstase, el a declarat chiar, la sfârşitul săptămânii trecute, că va împiedica aplicarea acestei legi în România, dacă cele două ţări nu ajung la un acord în prealabil. 

Horvath a reamintit că sunt în curs de desfăşurare consultări cu Bucureştiul pe această temă. El a mai subliniat că “legea ungară nu va avea impact extrateritorial” şi nu se va aplica, în consecinţă, în ţările vecine. 

*

■ România doreşte ca următoarea rundă de consultări cu Ungaria pe marginea proiectului legii statutului să se desfăşoare săptămâna viitoare

 

BUCUREŞTI - România aşteaptă să aibă o nouă rundă de consultări cu Ungaria pe marginea proiectului referitor la statutul maghiarilor din afara graniţelor, săptămâna viitoare, la Budapesta, a declarat, miercuri, purtătorul de cuvânt al Ministerului român de Externe, Tatiana Maxim. 

Această întâlnire ar urma să aibă loc la nivel de experţi. “Suntem în consultări cu Ungaria şi cerem clarificări pe o serie de aspecte destul de complexe” ale proiectului Budapestei, a spus Tatiana Maxim. 

Purtătorul de cuvânt a spus că există un punct de vedere comun al instituţiilor de la Bucureşti în privinţa subiectului, însă, la ora actuală, observaţiile şi solicitările de clarificare nu pot fi făcute publice.

*

● 17 mai

 

■ Preşedintele Adunării Parlamentare a OSCE, Adrian Severin, apreciază că legea statutului maghiarilor de peste hotare nu va produce tensiuni interetnice

 

CLUJ-NAPOCA - Preşedintele Adunării Parlamentare a OSCE, Adrian Severin, a declarat, joi, la Cluj-Napoca, că legea statutului maghiarilor de peste graniţă, care se află în dezbaterea Parlamentului ungar, nu va produce tensiuni interetnice, transmite corespondentul MEDIAFAX. 

“Nu văd o problemă directă, dar nu pot să ignor că astfel de diferenţe antrenează, mai ales la nivelul masei, probleme de ordin sufletesc, psihologic, neconvenabile pentru o atmosferă de unitate în Uniunea Europeană”, a mai adăugat Severin, referindu-se la această lege. 

Adrian Severin a afirmat că legea pe care Guvernul Ungariei încearcă să o pună în aplicare, este “o soluţie experimentală”, care încearcă să compenseze lipsa unor mecanisme potrivite pentru asigurarea liberei circulaţii a persoanelor şi accesul liber pe piaţa muncii. 

În opinia lui Severin, efortul OSCE ar trebui direcţionat spre politicile privind libera circulaţie în Uniunea Europeană. El apreciază, în acest context, că politicile actuale vizând migraţia sunt nesatisfăcătoare. “Prin ridicarea unui zid de vize se poate asigura liniştea ţărilor dezvoltate în raport cu valurile de emigare, dar nu este o soluţie atât timp cât în aceste state este nevoie de forţă de muncă”, a declarat Severin. El susţine că este nevoie de o altă politică, prin care să se asigure migraţia pozitivă, fără distincţii de ordin etnic. 

*

■ Adrian Năstase despre legea statutului maghiarilor: Pe teritoriul unui stat nu se pot aplica legile altui stat, decât dacă există înţelegeri bilaterale sau reglementări internaţionale

BUCUREŞTI - Premierul Adrian Năstase a declarat, miercuri seara, referitor la legea privind statutul maghiarilor de peste graniţe, care se află în dezbaterea Parlamentului ungar, că “pe teritoriul unui stat nu se pot aplica legile altui stat, decât în măsura în care există înţelegeri bilaterale sau standarde internaţionale preluate în reglementări naţionale”. 

“Nu cred că acest lucru trebuie să şocheze. Dacă dăm noi o lege care să se aplice în Ungaria, nu cred că guvernul ungar ar fi foarte fericit”, a spus Năstase, adăugând că numai prin consultări se pot realiza înţelegeri pe acest proiect. 

El a spus că s-a mirat de faptul că declaraţiile sale pe această temă nu au fost corect înţelese la Budapesta. 

Potrivit lui Adrian Năstase, proiectul statutului maghiarilor de peste graniţe conţine, pe lângă elemente educaţionale, şi elemente suplimentare care creează diverse forme de discriminare, mai ales în ceea ce priveşte “tratamentul în domeniul economic şi pe piaţa muncii între cetăţenii ţării”. 

“Nu sunt convins că austriecii ar accepta foarte uşor o discriminare între cetăţenii acestei ţări”, a apreciat Năstase, arătând că, în cazul în care s-ar stabili şi standarde europene în materie de minorităţi etnice care se află în afara graniţelor unui stat, toată lumea ar trebui să le respecte. 

Năstase a criticat acest proiect şi pentru faptul că nu pot fi stabiliţi exact cei care ar putea beneficia de prevederile lui. “Se vor aduce cumva detectoare cu raze X pentru a stabili care sunt etnicii maghiari”, s-a întrebat primul ministru. 

Adrian Năstase a spus că, în zilele următoare, vor avea loc consultări pe această temă între România şi Ungaria, iar partea română va prezenta, în mod direct, părţii ungare punctele sale de vedere şi aşteaptă “o analiză de euro-conformitate a acestei legi”. 

“Cred că trebuie să privim cu responsabilitate şi seriozitate această lege, pentru a nu crea valuri inutile”, a spus Adrian Năstase.

*

● 18 mai

■ Runda de consultări cu Ungaria privind statutul este “agreată în principiu pentru zilele următoare”, declară ministrul român de Externe

 

BUCUREŞTI - Ministrul român de Externe, Mircea Geoană, a declarat, vineri, că o rundă de consultări între Bucureşti şi Budapesta pe marginea proiectului privind statutul maghiarilor din afara graniţelor este “agreată, în principiu, pentru următoarele zile”. 

“Suntem pregătiţi să continuăm consultările săptămâna viitoare, la Budapesta”, a spus ministrul român de Externe. Geoană a declarat că autorităţile române au un punct de vedere comun, aprobat de premierul Adrian Năstase. 

Ministrul a spus că speră ca România şi Ungaria să perfecteze cât mai repede data la care experţii celor două ţări se vor întâlni pentru runda de consultări.

*

● 19 mai

■ Asociaţia Culturală Ungară din Ucraina consideră “benefic” proiectul legii statutului

BUDAPESTA - Preşedintele Asociaţiei Culturale Ungare din Subcarpatia, Miklos Kovacs, a calificat drept “benefic” proiectul legii statutului minorităţii maghiare din statele vecine Ungariei, transmite MTI. 

Miklos Kovacs a declarat că inclusiv parlamentarii maghiari din Ucraina sunt mulţumiţi de acest proiect de lege şi aşteaptă ca dezbaterile din Parlamentul de la Budapesta să se încheie cu adoptarea, în iunie, a legii. Kovacs a adăugat că Asociaţia Culturală Ungară din Subcarpatia este unul din iniţiatorii proiectului de lege. 

“În acest moment putem spune că Ucraina susţine legea şi o consideră benefică”, a declarat Kovacs. “Sper că va rămâne aşa”, a adăugat el.

*

■ Ungaria este în continuare interesată să aibă consultări cu România 

pe tema legii statutului

 

BUDAPESTA - Ungaria este în continuare interesată să aibă consultări cu România în privinţa legii statutului, a declarat secretarul de stat în MAE ungar Zsolt Nemeth, transmite MTI. 

Nemeth a declarat că aceste consultări ar putea avea loc săptămâna viitoare, în măsura în care experţii români acceptă invitaţia. 

Nemeth a exclus posibilitatea de a avea convorbiri pe acest subiect, duminică, când se va afla într-o vizită neoficială la Oradea. 

Secretarul de stat în MAE ungar va participa, duminică, la Oradea, la deschiderea colegiului Arany Janos, aflat în cadrul Universităţii Creştine din Oradea, insituţie de învăţământ superior construită cu sprijinul guvernului ungar.

*

● 20 mai

■ Ministrul ungar al Educaţiei susţine că legea statutului este o formă de sprijin acordată de Ungaria procesului de integrare europeană a statelor vecine

 

ORADEA - Ministrul ungar al Educaţiei, Pokorni Zoltan, a declarat, sâmbătă, cu ocazia inaugurării internatului Universităţii particulare maghiare Partium din Oradea, că legea statutului maghiarilor de peste hotare este o formă de sprijin acordată de Ungaria procesului de integrare europeană a statelor vecine. 

“Noi încercăm să sprijinim ţările vecine în vederea integrării în Uniunea Europeană, iar această lege este o formă de sprijin. Dorim să asigurăm maghiarilor din aceste ţări o viaţă culturală deosebită, iar ceea ce este bine pentru maghiarii din Slovacia sau România, de exemplu, e bine şi pentru ţări în sine”, a afirmat Pokorni Zoltan. 

Prezent la inaugurarea internatului, secretarul de stat în Ministerul ungar al Afacerilor Externe, Nemeth Zsolt, şi-a manifestat, la rândul său, satisfacţia faţă de deschiderea manifestată de premierul României, Adrian Năstase, în ceea ce priveşte discutarea legii prvind statutul maghiarilor de peste hotare şi a precizat că aşteaptă cu nerăbdare vizita delegaţiei române în Ungaria. 

“Noi am dat timp suficient părţii române şi dacă într-adevar se poate vorbi despre comunicare, aceasta nu trebuie realizată prin intermediul presei şi nu tebuie să ne implicăm într-un război mediatic”, a afirmat Nemeth Zsolt, subliniind înţelegerea de care au dat dovadă autorităţile din Slovacia cu privire la aplicarea Legii statutului. 

Vizita lui Nemeth Zsolt la Oradea s-a încheiat printr-o întâlnire cu reprezentanţii comunităţii maghiare din oraş, cărora le-au fost prezentate prevederile legii privind statutul maghiarilor de peste hotare, lege al cărei proiect se află în dezbaterea Parlamentului Ungariei. 

*

● 22 mai

■ Consultările bilaterale româno-ungare pe tema Legii statutului vor avea loc în data de 24 mai, la Budapesta

 

BUDAPESTA - Consultările bilaterale româno-ungare vor avea loc, la solicitarea părţii române, în data de 24 mai, la Budapesta, a declarat, în cadrul unei conferinţe de presă organizate, marţi, la Budapesta, purtătorul de cuvânt al Ministerului ungar al Afacerilor Externe, Horváth Gábor, citat de MTI. 

El a precizat că la consultări vor participa, din partea Ungariei, specialiştii în drept ai Ministerului Afacerilor Externe şi ai Oficiului pentru Maghiarii de peste Hotare (HTMH).

*

● 23 mai

■ Comisia de Politică Externă a Parlamentului de la Budapesta a susţinut 18 din cele 131 de propuneri de modificare a proiectului Legii statutului maghiarilor de peste hotarele Ungariei

 

BUDAPESTA - Comisia de Politică Externă a Parlamentului de la Budapesta a susţinut, în şedinţa de miercuri, 18 din cele 131 de propuneri de modificare a proiectului Legii statutului maghiarilor de peste hotarele Ungariei, transmite MTI. 

Preşedintele Oficiului pentru Maghiarii de Peste Hotare (HTMH), Szabó Tibor, prezent la şedinţă în calitate de reprezentant al Guvernului Ungariei, a sprijinit numai nouă iniţiative, dar a precizat că Executivul analizează posibilitatea sprijinirii, în formă modificată, a altor 32 de propuneri. 

Deputaţii unguri au respins propunerea Partidului Socialist Maghiar (MSZP) referitoare la alegerea unui avocat al poporului pentru problemele maghiarilor de peste hotare, Szabó Tibor precizînd că această măsură necesită sprijinul a două treimi dintre deputaţi. 

"Această respingere va determina modul în care grupul parlamentar al MSZP va aborda votul final al proiectului legii", a declarat pentru MTI deputatul socialist Tabajdi Csaba, precizînd că Guvernul Ungariei nu priveşte cu seriozitate aprobarea, prin consens naţional, a Legii statutului. 

Conform unui comunicat remis, miercuri, agenţiei MTI, grupul parlamentar al MSZP va purta consultări, pe tema Legii statutului, cu organizaţiile maghiare de peste hotare, doi deputaţi socialişti urmînd să se întîlnească, într-o primă etapă a seriei de consultări, la Lendava, în Slovenia, cu liderii Comunităţii Naţionale a Autoguvernărilor Maghiare. Alţi doi deputaţi vor purta discuţii, la Becej, în Serbia, cu liderii Comunităţii Democratice a Maghiarilor din Voivodina. 

Deputaţii socialişti vor prezenta organizaţiilor maghiare de peste hotare propunerile proprii de modificare a Legii statutului. 

*

Consultările între România şi Ungaria asupra legii statutului se desfăşoară la Budapesta

BUCUREŞTI - Consultările la nivel de experţi între România şi Ungaria, pe marginea legii privind statutul maghiarilor din afara graniţelor Ungariei, se desfăşoară, joi, la Budapesta, a anunţat, miercuri, purtătorul de cuvînt al MAE român, Tatiana Maxim, într-o conferinţă de presă. 

Ministrul român de Externe, Mircea Geoană, declarase săptămîna trecută, că o rundă de consultări între Bucureşti şi Budapesta, pe marginea proiectului privind statutul maghiarilor din afara graniţelor, este "agreată, în principiu, pentru următoarele zile".

*

● 24 mai

■ Experţii români au prezentat observaţiile la legea statutului

 

BUCUREŞTI - Experţii români au prezentat observaţiile Bucureştiului la legea statutului maghiarilor din ţările vecine şi aşteaptă ca propunerile formulate să-şi găsească reflectarea în proiectul de lege, se arată într-un comunicat al MAE. 

Specialişti din MAE român, ungar şi de la Oficiul pentru Maghiarii din Afara Graniţelor au avut, joi, la Budapesta, consultări asupra proiectului legii statutului maghiarilor din statele vecine. 

Partea română a prezentat observaţiile sale la proiectul de lege, solicitînd clarificări, în special cu privire la acele prevederile care au "un caracter extrateritorial" şi "la cele care sînt de natură să creeze, prin aplicarea lor, un regim discriminatoriu pe teritoriul României", se arată în comunicatul citat. 

Ambele părţi au convenit ca procesul consultărilor să continue într-un spirit activ, inclusiv prin organizarea unei noi runde la Bucureşti, precum şi pe canale diplomatice. 

La viitoarele consultări se va examina posibilitatea încheierii unor acorduri bilaterale în domeniile la care se referă proiectul de lege, astfel încît eventuala aplicare a acesteia să se facă, după cum a solicitat partea română, în deplină conformitate cu legislatia internă românească, precum şi cu documentele internaţionale la care ambele state sînt părţi.

*

● 30 mai

■ Ministrul român de Externe a discutat cu omologul ungar despre legea statutului

BUCUREŞTI - Ministrul român de Externe, Mircea Geoană, a participat, miercuri, la Budapesta, la reuniunea miniştrilor de Externe din statele partenere NATO, care formează Consiliul de Parteneriat Euro-Atlantic (EAPC). 

Şeful diplomaţiei române s-a întîlnit cu omologul său ungar, Janos Martonyi, cu care a discutat şi despre proiectul de lege privind statutul maghiarilor din statele vecine Ungariei.

Mircea Geoană i-a prezentat lui Janos Martonyi cîteva observaţii concrete la acest proiect de lege, care se află în dezbaterea Parlamentului de la Budapesta. 

Ministrul de Externe al Ungariei a declarat că, în privinţa legii statutului, anumite puncte de vedere continuă să rămînă divergente, în timp ce asupra altora, cele două părţi au ajuns la păreri apropiate. 

Martonyi a precizat că unele prevederi ale legii vor fi modificate, şi a rugat partea română să trimită în scris propunerile de modificare. 

*

● 31 mai 

■ Legea statutului nu va fi aplicată în Austria, declară Zsolt Nemeth

 

BUCUREŞTI - Legea statutului maghiarilor din ţările vecine Ungariei nu va fi aplicată în Austria, scrie cotidianul Népszabadság, în ediţia de joi, citînd o declaraţie a secretarului de stat în MAE ungar, Németh Zsolt. 

Secretarul de stat a precizat că maghiarii din Austria au un nivel de trai superior, de aceea nu au nevoie de sprijinul Ungariei. 

Németh Zsolt a precizat că legea ar putea cauza chiar tensiuni în rîndul maghiarilor din Austria, deoarece 90% din aceştia sînt emigranţi şi nu ar avea dreptul să beneficieze de facilităţile acordate prin legea statutului. 

Népszabadság nu a reuşit să obţina un răspuns de la Oficiul pentru Maghiarii de Peste Hotare privind motivul pentru care legea statutului face diferenţa între maghiarii din Austria şi cei din Slovenia, care au, şi ei, un nivel de trai superior celui din Ungaria.

*

■ Şeful diplomaţiei ungare i-a propus ministrului român de Externe o colaborare pentru aplicarea Legii statutului maghiarilor de peste hotare

 

BUDAPESTA - Ministrul ungar al Afacerilor Externe, Mártonyi János, i-a propus, miercuri, şefului diplomaţiei române, Mircea Geoană, o colaborare pentru aplicarea Legii statutului maghiarilor de peste hotare după adoptarea acesteia în Parlamentul Ungariei, transmite MTI. 

Martonyi a declarat că, deşi există încă o serie de divergenţe importante, o parte dintre problemele Legii statutului au fost clarificate şi a solicitat autorităţilor române să îşi formuleze observaţiile faţă de proiectul de lege. 

Ministrul ungar al Afacerilor Externe a reafirmat poziţia Ungariei, conform căreia prevederile Legii statutului nu vor putea fi aplicate în afara graniţelor ţării. 

Martonyi a mai adresat o rugăminte Guvernului de la Bucureşti, solicitîndu-i să încerce să calmeze spiritele aprinse şi tendinţele ultranaţionaliste manifestate în presa românească în legătură cu acest subiect. 

Şeful diplomaţiei ungare a apreciat că reuniunea NATO, organizată la Budapesta, a fost un succes din toate punctele de vedere, toate delegaţiile participante transmiţînd mesaje de felicitare autorităţilor din Ungaria. 

"Am trecut cu succes şi această probă", a declarat Martonyi în cadrul conferinţei de presă susţinute miercuri. El a subliniat că ordinea de zi a conferinţei a fost dominată de problemele existente în spaţiul balcanic, participanţii apreciind că în regiune există tendinţe atît negative, cît şi pozitive. 

*

● 1 iunie

■ Socialiştii unguri afirmă că Legea statutului nu va determina discriminarea cetăţenilor români după integrarea Ungariei în UE

 

CLUJ-NAPOCA - Reprezentanţii Partidului Socialist Maghiar din Ungaria (MSZP) au declarat, vineri, în cadrul unei conferinţe de presă organizate la Cluj, că aplicarea prevederilor Legii statutului maghiarilor de peste hotare nu va determina apariţia cazurilor de discriminare a cetăţenilor români după integrarea europeană a Ungariei. 

"Prevederile Legii vor fi valabile numai pe teritoriul Ungariei. Pînă acolo, maghiarii de peste hotare au aceleaşi drepturi şi obligaţii ca românii şi vor avea nevoie de viză la fel ca ei, dacă va fi cazul", a afirmat Kocsi Laszlo, prurtătorul de cuvînt al fracţiunii socialiste din Parlamentul Ungariei. 

El a precizat că socialiştii au depus, pînă în prezent, 50 de amendamente la Legea statutului, cel mai important vizînd prelungirea, de la cinci la zece ani, a termenului de valabilitate a legitimaţiei de maghiar eliberate în baza Legii statutului, lege care ar putea fi votată în termen de două săptămîni. 

Parlamentarii MSZP au solicitat, de asemenea, majorarea, de la trei la şase luni, a perioadei de muncă în Ungaria la care au dreptul maghiarii de peste graniţe. "Perioada de trei luni nu permite nici măcar efectuarea unor munci sezoniere, iar noi credem că, prin dublarea acestui termen, vom determina intrarea în ţară în primul rînd a muncii calificate şi vor reduce munca la negru", a declarat deputatul MSZP Barath Etele. El a precizat că discuţiile cu UDMR vizează clarificarea unor probleme legate în primul rînd de stabilirea persoanelor care vor beneficia de legitimaţia de maghiar şi de facilităţile oferite de lege. 

Barath a precizat că legitimaţiile de maghiar vor fi acordate numai de oficialităţile din Ungaria, iar recomandările care vor sta la baza eliberării lor vor cădea în sarcina organizaţiilor care reprezintă aceste oficialităţi, pentru eliminarea subiectivităţii politice. 

*

 

■ Agenţia de presă “ROMPRES”

 

● 15 mai 

■ Dezminţiri privind existenţa unei înţelegeri slovaco-române

 

Secretarul de stat în Ministerul slovac de Externe, Jan Figel, a negat, marţi, la Bratislava, informaţiile apărute recent în presa românească, potrivit cărora Slovacia şi România ar intenţiona să adopte o poziţie comună de protest împotriva proiectului de lege al Ungariei ce vizează statutul maghiarilor din ţările vecine - relatează MTI. 

Dezminţirea oficialului slovac a intervenit la sfârşitul convorbirilor cu secretarul de stat în Ministerul ungar de Externe, Ivan Baba, aflat într-o vizită la Bratislava. 

Potrivit diplomatului slovac, discuţii slovaco-române referitoare la proiectul de lege amintit, aflat în dezbaterea parlamentului ungar, au avut loc cu prilejul reuniunii şefilor de guvern din ţările candidate la aderarea la NATO, desfăşurată la sfârşitul săptămânii trecute la Bratislava, dar ele nu s-au încheiat cu “nici un acord privind adoptarea unei poziţii comune” slovaco-române. 

*

 

■ Dezminţiri privind existenţa unei înţelegeri slovaco-române

 

Secretarul de stat în Ministerul slovac de Externe, Jan Figel, a negat, marţi, la Bratislava, informaţiile apărute recent în presa românească, potrivit cărora Slovacia şi România ar intenţiona să adopte o poziţie comună de protest împotriva proiectului de lege al Ungariei ce vizează statutul maghiarilor din ţările vecine - relatează MTI. 

Dezminţirea oficialului slovac a intervenit la sfârşitul convorbirilor cu secretarul de stat în Ministerul ungar de Externe, Ivan Baba, aflat într-o vizită la Bratislava. 

Potrivit diplomatului slovac, discuţii slovaco-române referitoare la proiectul de lege amintit, aflat în dezbaterea parlamentului ungar, au avut loc cu prilejul reuniunii şefilor de guvern din ţările candidate la aderarea la NATO, desfăşurată la sfârşitul săptămânii trecute la Bratislava, dar ele nu s-au încheiat cu “nici un acord privind adoptarea unei poziţii comune” slovaco-române.

*

 

● 16 mai 

■ Budapesta respinge criticile legate de proiectul de lege privind statutul maghiarilor din ţările vecine Ungariei

 

Autorităţile ungare au respins, miercuri, criticile formulate de unele dintre statele est-europene legate de proiectul Legii privind statutul etnicilor maghiari din ţările vecine Ungariei. 

“Problema minorităţilor naţionale este importantă în Europa Centrală”, a declarat purtătorul de cuvânt al Ministerului ungar de Externe, Gabor Horvath, citat de AFP. 

“Noi am informat cu regularitate ţările vecine şi Uniunea Europeană încă de la conceperea acestui proiect de lege şi suntem pregătiţi să facem acest lucru şi în viitor”, a subliniat Gabor Horvath. 

Proiectul de lege menţionat, care urmează să fie dezbătut în parlamentul de la Budapesta, prevede acordarea unor facilităţi maghiarilor din statele vecine Ungariei /România, Slovacia, Ucraina şi RF Iugoslavia/, cum ar fi dreptul de a lucra în Ungaria timp de trei luni pe an, cu avantajele sociale aferente, şi posibilitatea de a studia gratuit în această ţară. 

Ministrul slovac de externe, Eduard Kucan şi-a exprimat preocuparea marţi, 15 mai, la Viena, faţă de proiectul de lege ungar. “Aceste chestiuni trebuie să ne fie explicate în detaliu, de manieră să elimine aceste îngrijorări”, declara oficialul slovac, potrivit AFP. 

“Noi suntem îngrijoraţi de faptul că acest proiect introduce un principiu de discriminare a persoanelor care trăiesc /în Slovacia/, beneficiind de ajutoare financiare acordate de guvernul ungar”, a adăugat ministrul slovac. 

AFP aminteşte, de asemenea, că premierul român, Adrian Năstase, a declarat, la sfârşitul săptămânii trecute, că va împiedica aplicarea legii respective în România în cazul în care Budapesta şi Bucureştiul nu ajung la un acord asupra acestei chestiuni. 

Gabor Horvath a precizat că în prezent sunt în desfăşurare consultări cu autorităţile de la Bucureşti legate de proiectul de lege respectiv. Diplomatul ungar a subliniat că viitoarea “lege ungară nu va avea impact extrateritorial” şi nu se va aplica, în consecinţă, în statele vecine Ungariei. 

*

 

■ Guvernul ungar trebuie să se consulte cu autorităţile române în privinţa legii maghiarilor din afara graniţelor Ungariei

Guvernul de la Budapesta trebuie să se consulte cu autorităţile române în privinţa legii maghiarilor din afara graniţelor Ungariei, a reafirmat premierul Adrian Năstase, miercuri seara, după şedinţa Biroului Executiv Central al PDSR. 

“Discutăm cu toţii despre acquis-ul comunitar, dar noi nu avem cunoştinţă că ar exista o lege acceptată de toate ţările membre ale Uniunii Europene care să se refere la această problemă aflată în atenţia autorităţilor de la Budapesta”, a spus Adrian Năstase. 

Şeful Executivului a arătat că legea care se discută în Parlamentul ungar referitoare la maghiarii din afara graniţelor Ungariei conţine în afară de elementele educaţionale şi elemente suplimentare cum ar fi cel legat de tratamentul etnicilor maghiari pe piaţa muncii. 

“Din acest punct de vedere nu sunt foarte convins că putem accepta o discriminare între cei care sunt de origine maghiară şi alţii care nu sunt”, a spus Adrian Năstase. Pe de altă parte, a adăugat premierul, sunt probleme în legătură cu stabilirea foarte exactă a celor care ar putea fi beneficiarii acestei legi. 

“Va trimite Guvernul ungar un detector cu raze X pentru a stabili care sunt etnicii maghiari? Şi care vor fi criteriile ? Există oameni care vorbesc perfect limba maghiară, alţii care au unul sau ambii părinţi de origine maghiară”, a spus Adrian Năstase. Şeful Executivului a adăugat: “Este o formă de prozelitism etnic, în sensul că unii se vor declara maghiari aşa cum au făcut romii din Ardeal: când s-au declarat români, când etnici romi”. 

Primul-ministru consideră că declaraţiile sale nu trebuie să facă “valuri” la Budapesta, pentru că “Guvernul maghiar sau oricare alt guvern, la o propunere legislativă internă cu efect extrateritorial a unei ţări ar reacţiona la fel”, cu atât mai mult cu cât propunerea legislativă nu este obiectul unei înţelegeri bilaterale sau acceptată în plan internaţional de către mai multe state. 

*

 

 

 

 

■ Consultările româno-ungare vor continua

Consultările româno-ungare, la nivel de experţi, asupra proiectului legii privind statutul maghiarilor din afara graniţelor Ungariei vor continua, a declarat, miercuri, Tatiana Maxim, directorul Departamentului pentru Relaţii cu Mass-Media (DRMM) din Ministerul Afacerilor Externe. 

“Deocamdată, suntem în faza de consultări cu partea ungară. Acestea vor continua, la nivel de experţi, la Budapesta, sperăm noi, săptămâna viitoare”, a precizat directorul DRMM, la întâlnirea săptămânală cu ziariştii. 

Tatiana Maxim a menţionat că în cadrul întâlnirilor pe care oficiali români le-au avut la Bucureşti cu ambasadorul Ungariei au fost prezentate punctele de vedere pe această temă, partea română solicitând clarificarea prevederilor viitoarei legi ungare privind statutul maghiarilor.

*

■ Budapesta doreşte un dialog cu Bucureştiul privind statutul etnicilor maghiari 

 

Autorităţile de la Budapesta sunt dispuse să continue discuţiile, la nivel de experţi, cu cele de la Bucureşti, asupra proiectului de lege ce vizează statutul maghiarilor care trăiesc în ţările vecine Ungariei - a declarat, miercuri, purtătorul de cuvânt al Ministerului ungar de Externe, Gabor Horvath, citat de MTI. 

În cadrul unei conferinţe de presă, diplomatul ungar a respins criticile formulate de unele dintre statele est-europene legate de proiectul menţionat, ţinând să sublinieze că “problema minorităţilor naţionale este importantă în Europa Centrală”. 

Proiectul de lege amintit, care urmează să fie dezbătut în parlamentul de la Budapesta, prevede acordarea unor facilităţi maghiarilor din statele vecine Ungariei (România, Slovacia, Ucraina şi RF Iugoslavia), cum ar fi dreptul de a lucra în Ungaria timp de trei luni pe an, cu avantajele sociale aferente, şi posibilitatea de a studia gratuit în această ţară. 

*

■ Apel la evitarea creării de tensiuni folosindu-se drept pretext Legea statutului maghiarilor

Preşedintele Ion Iliescu face un apel către toate forţele politice şi organizaţiile societăţii civile în care le cere să nu se folosească de pretextul discutării Legii statutului maghiarilor din afara graniţelor Ungariei în Parlamentul de la Budapesta pentru a se situa pe poziţii ultranaţionaliste, populiste sau pentru a crea tensiuni între majoritate şi minorităţi. 

Potrivit purtătorului de cuvânt al preşedintelui, Corina Creţu, şeful statului consideră că dacă s-ar aplica prevederile unei asemenea legi, aceasta nu trebuie să creeze structuri administrative ale statului ungar pe teritoriul României şi discriminări pe criterii etnice între cetăţenii români. De asemenea, preşedintele Ion Iliescu este de părere că ar fi fost normal ca guvernul de la Budapesta să se consulte cu guvernul român înainte de a structura legea şi a introduce în textul ei prevederi inacceptabile pentru orice stat suveran, lucru subliniat de altfel şi de înaltul comisar OSCE pentru minorităţi, Max van der Stoel.

Consilierul prezidenţial Corina Creţu a menţionat că, în urma acestor consultări, preşedintele României crede că se va ajunge la poziţii raţionale, acceptabile de ambele părţi, în conformitate cu dreptul internaţional şi cu legislaţia europeană în materie de drepturi pentru minorităţi. 

“Este cunoscut faptul că România, ca stat suveran, aplică pe teritoriul său doar legile aprobate de Parlamentul român. Şi atunci când introduce prevederi ale dreptului internaţional, România o face prin intermediul unor legi votate în Parlament”, a subliniat consilierul prezidenţial Corina Creţu. 

*

■ Reacţie ungară la declaraţiile premierului român privind legea statutului maghiarilor din afara Ungariei

 

Premierul român, Adrian Năstase, ar putea lua treptat o decizie dacă doreşte consultări sau un război al declaraţiilor cu Ungaria - a afirmat secretarul de stat pentru probleme politice în Ministerul de Externe ungar, Zsolt Nemeth, într-o declaraţie publicată în ediţia din 16 mai cotidianului Magyar Nemzet. 

Secretarul de stat ungar s-a referit la afirmaţia premierului român potrivit căreia se opune aplicării în România a legii privind statutul maghiarilor din afara Ungariei. 

Zsolt Nemeth a menţionat că Budapesta nu sfătuieşte Bucureştiul să iniţieze un război al declaraţiilor şi că, dacă doreşte într-adevăr consultări pe marginea legii, asemenea declaraţii nu contribuie la înţelegerea eficientă pentru care partea ungară este pregătită. 

Oficialul ungar a apreciat, totodată, drept important ca România să nu utilizeze standarde duble în evaluarea legii ungare şi a propriei legi privind minorităţile din afara ţării. Bucureştiul a adoptat o lege care asigură posibilitatea acordării de sprijin pentru conservarea identităţii culturale a românilor de dincolo de graniţe, dar în acelaşi timp consideră inacceptabil acelaşi lucru din partea guvernului ungar, a explicat secretarul de stat ungar. 

Oficialitatea de la Budapesta şi-a exprimat totodată convingerea că nu există pericolul ca România să blocheze legea statutului, apreciind afirmaţiile premierului Năstase drept declaraţii politice, care, într-un stat de drept, nu pot constitui temeiuri legale, relatează Magyar Nemzet. 

Secretarul de stat în MAE ungar a precizat că statutul legal al organismelor care urmează să elibereze recomandările pentru legitimaţiile maghiare intră sub incidenţa legii asociaţiilor, iar dacă România vrea să impună restricţii asupra acesteia, acest lucru ar ridica serioase semne de întrebare în privinţa calităţii sale de stat de drept. 

Totodată, Zsolt Nemeth a apreciat că afirmaţia premierului Adrian Năstase potrivit căreia în Transilvania s-ar putea declara maghiari 7 milioane de oameni are două tăişuri.

“În ce ne priveşte, noi dorim să-şi declare apartenenţa la maghiarime cât mai mulţi dintre cei din afara graniţelor, în cadrul recensămintelor sau în afara lor”, a subliniat secretarul de stat ungar, în opinia căruia premierul român “încearcă să preîntâmpine prin asemenea declaraţii unul din coşmarurile” sale.

 

 

 

 

 

● 18 mai 

■ MAE anunţă reluarea consultărilor româno-ungare pe tema statutului maghiarilor

Ministrul afacerilor externe, Mircea Geoană, a anunţat, vineri, reluarea, săptămâna viitoare, la Budapesta, a consultărilor româno-ungare, la nivel de experţi, pe tema proiectului legii privind statutul maghiarilor. 

Conform poziţiei deja consolidate în cadrul Guvernului României, a afirmat Mircea Geoana, discuţiile vor viza dimensiunile politice, procedurale şi implicaţiile conexe pe care aplicarea unei astfel de legi le-ar putea antrena. 

“Cred că cea mai bună soluţie este dialogul direct şi, de aceea, încercarea de a folosi presa ultranaţionalistă pentru acest subiect nu este cea mai bună”, a afirmat şeful diplomaţiei române. 

“Avem un punct de vedere consolidat în privinţa ansamblului textului, acesta fiind baza mandatului acordat de primul ministru pentru discuţiile de la Budapesta”, a menţionat ministrul afacerilor externe.

*

■ Consultări româno-ungare pe problema legii statului maghiarilor din afara graniţelor

Consultările româno-ungare pe problema legii statutului maghiarilor din afara graniţelor vor începe săptămâna viitoare la Budapesta, a declarat vineri, în exclusivitate pentru Rompres, purtătorul de cuvânt al MAE, Victor Micula. 

Consultările, care se vor desfăşura la nivel de experţi, vor reprezenta un prilej de clarificare a anumitor puncte din legea statutului, a precizat Victor Micula. 

Reamintim că, într-un comunicat de presă dat publicităţii joi, 17 mai, Ministerul român de Externe s-a declarat convins că atât România, cât şi Ungaria sunt în egală măsură interesate să promoveze un sistem de valori şi practici compatibile cu cerinţele relaţiilor bilaterale şi cu normele europene. În acest sens, se arăta în document, partea română este decisă să menţină permanent deschise acele canale de comunicare care permit abordarea constructivă a problemelor sensibile ce pot apărea în dialogul bilateral, în spiritul Parteneriatului activ, a Tratatului politic bilateral de bază şi a cadrului juridic existent între cele două ţări. 

*

 

● 21 mai

■ Date referitoare la proiectul de lege privind statutul etnicilor maghiari din ţările vecine Ungariei

 

Guvernul ungar nu intenţionează să modifice în ansamblu proiectul de lege privind statutul maghiarilor din ţările vecine Ungariei, a declarat, luni, la Budapesta, purtătorul de cuvânt al cabinetului ungar, Gabor Borokai, citat de MTI. 

În cursul unei conferinţe de presă desfăşurate la Budapesta, reprezentantul cabinetului ungar a menţionat că până în prezent guvernul de la Budapesta a primit din partea parlamentarilor ungari 115 propuneri de amendamente la proiectul de lege menţionat, dintre care executivul a recomandat spre adoptare doar nouă dintre acestea. 

Totodată, Gabor Borokai a subliniat că guvernul ungar nu susţine propunerea făcută de socialiştii ungari, potrivit căreia etnicii maghiari din statele vecine Ungariei ar trebui să poată lucra în această ţară timp de şase luni pe an fără a avea nevoie de permise de muncă. 

*

● 30 mai 

Preşedintele Republicii Ungare, Ferenc Madl, s-a întâlnit miercuri, la Budapesta, cu reprezentanţii Consiliului Permanent Ungar (CPU). Este pentru prima oară de la instalarea sa în funcţie când şeful statului ungar convocă, pentru consultări, pe reprezentanţii partidelor politice parlamentare din Ungaria şi ai comunităţilor maghiarilor din ţările vecine Ungariei. 

Convorbirile au avut drept subiect proiectul de lege privind statutul maghiarilor care trăiesc în afara graniţelor, în perspectiva dezbaterii acestuia în parlamentul Ungariei. Cu această ocazie, preşedintele Madl le-a adus la cunoştinţă reprezentanţilor CPU diligenţele pe care le-a făcut cu ocazia participării sale la Adunarea Generală a ONU în perspectiva elaborării unei iniţiative privind minorităţile etnice şi naţionale. Totodată, şeful statului ungar a dorit să fie informat despre situaţia maghiarilor de peste graniţe. “Întărirea reală a Ungariei prin intrarea în NATO şi apropierea sa de Uniunea Europeană trebuie să servească interesele întregii maghiarimi", a declarat Ferenc Madl, cu ocazia întâlnirii avute cu reprezentanţii CPU. 

Preşedintele ungar şi-a exprimat speranţa că, în varianta sa finală, legea statutului maghiarilor din afara graniţelor va oferi celor vizaţi un larg sprijin social, ceea ce, în opinia sa, ar constitui un mesaj bun nu numai pentru maghiari, ci şi pentru populaţiile majoritare din ţările vecine. În acelaşi cadru, Ferenc Madl a cerut reprezentanţilor comunităţilor maghiare din ţările limitrofe Ungariei să-i convingă pe factorii de decizie politici din ţările în care trăiesc, ca şi pe cetăţenii de rând, să-şi depăşească resentimentele faţă de legea statutului special al maghiarilor din Ungaria. Preşedintele ungar a remarcat că, în timp ce proiectul de lege menţionat a fost acceptat pe deplin în RF Iugoslavia, Croaţia şi Slovenia, nu acelaşi lucru s-a petrecut, “din păcate”, în România şi Slovacia.

 

 

■ Cotidianul “ROMÂNIA LIBERĂ”

 

● 19 mai 

- O SCRISOARE PE ZI - Prof. Aurelian Popescu (Ploiesti)

 

În legătură cu legea maghiară de sprijin pentru ungurii din ţările vecine, mi-am amintit de o veche şi înţeleaptă vorbă românească, aceea a “cuiului lui Pepelea”. Adică, Pepelea, care venea acolo mereu, la o vorbă, la o ţuică, îi spune vecinului: 

- Mai, Ioane, n-ar fi mai bine să-mi bat şi eu în grindă un cui, să am unde-mi pune căciula, când vin pe aici? 

- Bate, vecine, ce mare lucru! 

Pepelea îşi punea acum, în cuiul lui, când căciula, când cojocul, uneori le lasa acolo multă vreme. Ion chiar l-a întrebat într-o bună zi: 

- Mai, Pepeleo, n-ai de gând să-ţi iei ale tale din cuiul cela? 

- Ioane, s-a cam supărat Pepelea, eu în cuiul meu, în casa mea, fac ce vreau! 

Certificatele de maghiaritate, în Romania, sunt cuiul lui Pepelea. Ungurii din ţara noastră nu pot beneficia de o dublă cetăţenie, care situaţie ar sprijini, cumva, vechi intenţii revizioniste. 

Paşaportul, eventual şi actul de naştere, sunt suficiente pentru a dovedi maghiaritatea. Da, ungurii au un moment bun, economic şi european. N-avem dreptul istoric şi national să-i sprijinim pentru a-şi împlini unele vechi intenţii, întinând o supravieţuire demnă, de două milenii. 

Răspuns

Bogdan Ficeac

E adevărat că iniţiativa guvernului maghiar poate fi interpretată şi în acest mod. La fel de adevărat este ca problema trebuie soluţionata prin negocieri bazate pe raţiune (nu cu puseuri pasionale) între guvernele Romaniei şi Ungariei, eventual cu mediere europeană. Personal, nu vad în iniţiativa maghiară o chestiune spinoasă sau subversivă, ci pur şi simplu banală şi rezolvabilă.

Mi-aş dori chiar ca politicienii nostri să înveţe de la maghiari ce înseamnă grija faţă de conaţionalii trăitori în afara graniţelor şi care pot fi mijloacele de a-i ajuta pe aceştia în mod concret, nu doar cu gargară şi cu bătăi de pumni în piept. Pe de altă parte, mi-aş dori ca aceiaşi politicieni să înceapă a lucra exclusiv în interes naţional, pentru a accelera procesul de integrare europeană a României. Integrarea va rezolva de la sine toate aceste probleme consumatoare de energii inutile. Încă ceva: spuneţi că iniţiativa maghiară ar putea întina “o supravieţuire demnă, de două milenii”. Nu credeţi că a cam venit vremea nu doar să supravieţuim demn, ci să şi trăim demn? 

*

● 21 mai

Breviar

Marko Bela atacă reacţiile "naţionaliste" ale PRM şi ale lui Valeriu Stoica

Lia Valendorfean 

 

Preşedintele UDMR Marko Bela a declarat la Cluj, în cadrul unei conferinţe cu tinerii maghiari, că naţionalismul s-a instaurat în România, referindu-se la reacţiile PRM şi ale lui Valeriu Stoica faţă de legea privind statutul maghiarilor de peste graniţe.

Preşedintele UDMR a spus ca legea e deja definitivată şi pentru a fi aplicată sunt necesare negocieri între guvernele roman şi maghiar. În opinia lui Marko Bela, este nevoie de foarte multă toleranţă de ambele părţi pentru a se evita o atmosferă tensionată. Marko Bela a mai spus ca există două alternative pentru obţinerea certificatului de maghiar: cunoaşterea limbii maghiare sau absolvirea unei şcoli maghiare. “În nici un caz certificatul de maghiar nu se va acorda pe baza unei declaraţii sau a unei recomandari a UDMR”. Potrivit lui Marko Bela, certificatele vor fi înmânate de o fundaţie, întrucât implicarea UDMR ar fi periculoasă din punct de vedere politic. “Cred ca un dialog între generaţiile de maghiari va deschide o portiţă pentru ca tinerii maghiari să rămână în Transilvania, să nu emigreze în Ungaria”, a conchis Marko Bela. 

 

- O SCRISOARE PE ZI - Dr. Ion Creţu (Cernăuţi): 

Pentru românii şi maghiarii de peste hotare bate un vânt de sprijin. Privind ce se întâmplă prin alte capitale răsăritene, la Cernăuţi ar putea tot mai mult să prindă contur ideea că şi statul român ar putea să facă mult mai mult decât face pentru românii din nordul Bucovinei şi din vecinătate. Statul român îi poate ajuta direct pe românii din Bucovina prin Tratatul semnat în 1997, prin apararea drepturilor omului la Consiliul Europei şi ONU, prin primirea tinerilor la studii sau “ajutându-i să se ajute”. Adică, pentru că au făcut parte din Austro-Ungaria, românii bucovineni pot să-şi recapete drepturile asupra acelor bani foarte mulţi aparţinând Fundaţiei Emanoil Gojdu, care au rămas şi se găsesc şi astăzi în băncile din Ungaria. Acest mecena român, Emanoil Gojdu, a lasat prin testament importante imobile în centrul capitalei ungare, proprietăţi imobiliare, ca şi o sumă foarte mare de bani în beneficiul românilor ortodocşi din Austro-Ungaria destrămată. Ungaria, după 1918, le-a moştenit în locul beneficiarilor legitimi. Şi astăzi Curtea Gojdu este subiect de scandal. Dar nu despre clădiri vrem să vorbim noi acum. Dacă am revendica imobile, atunci statul ucrainean, de pildă, ar trebui să ne înapoieze nu numai clădirile societăţilor culturale, ci mai toate imobilele Cernăuţilor, care au avut proprietari români, aşa cum mai scrie şi astăzi pe ele. Noi vrem să ştim cum ne poate ajuta România, cum ne pot ajuta Consiliul Europei, Uniunea Europeană, Curtea Drepturilor omului de la Strasbourg sau Tribunalul Internaţional pentru ca banii Fundaţiei Gojdu să poată fi restituiţi către proprietarii legitimi. La Budapesta, un guvern format din tineri energici se implică major în ajutorarea conaţionalilor de dincolo de graniţe. Din partea noastră îi felicităm că nu-şi uită istoria şi fraţii din lumea largă. Credem că şi statul roman poate să facă la fel. România încă nu are o economie care să-i permită să cheltuiască din buget pentru românii înstrăinaţi şi nu este deocamdată nici în NATO, dar ne poate ajuta acum să ridicăm la nivel internaţional problema fondurilor băneşti Gojdu. Aceasta este nu numai o afacere de stat bilaterală, ci este şi una de raporturi de moştenire legitimă, de drepturi ale omului, iar drepturile omului sunt acum o problema internaţională. Dacă la Budapesta prinde contur ideea unei compensaţii istorice pentru maghiari, numaidecât vor trebui date compensaţii şi pentru fondurile Gojdu către proprietarii legitimi de care s-a abuzat până acum. E aceeaşi logică, sunt aceleaşi principii umanitare. Altfel toată lumea va spune că Ungaria dă facilităţi maghiarilor de peste hotare cu moştenirea Gojdu. Adică vom spune întâi noi în Bucovina, şi românii din Banatul iugoslav-Voivodina şi cei din Ardeal. Şi nu vor tăcea la infinit nici fraţii noştri din Ungaria care au suferit o altă formă de asimilare decât cea bolşevică, de lagăr sovietic ori din “Siberii de gheaţă” prin care au trecut ai noştri de pe aicea... 

 

 

 

 

Răspuns: 

Bogdan Ficeac

Sper ca propunerea dvs. să aibă ecou în rândul aleşilor şi guvernanţilor noştri. E vremea ca statul roman sa abandoneze reacţiile isterice la palmele primite periodic după ceafă şi să preia iniţiativa, inclusiv în ceea ce priveşte ajutorarea românilor din afara graniţelor. Referitor la moştenirea Gojdu, vom relua şi noi acest subiect fierbinte... 

 

 

■ Publicaţia “COTIDIANUL”

 

● 8 mai 

Lege maghiară cu încurcături româneşti

Intelectualii aredeleni şi regăţeni au păreri diferite faţă de consecinţele

acestui act normativ

Redacţia

 

Legea privind statutul maghiarilor din afara graniţelor Ungariei a provocat deja dezbateri publice aprinse la Bucuresti şi Budapesta, din păcate numai la nivel politic. Ar fi fost poate necesară o discuţie a specialiştilor, care să interpreteze documentul, fără partizanate politice. Revista “Provincia”, încearcă, în ultimul număr, să sistematizeze părerile pro şi contra ale intelectualilor români şi maghiari, ardeleni, regateni şi bănăţeni. “Cotidianul” a făcut o selecţie a punctelor de vedere publicate de “Provincia”, pe care le prezintă mai jos. Menţionăm că din lipsă de spaţiu am optat pentru fragmente din articolele revistei, sperând că le-am ales pe cele relevante pentru subiectul în discuţie. 

 

O punere in temă

Molnar Gusztav

 

“Proiectul de lege privind statutul special al maghiarilor din afara Ungariei, aprobat de Guvernul ungar în luna martie 2001, a fost avizat pentru dezbatere în plen de către comisiile pentru drepturile omului, de integrare şi de politică externă. Dezbaterea parlamentară a şi început pe 19 aprilie, cu expunerea ministrului de externe Martonyi János. Coaliţia guvernamentală de centru-dreapta susţine legea, Partidul Socialist Ungar (MSZP) condiţionează votarea legii de includerea anumitor completări, iar Uniunea Democraţilor Liberi (SZDSZ) respinge legea chiar la nivel concepţional. SZDSZ este de părere că maghiarii de peste hotare trebuie sprijiniţi prin intermediul instituţiilor care funcţionează în ţările respective. O altă obiecţie a lor se referă la faptul că aceasta este o lege-cadru care va intra în vigoare numai prin adoptarea ulterioară a unor acte normative, deci încă nu se poate determina ce anume se va realiza prin această lege. În opinia MSZP, trebuie obţinută aprobarea societăţii ungare pentru această lege, ceea ce se mai poate realiza pe parcursul dezbaterii parlamentare. Socialiştii cer lărgirea sferei subvenţiilor care se acordă în ţara natală şi a controlului asupra acestora, să se crească perioada maximă de încadrare în muncă pe teritoriul Ungariei de la cei 3 luni propuşi la 5-6 luni şi să se numească un comisar parlamentar (ombudsman) care să se ocupe de problemele maghiarilor de peste hotare. Guvernul va aproba, probabil, majoritatea amendamentelor propuse de socialişti, astfel încât legea - care poate fi adoptată şi cu majoritate simplă - va primi, probabil, şi sprijinul celui mai puternic partid de opoziţie. Secretarul de stat la Ministerul de Externe, Németh Zsolt afirma că până la sfârşitul anului viitor se va aloca suma de 8-9 miliarde de forinţi (aproximativ 800 de miliarde de lei) din rezervele generale ale bugetului pentru acoperirea facilităţilor educaţionale, culturale, medicale, de călătorie etc. asigurate de legea statutului. Cum legea va fi aprobată, probabil, încă în cursul sesiunii parlamentare de primăvară, guvernul va emite o ordonanţă până la 31 octombrie cu privire la aspectele bugetare ale legii. Conform intenţiilor guvernului, legea va intra în vigoare la 1 ianuarie 2002, deci înainte de terminarea negocierilor de aderare dintre Ungaria şi UE. Németh Zsolt a subliniat faptul că după aderarea la UE, prevăzută a avea loc cel târziu în anul 2004, legea va fi aplicată în concordanţă cu contractul unional în vigoare”. 

 

Certificat de maghiar

Traian Ştef

 

„Parlamentarii de la Budapesta pregătesc o lege pentru maghiarii din ţările vecine, respectiv din: Croaţia, Iugoslavia, Austria, România, Slovenia, Slovacia şi Ucraina. Scopul acesteia este clar definit şi am putea reduce întregul preambul la trei politici care sunt vizate: politica naţională (asigurarea apartenenţei la naţiunea maghiară unitară), politica economică (preocuparea pentru bunăstarea maghiarilor din afara graniţelor statului) şi cea culturală (păstrarea identităţii naţionale). Am impresia ca o astfel de lege înseamnă o premieră internaţională şi sunt convins ca va stârni reacţii diverse în majoritatea statelor care sunt implicate prin cetăţenii lor de etnie maghiară şi familiile mixte.(…) Economic vorbind, maghiarii vor fi favorizaţi în obţinerea autorizaţiei de muncă pe teritoriul Ungariei (pentru trei luni pe an) şi se vor putea acorda subvenţii unor organizaţii cu scop lucrativ mai ales în zonele defavorizate, pentru reţinerea populaţiei maghiare acolo (de exemplu pentru agroturism, pentru dezvoltarea industriei artizanale, pentru editarea de cărţi şi reviste). Maghiarii nu vor primi, prin urmare, un salariu de maghiar din partea Ungariei, ci aceia care vor vrea să muncească mai mult vor fi sprijiniţi. Şi românilor li se oferă această şansă din partea multor organisme internaţionale dar, se vede, pierdem sume serioase pentru ca nu ştim fructifica programele care ni se oferă. În aceeaşi ordine de idei trebuie să mai spunem că între România şi Ungaria există înţelegeri care permit şi românilor să lucreze acolo, într-un număr destul de mare, ca români destui lucrează în Ungaria legal sau la negru, astfel încât această favoare nu duce de la sine la bunăstare. (…) 

 

«Întreaga lege s-ar putea numi a “naţionalităţii celei mai favorizate» 

De fapt întreaga lege s-ar putea numi a “naţionalităţii celei mai favorizate”. Acest statut trebuie privit, însă, altfel decât capra vecinului. Este meritul Ungariei că se preocupă de starea etniei maghiare de pretutindeni, după cum, dacă în acest fel un ungur va fi mai bogat cu atât va fi şi România mai bogată, iar românului i se va oferi încă o dată un model sau dacă nu un model un partener sau un pretext pentru concurenţă. Ungaria va mai contribui, poate fără să vrea, la emanciparea ţiganilor din România. Majoritatea declarându-se maghiari, vor putea deveni beneficiarii legii. (…) Dacă domeniul economic priveşte îndeosebi individul, cel cultural se referă la comunităţi. Acestea vor fi sprijinite să-şi păstreze identitatea, iar drepturile acordate sunt egale cu ale cetăţenilor maghiari. Observaţia pe care o fac este ca majoritatea acestor drepturi şi facilităţi sunt asigurate pe teritoriul Ungariei, că ele vizează cultura maghiară naţională, unitară, şi nu specificul local în care trăieşte comunitatea respectivă. În acelaşi sens se fac adesea referiri la “menţinerea permanentă a relaţiilor”. Astfel, Ungaria devine un centru al maghiarimii iar aceasta lege instituie de fapt condiţiile comunicării cu acest centru. Articolul 3 din primul capitol o spune explicit. (…) Este evident ca în viziunea politicienilor maghiari conceptul de “naţiune maghiară unitară” nu şi-a pierdut valoarea nici acum când globalismul şi multiculturalismul mizează pe diversitate. Dimpotrivă, acest proiect tinde să mărească cercul naţional şi nu să contribuie la păstrarea unor identităţi federative, cultural. Din construcţia acestei legi deduc ca proiectul maghiar, în perspectiva unei Europe unite, asociază naţionalismul francez cu federalismul german: o Europa federală, dar o federaţie nu a statelor sau a regiunilor, ci a naţiunilor “unitare”, cu graniţele spiritualizate”. 

 

Separarea minorităţii faţă de majoritate

Gabriel Andreescu

 

“Actul normativ care se îndreapta în aceste luni spre votul final al Legislativului de la Budapesta atacă şi problema graniţei Schengen.

Beneficiarii legii se vor bucura de “tratamentul cel mai favorabil... în privinţa accesului pe teritoriul ţării şi a şederii acolo”. Ce se înţelege prin asta? Faptul că dacă Ungaria intra în spaţiul Schengen, posesorii de “certificate maghiare” au asigurat accesul fără viză, asemenea tuturor cetăţenilor Uniunii Europene, chiar dacă românii vor avea nevoie de una.(…) Dar legea planuită este departe de a se reduce la atât. Să privim puţin în interiorul proiectului. Acesta invoca, în preambul, exercitarea răspunderii faţă de maghiarii care trăiesc în afara graniţelor ţării (firesc: art. 6, alin (3) al Constituţiei ţării vecine), eforturile de integrare europeană, dezvoltarea relaţiilor regionale, asigurarea apartenenţei la “naţiunea maghiară unitară”. 

Punerea în aplicare va produce o relaţie de loialitate specială cu statul-mamă

“Împărţirea pe capitole reflectă logica actului normativ. Acesta este menit să asigure maghiarilor din ţările vecine accesul la educaţie, la cultură şi la ştiinţă, la resurse organizaţionale, la asistenţa socială şi sanitară, din partea Ungariei. Punerea sa în aplicare va produce o relaţie de loialitate specială cu statul-mamă, o direcţionare a intereselor şi a relaţiilor culturale, sociale şi posibil economice ale maghiarilor Europei Centrale şi de Est, spre Budapesta. (…) Folosind dreptul colectiv al „naţiunii maghiare“, guvernul ungar va avea un instrument esenţial de influenţare a opţiunilor minorităţii maghiare, transformând loialitatea identitară într-o loialitate politică. Se prea poate ca autorii şi susţinătorii proiectului să fi avut o perspectivă „caritabilă“, judecând după următorul raţionament: actul normativ nu face decât să servească acea categorie de cetăţeni români care au origine maghiară. Cu cât mai bine lor, cu atât mai bine tuturor! De ce să gândim loialitatea faţă de Budapesta ca fiind în conflict cu loialitatea faţă de Bucureşti? (…) Se adaugă pericolul oricărui drept colectiv care nu este limitat când intră în conflict cu dreptul individual. Administrarea „certificatului maghiar“ va fi un instrument de presiune - şi deci, posibil, unul de intervenţie - a organizaţiei recunoscute de statul maghiar asupra membrilor comunităţii maghiare. Mă opresc la un singur detaliu: implicaţiile asupra familiilor mixte. Organizaţia eliberatoare de recomandări pentru „certificatul de rudă maghiară“ va putea avea un cuvânt de spus asupra vieţii familiale. Cine va impiedica această organizaţie să adopte - cel puţin de la un moment dat încolo - o politica proprie de încurajare a identităţii maghiare a copiilor? Viaţa acestor familii nu va fi oare afectată prin promovarea - chiar dacă la nivel informal - a unor standarde de limbă pentru membrii familiei? Este de înţeles preocuparea comunităţii maghiare, faţă de preponderenţa copiilor romanofoni în familiile cu un soţ maghiar (în proporţii depinzând de originea tatalui / mamei). Dar supunerea procesului de educaţie familială unei logici coercitive împotriva „logicii vieţii“ ar putea avea consecinţe dramatice asupra raporturilor etnice. Văd în asta o Cutie a Pandorei a cărei logică maghiarizatoare a fost bine gândită, bănuiesc, de autorii proiectului. Dar nu cred că au fost bine gândite şi consecinţele ei. (…) Proiectul de lege ungar introduce o viziune cu totul diferită. Spiritul naţional este pus la baza mobilizării intereselor maghiarilor din toată regiunea Central-Est Europeană. El face intrarea, în dreptul internaţional, a „naţiunii maghiare“ în sens etnic. Ca urmare, el „va strivi“ logica patriotismului constituţional din ţările din jur. Proiectul se opune, evident, spiritului multiculturalist, care nu exprimă doar respectul diferenţei, dar şi principiul interesului pentru coexistenţă. Multiculturalitatea trebuie înţeleasă şi în sensul nevoii unui grad de integrare a minorităţii în societatea mai largă, ca şi a unui grad de separare - dreptul ei de a se bucura de “privatitate” (trebuie găsit un analog comunitar!). Echilibrul societăţii provine din justul balans dintre cele două tendinţe. Proiectul maghiar încurajează separarea minorităţii de majoritate neaducând nimic compensator în direcţia integrării.“

 

Lege maghiară cu încurcături româneşti

Al. Cistelecan

 

„O problemă de principiu se iveşte, desigur, imediat. Şi anume, dacă legea legiferează şi dincolo de hotarele Ungariei, dacă articolele ei nu ignoră graniţele statale sau nu se poartă cam ofensiv cu ele. În motivaţia legii se invocă art. 6 al Constituţiei ungare, care obligă Budapesta la răspundere “faţă de maghiarii care trăiesc în afara graniţelor ţării”, dar şi “principiile de bază ale legislaţiei Uniunii Europene” din domeniul drepturilor omului, al protecţiei minorităţilor şi al statului de drept. Experţii în drept internaţional vor judeca, fireşte, dacă această acoperire e suficientă şi dacă nu cumva principiile invocate au fost interpretate favorabil. 

 

Obiective pe care şi Romania şi le poate propune şi asuma 

Legea îşi propune, ni se spune în preambul, “să asigure apartenenţa la naţiunea maghiară unitară a tuturor ungurilor”, sa asigure “prosperitatea – pe meleagurile lor natale” - a celor din afara Ungariei şi să apere “păstrarea identităţii naţionale a maghiarilor din statele vecine”. După integrarea Ungariei în UE, legea va lucra şi asupra ungurilor din interiorul acesteia. Sunt obiective care ar trebui împărtăşite, de fapt şi de drept, de toate statele care au conaţionali extra-statali. Obiective pe care şi România şi le poate propune şi asuma. De altminteri, aparătorii legii faţă cu obiecţiile sau panica ridicate de români, chiar asta au şi sugerat: să-şi facă şi România o lege a românilor. Nu ştiu dacă legea maghiară e un precedent absolut sau numai un precedent zonal. Oricum ar fi, dacă legea va fi adoptată, iniţiativa se va răspândi zonal şi e de aşteptat să vedem ca replici o lege a slovacilor, a ucrainienilor, a românilor etc. Dacă aceste legi vor exceda cadrul legislativ al UE din sfera protecţiei minorităţilor, însemna că Estul mai ridică Europei o problemă şi ţările din coada listei pentru aderare vor avea nevoie de mai multă inventivitate juridică. Dar legea (şi eventualele legi-replică) rămâne simpla literatura dacă în spatele ei nu există fonduri pentru aplicare. Abia banii vor face funcţională legea. Parlamentul ungar îşi propune, spus mai pe şleau, să-i sponsorizeze (cu anumite condiţii) pe toţi ungurii în nevoie - şi merituoşi - din ţările vecine. E o sponsorizare condiţionată de păstrarea identităţii şi de garanţia educării copiilor în limba maghiară. Sponsorizarea (constând din facilităţi, burse, pensii, subvenţii etc.) se face pe bază de certificat, eliberat la recomandarea unor organizaţii “care reprezintă în statul respectiv comunitatea naţională maghiară” şi sunt “acceptate” de guvernul maghiar ca “organizaţii de recomandare” (art. 21). Cu siguranţă că o asemenea prevedere nu încurajează tendinţele centrifuge din interiorul comunităţilor maghiare. Ea se asigură, dimpotrivă, de o bună funcţionare a unităţii acestor comunităţi. Certificate “de rudenie”, egale în drepturi, vor primi şi soţii/soţiile (şi copiii) de altă naţionalitate. Legea se va lăsa, datorită atractivităţii ei, cu un imediat spor de “natalitate” maghiară. E foarte probabil ca rândurile UDMR, de exemplu, să devină brusc mai semnificative cu un procent-două de unguri născuţi de lege. Mulţi strămoşi maghiari vor ieşi astfel din uitare şi vor deveni larii şi penaţii nepoţilor care, ingraţi, i-au clasat în arborele genealogic. Rămâne de văzut dacă legea va produce “unguri noi”, daca ea va cumpăra suflete şi se va transforma într-un “pericol de maghiarizare”. Dacă ungurii din România nu vor avea dreptul să fie săraci, înseamnă că în România se induce, implicit, o discriminare economică. Răspunsul bun, din partea României, ar fi să nu-şi lase nici ea cetăţenii sub limita sărăciei. Legea ungurilor pledează, de fapt, pentru relansarea economică a României, pentru trecerea de la joacă/simulacre la treabă”. 

● 14 mai 

Adrian Năstase: “Fără consultări nici o lege străină

nu se va aplica pe teritoriul României”

Liderul UDMR, Marko Bela, susţine că se acordă prea mare 

importanţă problemei

Redacţia

 

Legea statutului maghiarilor, aflată în dezbatere în Parlamentul de la Budapesta şi care urmează să acorde o serie de drepturi etnicilor maghiari din alte ţări, naşte în continuare o serie de controverse, atât la Bucureşti, cât şi între cele două capitale. Premierul Adrian Năstase a anunţat la sfârşitul săptămânii trecute că legea “nu se va aplica” pe teritoriul României atât timp cât autorităţile României nu vor fi consultate şi nu vor fi stabilite “de comun acord anumite lucruri”. Năstase a precizat că “premierul maghiar Viktor Orban nu va putea aplica legi adoptate la Budapesta pe teritoriul României decât în măsura în care vor fi stabilite anumite coordonate de interes reciproc”. El a mai adăugat: “probabil vom avea o diferenţă de abordare, dar fără consultarea noastră nu se va aplica nici o lege străină pe teritoriul României” şi a mai arătat că “poate fi o lege mexicană, australiană sau de oriunde, dar atâta vreme cât noi nu stabilim că astfel de legi se aplică pe teritoriul nostru fie prin efectul unor standarde internaţionale sau al Constituţiei (…) astfel de legi nu se pot aplica la noi. Şi Orban ştie acest lucru, şi UDMR şi partidele din Ungaria”. Premierul român şi-a manifestat totodată nemulţumirea de faptul că problemele legate de viitoarea lege şi de aplicarea ei sunt discutate mai ales prin intermediul presei. El a spus că “relaţiile de bună vecinătate nu sunt compatibile în nici un caz cu mesaje transmise prin presă, mai ales în condiţiile în care la Bucureşti au început consultări între părţile română şi ungară şi vor continua în scurt timp la Budapesta la nivel de experţi”. Mai trebuie semnalat că în cadrul reuniunii de la Bratislava la care a participat vinerea trecută, Adrian Năstase a discutat această problemă şi cu premierul slovac Mikulas Dzurina, căruia i-a spus ca “împiedicarea aplicării acestei legi pe teritoriul României se va realiza prin toate instituţiile statului care funcţionează încă în România”.

 

Marko Bela: “S-a amplificat importanţa acestei legi“

Preşedintele UDMR, Marko Bela, contactat de presa pentru a da o replică premierului Năstase, consideră că “s-a amplificat prea mult importanţa acestei legi. Se fac fel de fel de declaraţii, în loc să aibă loc într-adevăr consultări între reprezentanţii celor două guverne. Eu am propus acest lucru atât reprezentanţilor Guvernului României, cât şi celor din Ungaria. Dacă există rezerve, reţineri, trebuie să se discute aceste probleme şi să fie rezolvate prin dialog”. Liderul UDMR nu consideră că erau necesare consultari înainte de intrarea în dezbatere a legii în Parlamentul de la Budapesta, deoarece proiectul de lege nu s-ar referi la relaţiile dintre cele două ţări. Doar în acest caz, ar fi necesare consultări înainte de a intra proiectul în Parlament, spune Marko Bela, care a arătat că legea va avea efecte doar pe teritoriul Ungariei. “Aşa cum am mai spus, facilităţile sunt acordate în cazul celor aflaţi temporar în Ungaria, aşa cum şi noi acordăm facilităţi românilor din Ucraina sau românilor din Republica Moldova sau Voivodina“.

 

Relaţiile UDMR-PDSR s-ar putea deteriora 

Disputele legate pe marginea Legii statutului maghiarilor ar putea duce la o răcire a relaţiilor dintre UDMR şi PDSR. Aceasta chiar dacă în primele declaraţii ale liderilor Uniunii, date după apariţia polemicilor din jurul legii, se afirmă că nu va fi afectat protocolul dintre UDMR şi PDSR. Şi totuşi, se pare că primele fisuri au apărut deja în buna colaborare de până acum dintre cele două formaţiuni. Acest lucru a fost vizibil joia trecută, când PDSR a susţinut poziţia PRM faţă de o prevedere a legislaţiei privind universităţile particulare. 

Alte semnale indică chiar o posibilă raliere a unei părţi a deputaţilor UDMR la moţiunile simple care vor fi iniţiate de PNL şi PD. Acest lucru a fost făcut public sâmbătă de Eugen Nicolaescu, unul dintre deputaţii PNL, care lucrează la textele moţiunilor liberalilor. 

Nicolaescu a precizat că „deţine semnale“ despre această „colaborare“ chiar din tabăra UDMR. Şi aceasta în pofida faptului că la Delegaţia Reprezentanţilor Naţionali a PNL, desfăşurată vineri, în rezoluţia adoptată în unanimitate de voturi, s-a afirmat despre UDMR ca este un partid format pe criterii etnice şi că colaborarea dintre PDSR şi UDMR va fi posibilă doar dacă „Uniunea se desprinde de PDSR şi dacă se structurează pe criterii politice, nu pe cele etnice“.

 

● 15 mai

Mesaje aprinse între Bucureşti şi Budapesta

Lucian Gheorghiu

 

Proiectul de Lege al statutului maghiarilor continuă să facă valuri atât la Bucureşti, cât şi la Budapesta. Ieri, în cele două capitale s-au înregistrat noi luări de poziţii, după ce cu două zile în urmă, premierul Adrian Năstase a avut o replică extrem de dură la intenţiile legislative ale Budapestei. O primă reacţie din capitala Ungariei a venit din partea purtătorului de cuvânt al MAE, Horváth Gábor, care a fost citat de un oficios din Budapesta.

 

Declaraţiile lui Năstase au produs „puţină mirare” la Budapesta

„Autorităţile ungare sunt pregătite pentru iniţierea unor consultări bilaterale cu partea româna în legătură cu Legea privind statutul maghiarilor de pretutindeni”, susţine cotidianul “Népszabadság”, citând afimaţiile purtătorului de cuvânt al Ministerului ungar al Afacerilor Externe, Horváth Gábor. Acesta a afirmat că “începând din momentul în care autorităţile de la Budapesta au decis să redacteze o lege de reglementare a situaţiei juridice a maghiarilor de peste hotarele Ungariei, datele referitoare la prevederile acesteia au fost oferite în mod continuu şi regulat” autorităţilor din ţările vecine, respectiv reprezentanţilor oficiali ai statelor Uniunii Europene.

De asemenea, varianta oficială în limba engleză a Legii statutului a fost trimisă părţii române, partea ungară fiind pregatită pentru noi runde de dialog şi pentru prezentarea unor informaţii suplimentare. Noi suntem gata să răspundem tuturor întrebărilor, însă acest lucru este posibil numai dacă ştim ce îi interesează pe partenerii nostri”, a declarat Horváth Gábor, potrivit căruia, partea româna nu a formulat, cu ocazia întrevederilor oficiale care au avut loc până în prezent, nici o propunere concretă. Purtătorul de cuvânt a adăugat că, în condiţiile în care există un mecanism pentru consultări bilaterale, problemele nu trebuie soluţionate prin intermediul presei.

Conform oficialului ungar, declaraţiile premierului Adrian Năstase, referitoare la imposibilitatea aplicării Legii statutului maghiarilor de peste hotare în România în absenţa unor consultări prealabile cu Guvernul de la Bucureşti, au provocat “puţină mirare” la Budapesta.

Prisacaru nu vede cu ochi buni legea

Preşedintele Comisiei de politică externă din Senat, Gheorghi Prisacaru, şi-a expus şi el poziţia faţă de proiectul maghiar: „În primul rând vreau să va spun ca acest proiect de lege - pentru că încă nu este lege - privind statutul maghiarilor din afara graniţelor ne preocupă foarte serios, pentru că este pe cale să creeze un dublu standard. O ţară, indiferent care ar fi ea, se pune în situaţia de a legifera o serie de drepturi pentru cetăţenii ţării mele. Or, acest lucru este practic inadmisibil. Dincolo de discuţiile care vor avea loc – şi eu cred că era de datoria părţii ungare ca înainte de a face publică această lege, acest proiect de lege, să discute cu toate ţările din jur care vor fi afectate. Şi nu este vorba numai de România, este vorba de Slovacia, de R.F. Iugoslavia, pentru Vojvodina, de Austria, de Croaţia, de Slovenia, de Ucraina. Însă mai este o problemă. Nu vreau să intru acum în discuţii concrete în legătură cu conţinutul acestui proiect de lege, pentru ca eu l-am găsit doar în presa ungară, nu l-am primit în mod oficial de la partea ungară, şi anume aş dori să ştiu dacă Guvernul ungar a consultat Uniunea Europeană, Comisia Europeană în legătură cu acest proiect de lege, pentru ca una din obligaţiile ţărilor candidate la aderarea la Uniunea Europeană este armonizarea legislaţiei naţionale cu legislaţia europeană. Or, din acest punct de vedere, daţi-mi voie să afirm cu bună ştiinţă că sentimentul meu este ca partea ungară nu a consultat Comisia Europeană şi forurile europene în legătură cu conţinutul acestui proiect de lege, pentru că unele prevederi ale legii contravin nu numai Acordului de asociere a Ungariei la Uniunea Europeană, care instituie un tratament nediscriminatoriu faţă de cetăţenii UE, în cazul de faţă Austria, dar aduce atingere şi Tratatului de bază al UE şi criteriilor stabilite la Copenhaga. De asemenea, eu cred că acest proiect de lege vine şi în contradicţie cu Cartea Europeană a Drepturilor Fundamentale, care urmează să devină lege a UE. Deci, înainte de toate, eu cred ca se impune o clarificare a poziţiei, a măsurii în care acest proiect de lege, care afectează un număr mare de cetăţeni ai altor state, a fost sau este armonizat cu legislaţia în vigoare a UE. Mie mi se pare că este foarte important ca o ţară să-şi armonizeze legislaţia nu numai în ceea ce priveşte dimensiunea roşiilor şi a cartofilor, dar mai ales într-o serie de probleme politice care să asigure stabilitatea şi cooperarea pe continent, pentru că altfel se ajunge la situaţii tensionate în relaţiile interetnice din ţările noastre.”

 

UFD are aceeaşi poziţie cu PRM faţă de iniţiativa Budapestei

Două partide cu concepţii politice – declarate – diametral opuse, PRM şi UFD, au o poziţie asemănătoare faţă de legea aflată în dezbatere la Budapesta. PRM salută decizia premierului Adrian Nastase de a interzice aplicarea pe teritoriul României a prevederilor legii referitoare la statutul maghiarilor. Totodată, PRM recomandă premierului Adrian Năstase să atenţioneze cancelariile occidentale asupra impactului negativ pe care aplicarea unei asemenea legi l-ar avea asupra stabilităţii şi securităţii din această zonă. UFD, prin vocea preşedintelui sau, Varujan Vosganian a declarat că priveşte cu îngrijorare modalitatea în care legea discutată în Parlamentul Ungariei privind acordarea de facilităţi etnicilor maghiari de peste hotare “înrăutăţeşte relaţiile dintre România şi Ungaria”. „Această lege poate crea tensiuni noi în Ardeal prin crearea de facilităţi etnicilor maghiari, amestecându-se astfel în legislaţia românească. Guvernul este obligat ca într-o asemenea situaţie să ia o decizie fermă”, a mai spus Vosganian.

 

 

 

 

 

● 16 mai

Valeriu Stoica si Marko Belá s-au contrat dur pe tema „Legii maghiarilor“

Lucian Gheorghiu

 

Proiectul de Lege al statutului maghiarilor, aflat în dezbatere în Parlamentul de la Budapesta, continuă să ţină capul de afiş al scenei politice româneşti, datorită implicaţiilor pe care această lege ar urma să le aibă asupra etnicilor maghiari din România. Reamintim că între Bucureşti şi Budapesta a avut loc iniţial un schimb relativ dur de mesaje, premierul român Adrian Năstase declarând că viitoarea lege nu se va aplica în România fără consultări prealabile între cele două guverne şi fără o serie de condiţionări bazate pe anumite reciprocităţi, în timp ce partea maghiară a afirmat că proiectul a fost remis Bucureştiului pentru a demara consultările, dar totodată a anunţat că declaraţiile premierului român au produs „puţină mirare“ la Budapesta. Disputa continuă însă şi în plan intern, luni seara, pe postul naţional de televiziune înfruntându-se preşedintele PNL, Valeriu Stoica, şi omologul său din UDMR, Marko Bela. 

 

Valeriu Stoica ataca iniţiativa Budapestei 

Liderul liberal este foarte tranşant. El afirmă că „eu nu pot să rămân insensibil la faptul că se adoptă o lege în Ungaria care spune ca rostul ei este să asigure apartenenţa la naţiunea maghiară a cetăţenilor din România, Serbia, Ucraina, cu o legitimaţie de maghiar. Din punct de vedere juridic ce se întâmplă: Guvernul maghiar îşi transferă o parte din autoritate în organizaţii din România“. La acest punct, Valeriu Stoica atrage atenţia că acest transfer de autoritate, în favoarea unei organizaţii s-ar putea întoarce împotriva UDMR. „Este posibil ca Guvernul de la Budapesta să spună că nu este mulţumit de politica pe care o duce UDMR şi în consecinţă să nu acrediteze Uniunea pentru a pune în aplicare problemele legate de această lege, ci să-l prefere de exemplu pe pastorul Laszlo Tökes, care nu se înţelege deloc bine cu conducerea UDMR“. Preşedintele PNL se mai împotriveşte şi la articolul care prevede ca „Republica Ungară sprijină înfiinţarea respectiv funcţionarea organismelor într-o ţară vecină şi care favorizează obiectivele comunităţilor maghiare din statele vecine. „Aici e o chestiune de principiu european. Principiul competiţiei libere este un principiu european. Dacă statul maghiar vine şi-mi favorizează numai unităţi comerciale maghiare atunci e normal că nu se compara cu ceilalţi din competiţie, care nu beneficiază de subvenţionare şi vor câştiga. Aceasta este împotriva unui principiului european şi aici nu mai este vina atitudinii PNL, nu este nici atitudinea unui partid naţionalist, este contra legilor europene, şi nu pot apăra interesele cetăţenilor români. Condiţiile echităţii pieţei libere în România sunt încălcate din momentul acela. Nu este corect, în momentul în care se injectează subvenţie pe criteriu etnic într-o formaţiune economică, se rup regulile pieţei libere“. 

 

Marko Bela pledează în favoarea legii 

Liderul UDMR are alte viziuni asupra legii. „În primul rând aici trebuie specificat că nici o legitimaţie sau certificat nu va putea stabili care este maghiar sau român. Acest lucru ţine de declaraţia fiecăruia şi de conştiinţa fiecăruia. Deci din acest punct de vedere un astfel de certificat poate să dovedească că persoana respectivă ştie limba maghiară, are cultură maghiară, cade sub incidenţa legii respective, dacă doreşte o bursă, poate obţine bursa respectivă, fiindcă i se certifică că el cade sub incidenţa legii şi atât. După părerea mea, eu înteleg respingerea acestei idei de legitimaţie simbolică sau certificat, dar eu cred că trebuie privit mult mai pragmatic lucrul acesta. Cu toţii avem tot felul de legitimaţii şi certificate şi aşa mai departe. Eu de exemplu sunt membru al Uniunii Scriitorilor din România şi am şi un certificat ca sunt membru al Uniunii Scriitorilor maghiari“. Marko Bela nu consideră însă că sprijinirea unor întreprinderi, organizaţii a etnicilor maghiari din România reprezintă o descriminare, dar una „pozitivă“. El mai spune că „e adevărat că Ungaria e mult mai bine din punct de vedere economic decât noi, dar Ungaria nu are o forţă economică care să schimbe statutul, condiţia maghiarilor din România, şi sunt într-adevăr nişte favoruri sau facilităţi de ordin cultural şi educaţional, mai ales, şi eu sunt de acord cu aceste favoruri“. 

 

● 16 mai

UDMR-ul de sacrificiu

Daniel Uncu

 

Partidul lui Marko Bela joacă o carte periculoasă. Miza este mare: Legea Statutului maghiarilor de peste hotare, lege care se află în dezbaterea Parlamentului de la Budapesta. UDMR vrea ca această lege să poată fi aplicată în România. Şi vrea acest lucru, deoarece UDMR este un partid etnic. Pentru un partid etnic, principala direcţie de acţiune este fatalmente orientată către susţinerea intereselor etniei pe care respectiva grupare politică o reprezintă. De aceea, pentru a obţine rezultatul scontat, o asemenea grupare politică se plasează, a priori, în zona compromisului dezirabil. Cu alte cuvinte, atâta timp cât nu interesele largi, naţionale sunt primordiale, ci interesul de grup etnic, satisfacerea ultimului poate determina recurgerea la compromisuri de orice natură dacă nu cumva chiar nenaturale. Tot ceea ce poate fi justificat prin susţinerea interesului etnic devine acceptabil în acest mod. Chiar şi coalizarea cu PDSR, partid care nu demult reprezenta pentru UDMR „inamicul public nr. 1“. În extremis, politica circumscrisă compromisului dezirabil poate determina aberaţii de dimensiuni ciclopice. Pentru ca, din momentul în care argumentul etnic devine argumentul suprem, orice ticăloşie poate fi justificată. Chiar şi coalizarea cu un partid fascist care, să presupunem, ar accepta să sprijine revendicările etnice devine, prin logica lucrurilor, posibilă. 

În cazul în speţă, Uniunea riscă enorm. Raţionamentul liderilor maghiari pare simplu: dacă rămân în barca PDSR, pot avea şansa ca Legea Statutului maghiarilor de peste hotare să fie acceptată de partidul de guvernământ şi, finalmente, impusă Parlamentului. Din punct de vedere strict aritmetic, calculele UDMR sunt riscante fie şi numai dacă ne gândim că PNL, PD şi PRM vor vota împotriva unui eventual proiect de lege care să permită aplicarea, pe teritoriul României, a Legii Statutului care se dezbate acum la Budapesta. Dar, dacă, presupunând prin absurd, o atare lege ar putea trece de Legislativ, efectul ei în teritoriu ar putea amorsa vechi animozităţi, mai ales că aplicarea va avea ca rezultat îmbunătăţirea, fie şi relativă, a statutului economic al etniei maghiare comparativ cu majoritatea română. Să fim bine înţeleşi, nu pledăm pentru egalizarea sărăciei. Bunăstarea fiecăruia determină, până la urmă, bunăstarea tuturor. Teama noastră provine din faptul că, pe fondul delicatei controverse naţionale, discriminările pozitive pot declanşa adevărate furtuni cu implicaţii cât se poate de nefaste asupra stabilităţii în zonă. 

Dar riscul principal la care se expune UDMR, practizând cu PDSR, îl reprezintă protecţia pe termen lung a unui asemenea demers. Căci domnul Năstase nu va fi prea lesne convins că Budapesta şi UDMR nu vor decât bunăstarea co-etnicilor lor. Pe moment, menţinerea UDMR în zona de interes social-democrat convine partidului de guvernământ. Căci, pe de o parte, Cabinetul are nevoie de o imagine pro-europeană, necesară pentru a nu se bloca procesul de aderare al României la UE – iar UDMR „dă bine pe ecran“, cum spun regizorii, iar pe de alta, Năstase este conştient că Budapesta vorbeşte de pe poziţia unui membru NATO cu uşi deschise către sensibilităţile oficialilor europeni, poziţie către care accesul poate fi mai lesnicios prin intermediul UDMR...! Interesele PDSR devin astfel destul de transparente.

Riscul la care se expune UDMR este acela că, în momentul în care PDSR nu va mai simţi nevoia sprijinului maghiar autohton, Marko Bela şi compania ar putea fi lăsaţi din brate. În condiţiile în care punţile către PNL au fost tăiate (polemica dintre liderii celor două partide ne scuteşte de alte comentarii), iar PD are propriile mari probleme interne, o posibilă viitoare debarcare din barca PDSR ar lasa formaţiunea domnului Bela izolată.

Fără a avea vocaţia prezicerii, scenariul ar putea avea următoarele coordonate: Legea Statutului maghiarilor nu va putea fi aplicată în România, UDMR va fi uşor-uşor îndepărtat de uşile Palatului Victoria, maghiarii din Transilvania nu vor beneficia de banii budapestani, foştii aliaţi nu îi vor primi cu braţele deschise pe udemerişti, iar imaginea de ansamblu a formaţiunii politice în cauză se va deprecia rapid. După cum spuneam, partidul domnului Marko Bela joacă o carte periculoasă. Vom reveni.

 

 

 

■ Cotidianul “DIMINEAŢA”

● 18 mai

În privinţa legii maghiarilor din afara graniţelor Ungariei, Guvernul de la Budapesta trebuie să se consulte cu autorităţile române 

 

Guvernul de la Budapesta trebuie să se consulte cu autorităţile române în privinţa legii Maghiarilor din afara graniţelor Ungariei, a reafirmat premierul Adrian Năstase, miercuri seara, dupa şedinţa biroului Executiv Central al PDSR.

“Discutăm cu toţii despre acquis-ul comunitar, dar noi nu avem cunoştinţa că ar exista o lege acceptată de toate ţările membre ale Uniunii Europene care să se refere la această problemă aflată în atenţia autorităţilor de la Budapesta”, a spus Adrian Năstase.

Şeful Executivului a arătat că legea care se discută în Parlamentul ungar referitoare la maghiarii din afara graniţelor Ungariei conţine, în afară de elementele educaţionale, şi elemente suplimentare, cum ar fi cel legat de tratamentul etnicilor maghiari pe piaţa muncii.

“Din acest punct de vedere nu sunt foarte convins ca putem accepta o discriminare între cei care sunt de origine maghiară şi alţii care nu sunt”, a spus Adrian Năstase. Pe de altă parte, a adăugat premierul, sunt probleme în legătură cu stabilirea foarte exactă a celor care ar putea fi beneficiarii acestei legi.

“Va trimite Guvernul ungar un detector cu raze X pentru a stabili care sunt etnicii maghiari? Şi care vor fi criteriile? Există oameni care vorbesc perfect limba maghiară, alţii care au unul sau ambii părinţi de origine maghiară”, a spus Adrian Năstase. Şeful Executivului a adăugat: “Este o formă de prozelitism etnic, în sensul că unii se vor declara maghiari aşa cum au făcut romii din Ardeal când s-au declarat români, când, de fapt, sunt etnici romi”.

Prim-ministrul consideră că declaraţiile sale nu trebuie să facă “valuri” la Budapesta, pentru că “Guvernul maghiar, sau oricare alt guvern, la o propunere legislativă internă cu efect extrateritorial a unei ţări ar reacţiona la fel”, cu atât mai mult cu cât propunerea legislativă nu este obiectul unei înţelegeri bilaterale, sau acceptată în plan internaţional de către mai multe state.

 

■ Publicaţia “Provincia”

www.provincia.ro

 

O lege şi imaginile viitorului

Bakk Miklós

Traducerea: Florica PERIAN

 

Se pare că atât în Europa Centrală cât şi în cea sud-estică aceştia sunt anii în care ne dăm seama cât de insuficientă este perspectiva simplificatoare a modernităţii politice pentru a înţelege problema naţională în integralitatea ei. Căci modernitatea a dublat relaţia noastră interpretativă – şi, în consecinţă, ideologică – faţă de naţiune, ca o comunitate având rădăcini care se întind mult mai departe. Ea a generat confruntarea între două idei: aceea a asocierii alese pe deplin conştient şi voluntar, a cărei moralitate constă în libertatea aderării şi aceea a comunităţii organice a cărei dezvoltare – citând-o pe Ludassy Mária – „nu cunoaşte discernământ, proiecte şi ai cărei membri consideră drept sacrilegiu şi ideea în sine că acceptarea tradiţiilor comunitare poate constitui obiectul unei alegeri libere.”

Legea statutului maghiarilor de peste graniţă, a cărei dezbatere se desfăşoară în Parlament în aceste săptămâni, va confrunta, fără îndoială, două concepţii izvorâte din aceste două idei fundamental diferite. Cele 29 de paragrafe ale legii stabilesc, în esenţă, un raport juridic cu maghiarii din statele vecine, care este circumscris prin determinarea sferei avantajaţilor şi a avantajelor cuprinse în textul legii. Avantajaţii sunt acei cetăţeni români, iugoslavi, croaţi, sloveni, austrieci, slovaci şi ucraineni care se declară a fi maghiari şi care, în baza recomandării primite de la organizaţia considerată ca reprezentantă legitimă a maghiarimii din ţările respective, obţin aşa-numita legitimaţie maghiară. „Soţul, respectiv copilul minor al persoanei care dispune de legitimaţia maghiară poate să primească legitimaţie de aparţinător” (paragr. 20, alin.2).

Acest raport juridic conţine pe de o parte elementul aderării libere, dar în acelaşi timp este prezentă în el (prin legitimaţia de atestare) şi ideea comunităţii organice. Obiecţiunile venite de pe solul liberalismului clasic au fost îndată formulate: legea statutului – spun politicienii liberali de stânga din Ungaria (în primul rând reprezentanţii Uniunii Democraţilor Liberali) – trezeşte la o nouă viaţă „loialităţile etnice” atavice şi, în timp ce îi ataşează la ţară-mamă pe maghiarii de dincolo de hotare printr-o legătură etnică generatoare de conflicte, îi împiedică să devină membri ai comunităţii politice din patria corespunzătoare cetăţeniei lor. Acesta e un sistem de argumente la care în zilele noastre există deja răspuns şi în cadrul liberalismului. În opinia lui Will Kymlicka, liberalismul clasic greşeşte când consideră drepturile colective ale culturilor ca fiind incoerente teoretic, iar practic primejdioase (1). În plus, cei ce formulează aceste opinii insistă pentru republicanismul pe care Molnár Gusztáv, în eseul intitulat “Adio la o patrie închipuită” (Provincia, nr. 4/2001), îl numeşte „schema anacronică a naţiunii politice maghiare, române şi aşa mai departe”. Şi în spatele căreia se ascunde ideea destul de utopică a patriotismului constituţional, pe care şi Gabriel Andreescu îl consideră realizabil, după cum rezultă din articolul în care analizează legea statutului.

Căci patriotismul constituţional este acel ideal iluminist al „naţionalismului îmblânzit” – după cum accentuează şi Caius Dobrescu în articolul “O căutare comună” (Provincia, nr. 2/2000) – care s-a născut doar ca răspuns dat la constrângerile unui moment istoric (în Germania postbelică, în luptă cu amintirea nazismului), dar în realitate face abstracţie de adevărata natură a loialităţilor naţionale şi de procesul istoric al dezvoltării şi dăinuirii lor. Fiindcă este adevărat – şi acesta e adevărul modernităţii – că idealul naţiunii, în abstracţiunea sa cunoscută azi, a apărut în timpul Revoluţiei Franceze şi al revoluţiilor europene de la 1848 şi a devenit un ideal care a pătruns în masele populare împreună cu idealul modern al libertăţii, proclamând libertatea egală a tuturor oamenilor; dar tot atât de adevărat este – şi acesta e adevărul istoriei – ceea ce a constatat Bibó István în legătură cu conştiinţa naţională: „Conştiinţa naţională modernă vizând stăpânirea comunităţii politice” – scrie Bibó – nu este lipsită nicăieri de alte antecedente comunitare şi de conştiinţă, de acele forme anterioare de loialitate care determină raportul individului faţă de comunitatea politică mai curând decât ficţiunile juridice legate de teoriile contractualiste.

În spaţiul nostru aceste loialităţi – dacă nu este vorba de loialitatea majorităţii care stăpâneşte statul, respectiv a elitei sale – sunt denumite de regulă „loialitate etnică”, fiind stigmatizate ca premoderne, chiar dacă în spatele lor se ascund loialităţi politice, care pot fi considerate fărâme ale modernităţii, numai că nu se potrivesc în ansamblul argumentelor justificative pentru cadrele existente ale statului-naţiune. În privinţa acestui lucru – după cum arată şi George Schöpflin în studiul intitulat “Europa Centrală: o modernitate ambiguă?” (Provincia, nr. 4/2001) – nici Occidentul nu este inocent. Căci prin mesajul formulat către Europa Centrală şi Europa de Sud-Est a transmis ideea că, în timp ce el nu are „etnicitate”, cei din Europa Centrală şi de Est împing prin „etnicitate” pe primul plan un fel de „deficienţă genetică” a lor. Dar toate acestea reprezintă mai curând o continuare a dezbaterii neîncheiate din “Provincia”, pe tema naţionalismului civic, chiar dacă legea statutului pune această problemă într-o nouă lumină.

Căci adevărata problemă a legii statutului nu este dacă logica sa poate fi justificată în cadrul liberalismului, cu alte cuvinte dacă din punctul de vedere al fundamentelor principiale, ea poate fi pusă în acord cu funcţionarea democraţiilor liberale – da, după cum am văzut – ci care anume va fi efectul ei, în perspectivă istorică, asupra raportului dintre statele naţionale român şi maghiar şi în ce fel va influenţa situaţia maghiarilor din Transilvania în calitatea lor de subiect politic. În această privinţă, (re)integrarea naţională indicată ca scop al legii statutului poate fi pusă în concordanţă cu două imagini ale viitorului din gîndirea maghiară actuală. 

Una dintre acestea a fost conturată, poate în modul cel mai clar, de către Borbély Zsolt Attila în scrierea intitulată Ansamblul maghiarimii şi transilvanitatea (Provincia, nr. 8/2000), în care el schiţează o strategie maghiară de (re)integrare avînd ca centru (unic) Budapesta. În disputa sa cu Molnár Gusztáv, Borbély argumentează că această concepţie nu este în contradicţie cu ideea transilvanităţii, aşa cum apare ea în coloanele Provinciei, dar este vorba fără îndoială de o concepţie care nu oferă răspuns la condiţiile politice ale dăinuirii maghiarimii din Transilvania.

Acest mod de lectură a problemei ansamblului maghiarimii îmbină etosul ideii naţionale de secol XIX cu una din importantele tendinţe din secolele XX şi XXI, care transcend instituţia cetăţeniei în spaţiul european pe cale de instituţionalizare. Rezultatul este o concepţie referitoare la naţiune, în care dimensiunea politică şi cea culturală nu se despart. 

Faţă de asta, paradoxul existenţei maghiarimii de dincolo de hotare, este că dăinuirea şi reproducerea ei culturală în habitatele istorice din afara Ungariei devin posibile tocmai printr-o dezvoltare politică divergentă. Printr-o evoluţie divergentă care menţine subiectivitatea politică a comunităţilor maghiare de dincolo de hotarele Ungariei, dar o direcţionează spre un fel de integrare politică ce apare şi în structura dreptului public al statului respectiv.

În această altă viziune a viitorului, dimensiunea politică se desprinde deja de cea culturală. Dimensiunea politică reprezintă dezvoltarea formelor de drept public care nu diluează subiectivitatea politică a anumitor comunităţi naţionale (aici s-ar include, de exemplu, autonomia Voivodinei, sistemul consociativ din Transilvania, cel de-al 13-lea judeţ din Slovacia care reuneşte ţinuturi locuite de maghiari sau regiunea insulei Dunării etc.), pentru care – trebuie să ne fie clar – legea statutului nu este o soluţie. În schimb, dimensiunea culturală ar putea fi constituită de un fel de „federaţie culturală” a Ungariei cu comunităţile maghiare care trăiesc în cadre politice şi de drept public comune cu ale majoritarilor locali. În acest sens legea statutului ar putea fi un punct de plecare. Dat fiind că culturile naţionale constituite nu pot fi lipsite de elementul normativ, nici această „federaţie culturală” nu poate exista fără cîteva instituţii centrale (cu competenţe academice şi calificative) al căror loc este în mod normal în Ungaria. Dar, în fond, „federaţia culturală” s-ar baza pe funcţionarea unor centre culturale, care, în interiorul culturii maghiare, ar fi concomitent punctele de orientare ale unei elite regionale şi locurile legăturii organice cu alte culturi regionale-naţionale.

Atât Constituţia maghiară cât şi cea română prevăd politica adecvată răspunderii faţă de maghiarii, respectiv românii de dincolo de hotare. Până acum, atât din partea română cât şi din cea maghiară – cu mijloace şi resurse diferite – aceasta nu s-a tradus în fapte decât la dimensiunea guvernamentală. Prin legea statutului, statul maghiar depăşeşte această dimensiune: de acum, răspunderea transfrontalieră dă naştere nu doar unui raport juridic (cu caracter de drept privat) între organele guvernamentale maghiare şi câteva organizaţii maghiare de dincolo de hotare, ci şi unui raport pe scară mult mai largă. Legea statutului creează un raport (de drept public) între statul maghiar şi – în principiu – fiecare maghiar de dincolo de hotare. Dacă această soluţie va avea valoare de model în spaţiul nostru, este o problemă care nu îi priveşte doar pe maghiari.

Note

(1) Kymlicka, Will: Liberalism, Community and Culture, Oxford, Oxford University Press, 1989.

 

 

 

Legea statutului ca mijloc al (re)integrării maghiare

Faţă-n faţă

BORBÉLY Zsolt Attila 

După primul război mondial, nu numai că Ungaria istorică a pierdut două treimi din teritoriul ei, dar aproape o treime a naţiunii maghiare a ajuns sub stăpânirea unor state străine. Elita politică maghiară s-a văzut silită să se confrunte cu faptul că acel concept al „naţiunii politice”, formulat de Deák Ferenc şi Eötvös József, care părea a fi adecvat pentru a susţine ideologic unitatea Ungariei multinaţionale, poate fi folosit de acum încolo (şi) împotriva maghiarimii. În mod necesar, gândirea publică maghiară a trecut de la abordarea centrată pe statul-naţiune (1) la concepţia centrată pe naţiunea culturală şi, în consecinţă, elita politică s-a străduit pentru integrarea naţiunii maghiare care s-ar putea defini cultural şi etnic. Conducerea maghiară din perioada interbelică a considerat că reunificarea naţiunii maghiare este realizabilă prin revizuirea teritorială, dar succesele obţinute înainte, respectiv în timpul celui de-al doilea război mondial s-au dovedit a fi efemere.

Înainte de încheierea Tratatului de pace de la Paris, diplomaţia maghiară a mai făcut unele încercări pentru a obţine o rectificare mai echitabilă a graniţelor (care să aibă întrucâtva în vedere criteriile etnice şi voinţa populaţiei maghiare care urma să fie dezanexată). Puterile occidentale au manifestat o oarecare disponibilitate în acest sens, dar, din cauza împotrivirii categorice a Uniunii Sovietice, în cele din urmă propunerile maghiare nu au fost luate în considerare. Odată cu desăvârşirea dictaturii comuniste după 1948, problema (re)integrării naţionale maghiare a fost scoasă de pe ordinea de zi. Mai mult: după 1956, spre deosebire de celelalte ţări comuniste, ale căror conduceri foloseau propaganda naţiunii drept mijloc de consolidare a puterii proprii, regimul Kádár-Aczél din Ungaria s-a străduit să atingă cît mai puţin problema naţională. (2)

La sfârşitul anilor ’80 maghiarimea din ţara-mamă a trăit, de fapt, perioada emancipării politice şi naţionale. Mulţi s-au confruntat atunci pentru prima dată cu faptul că în afara hotarelor Ungariei trăiesc milioane de maghiari, comunităţi care au ajuns sub stăpânire străină în pofida opţiunii lor posibile. Cred că şi acest fapt a contribuit în bună măsură la câştigarea alegerilor din 1990 de către Forumul Democrat Maghiar, care a plasat în centrul programului său reprezentarea intereselor naţionale. Premierul Antall József a declarat chiar la începutul mandatului său că, în suflet, doreşte să fie primul-ministru a 15 milioane de maghiari. Dar nu a reuşit să-i dea un conţinut satisfăcător acestei afirmaţii paradigmatice. Deşi guvernul Antall a ajutat financiar organizaţiile maghiare minoritare, a susţinut revendicările lor legitime şi în manifestările sale a rămas consecvent programului privind naţiunea maghiară în ansamblul ei, sub aspect instituţional nu a făcut nimic decisiv în interesul reintegrării maghiare. (3)

Astfel, i-a revenit guvernului Horn meritul de a convoca organizaţiile de reprezentare a intereselor maghiarimii de dincolo de hotare la un summit maghiaro-maghiar. Cu toate acestea, peste câteva luni a încheiat tratatul de bază maghiaro-român (4), făcând abstracţie de punctul de vedere fără echivoc negativ al UDMR, contrar literei şi spiritului întâlnirii la vârf. Întrunirea de la Pápa, care a precedat încheierea tratatului de bază, menită fiind chiar să împiedice acest act şi la care, în fond, toate organizaţiile maghiare au luat atitudine împotriva guvernului PSM-UDL, au pecetluit probabil destinul viitoarelor întîlniri la vârf pe perioada întregului mandat al guvernului Horn.

Astfel, sarcina coaliţiei conduse de FIDESZ, câştigătoarea alegerilor din 1998, a fost să dea naştere forumului de mediere a organizaţiilor politice din Bazinul Carpatic. Ceea ce s-a şi întâmplat, ba chiar s-a reuşit ca declaraţiile finale ale şedinţelor Conferinţei Maghiare Permanente să fie acceptate şi de către opoziţia de stânga, mai puţin receptivă faţă de problemele naţionale. De fapt, express verbis, guvernul Orbán a proclamat oficial programul integrării naţionale maghiare transfrontaliere, care rezultă din viziunea politică a lui Antall József asupra maghiarimii în ansamblul ei. (5) În acest program s-a încadrat înfiinţarea Conferinţei Maghiare Permanente (MÁÉRT), precum şi pasul următor, determinarea statutului în ţara-mamă a maghiarimii de dincolo de hotare.

 

Maghiarimea de dincolo de hotare şi ţara-mamă

În a doua jumătate a anilor ’90 au apărut concepţii diferite pentru reglementarea juridică a sistemului de relaţii dintre statul maghiar şi părţile naţiunii maghiare rămase în afara graniţelor. Încă înainte de victoria din 1998 a FIDESZ, Uniunea Mondială a Maghiarilor şi-a inclus în program instituţionalizarea aşa-numitei duble cetăţenii. (6) În urma dezbaterilor desfăşurate în coloanele revistei „de politică naţională” Magyar Kisebbség, Societatea Transilvană a Uniunii Mondiale a adoptat ideea cetăţeniei externe (7), pe care în mai 2000 şi-a însuşit-o şi Congresul Mondial al Maghiarilor. În vara anului 2000 Uniunea Mondială a Maghiarilor, răspunzînd voinţei Congresului şi Adunării Delegaţilor, a elaborat proiectul de lege privind cetăţenia maghiară a celor de dincolo de hotare. (8) Unii au încercat să prezinte acest proiect (9) ca fiind în contradicţie cu legea statutului. Or, prin propunerea sa vizând reglementarea chestiunii paşapoartelor, o întregeşte de fapt. (10) Proiectul pe care liderii UMM l-au înmânat marilor demnitari maghiari la 20 august 2000 nu a ajuns în faţa Parlamentului, deşi cea mai mare organizaţie maghiară de dincolo de hotare, UDMR, i s-a alăturat în mod festiv şi, printr-o decizie a Consiliului Operativ, a dispus ca organizaţiile locale să adune semnături pentru cetăţenia externă.

Legea statutului

În schimb, a ajuns recent în faţa Parlamentului, ca propunere a guvernului, aşa-numita lege a statutului (11) şi este aproape sigur că legislativul maghiar o va vota, fără modificări esenţiale. În ceea ce priveşte mesajul ideatic al legii statutului nu există deosebiri de fond între criticii de stânga şi susţinătorii de dreapta. Opinia lui Bauer Tamás (Uniunea Democraţilor Liberi) se deosebeşte de cea a lui Surján László (FIDESZ) (12) cel mult în legătură cu aprecierea mesajului, altminteri există între ei consens, mesajul sunând astfel: Ungaria este şi patria maghiarilor rămaşi în afara graniţelor. După părerea mea, scopul legii este multiplu: ea traduce în limbaj juridic, reprezentând şi în plan instituţional destinul comun al maghiarilor, care până acum s-a evidenţiat mai ales la nivelul frazelor retorice: mesajul ei se adresează astfel maghiarilor minoritari, opiniei publice din Ungaria şi lumii întregi deopotrivă. În plus, legea creează o situaţie în care maghiarii de dincolo de hotare, motivaţi până acum cel mult prin criterii de valoare să-şi mărturisească maghiaritatea, vor fi în viitor şi interesaţi să-şi declare apartenenţa naţională. Putem crede astfel că legea statutului va avea un efect disimilativ, că o parte dintre cei rupţi de colectivul afectiv-cultural-solidar maghiar, în urma politicii de asimilare a naţiunilor majoritare din ţările vecine Ungariei, îşi vor regăsi drumul spre propria comunitate.

 

Validitatea individuală

Una dintre cele mai importante şi mai controversate probleme ale legii statutului este stabilirea cercului care intră sub incidenţa legii. În principiu au fost posibile două căi de abordare, iar acestea s-au şi articulat în cele mai diferite forumuri – în forma cea mai clară, poate, pe lista de corespondenţă a publicaţiei Erdélyi Közélet. (13) Conform unui punct de plecare – să-l numim criteriul individualist, al moralităţii de toate zilele – nu este nevoie de „maghiarii din interes”, de cei care, în speranţa unor avantaje, „descoperă” acum în ei sentimentul apartenenţei la maghiarime. În consecinţă, legea ar trebui să conţină prevederi foarte stricte, pentru a se putea estima cît mai exact cercul acelora care „merită” avantajele pe care le cuprinde.

Conform celuilalt criteriu – să-l numim al politicii naţionale – este nevoie de toţi cei care la un anumit nivel se declară a fi maghiari. Aceasta nu judecă în funcţie de individ, ci la nivel macro şi pentru întărirea efectului disimilativ al legii – care poate fi prognosticat – intenţia este ca cercul celor interesaţi să fie cât mai larg. Cei care au formulat legea statutului şi-au însuşit acest punct de vedere.

 

Legea statutului şi transilvanitatea

Nu cred că adoptarea şi aplicarea legii statutului va influenţa considerabil percepţia transilvanismului de către maghiarimea din Transilvania. Aşa cum am arătat deja în coloanele Provinciei (14), în cercurile maghiarimii din Transilvania concepţia unei Transilvanii „cât mai independente” a fost însuşită de cei care gândesc în termenii ansamblului maghiarimii şi ei şi-au înscris pe stindard această problemă şi au inclus-o în programul oficial al UDMR.

În plan principal, programul transilvanităţii prezintă o oarecare divergenţă faţă de aspiraţiile panmaghiare, dar numai în cazul în care ambele sunt extrapolate până la refuz. Adică, vorbind pe şleau: teritoriile din Transilvania locuite de maghiari nu pot să ţină în acelaşi timp şi de Ungaria şi de Transilvania autonomă în cadrul României, sau desprinsă de ea. Dar această problemă nici nu se pune, ba mai mult, nici în plan teoretic nu s-a formulat dintr-o sursă care ar putea fi luată în serios. Ansamblul maghiarimii şi transilvanitatea se împacă perfect în politica practică şi la nivelul individualităţii deopotrivă. Din programul politic sau linia politică a lui Tőkés László şi a Grupării pentru Reformă face parte organică atît transilvanismul (exigenţa independenţei administrative şi economice regionale a Transilvaniei), cât şi colaborarea panmaghiară.

Iar în ce priveşte nivelul individual, concepţia nuanţată a câmpului de forţe identitar din jurul individului nu mai poate constitui o problemă la începutul secolului XXI şi nu e greu de acceptat că individul maghiar din Transilvania se poate simţi parte a naţiunii maghiare în ansamblul ei şi totodată transilvănean. (De altfel, acelaşi lucru e valabil şi pentru cetăţenii de altă naţionalitate din Transilvania.) Iar ceea ce e şi mai important: el poate fi un cetăţean respectuos faţă de lege al unei Transilvanii autonome, cantonizate după modelul elveţian, în timp ce prin cultura, istoria şi relaţiile de solidaritate primară poate fi legat de naţiunea maghiară. Legea statutului nu este altceva decât transpunerea în limbajul normelor juridice a acestei legături existente şi în prezent – independent de intenţiile şi aspiraţiile politice.

Note:

(1) Numesc conceptul statului-naţiune ca fiind străin de realitate, pentru că nu are o legătură organică cu realitatea: de exemplu, prin modificarea graniţelor nu se modifică automat comunităţile naţionale determinate în primul rând cultural. „Naţiunea politică”, sau, dacă vreţi, „statul-naţiune” (totalitatea cetăţenilor unui anumit stat) este un concept construit, care nu ia în considerare faptul că ataşamentul faţă de o cultură dată e mai puternic decât cel cetăţenesc. Mai mult: dacă într-un anumit stat majoritatea etnică foloseşte aparatul de stat drept instrument al politicii sale omogenizatoare, etnodiscriminative, atunci a vorbi în cazul minorităţii despre ataşament cetăţenesc înseamnă eufemism.

(2) Să nu uităm: 1956 a fost în acelaşi timp revoluţie şi luptă pentru libertate. Pentru Kádár şi echipa sa nu a fost greu să-şi dea seama că pedalarea pe sentimente naţionale poate fi explozivă. A fost mai comod şi mai practic să pună în paranteze întregul complex al problemei naţionale.

(3) În timpul lui Antall s-a înfiinţat, de fapt, Forumul Grupului Etnic Est-European, la iniţiativa organizaţiilor maghiare de orientare autonomistă, dar nu a câştigat o pondere corespunzătoare în formularea politicii naţionale. (Cei care au fundamentat ideologic acest forum, fiind şi principalii realizatori şi reprezentanţi, au fost: Duray Miklós în Slovacia, Hódi Sándor în Voivodina, Szőcs Géza şi Borbély Imre în Transilvania.) (Vezi interviurile cu aceştia, realizate de Németh Tünde, în: “A jéghegy magyar–magyar csúcsa”, Erdélyi Híradó, Cluj, 1997.)

(4) La dezbaterea tratatului de bază, actualul premier Orbán Viktor a pus degetul pe rană când a afirmat că încheierea tratatului înainte de alegeri nu este altceva decât un ajutor tovărăşesc dat de Horn Gyula şi PSU partidului frăţesc român PDSR.

(5) Spun „oficial” fiindcă în această direcţie merg şi concluziile seriei de conferinţe începute în 1994 şi organizate de Societatea Interconfessio, avînd ca temă problematica paradigmei naţionale maghiare. La acest forum, ideea unei „structuri a naţiunii subsidiare”, care este prefigurarea univocă a programului orbánian a fost acceptată în unanimitate. Cooperarea organică transfrontalieră a părţilor naţiunii maghiare, aspirând fiecare la o independenţă cât mai largă, este o premisă a acestui model al naţiunii. (Vezi volumul care reuneşte materialele mai importante ale seriei de conferinţe red. Péntek–Borbély: “Magyar jövőkép, Egy minőségi magyar paradigma”, Székesfehérvár, 1996, întregit în 1997.)

(6) Iniţiativa Uniunii Mondiale a Maghiarilor devenită faimoasă sub denumirea de „dublă cetăţenie” înseamnă, de fapt, că organizaţia, conform paragrafului 2 al statutului UMM menţionează pe primul loc al sarcinilor sale că se străduieşte să exercite o influenţă „în sensul ca cetăţenia maghiară să se cuvină, în baza dreptului obiectiv, tuturor maghiarilor care o solicită”.

(7) Principalul argument adus împotriva „dublei cetăţenii” a fost că goleşte teritoriile locuite în prezent de maghiari (această argumentare a fost folosită anul trecut la „Tusványos” şi de Orbán Viktor) în pofida exemplului croat, care arată altceva. (Satele croate din Caraş-Severin au renăscut după ce locuitorii lor au obţinut cetăţenia croată. Locuitorii acestor sate au putut să participe şi la alegerile din Croaţia, chiar la locul de domiciliu, în prezenţa oficialităţilor croate.) Cei ce au formulat cetăţenia externă au preîntâmpinat această problemă, stabilind că cetăţenii maghiari din exterior nu se pot stabili automat în ţara-mamă şi nu pot să voteze la alegerile maghiare.

(8) Proiectul de lege, precum şi studiul lui Zetényi Zsolt, care îl fundamentează, poate fi citit pe site-ul UMM (www.mvsz.hu).

(9) De exemplu: Duray Miklós, preşedintele executiv al Partidului Coaliţiei Maghiare din Slovacia, în Magyar Nemzet, (18 noiembrie 2000: „Legea statutului, dublă cetăţenie ori cetăţenia externă”), sau Herényi Károly, deputat al Forumului Democrat Maghiar, în: Demokrata, nr. 8/2001 (citat de Zsebők Csaba, în articolul intitulat “Végül is mi a baj”).

(10) Legea statutului nu oferă o soluţie concretă pentru cazul în care viitorul hotar al Uniunii Europene i-ar despărţi pe maghiarii din exterior de ţara-mamă. Promisiunea „tratamentului cel mai favorabil” în legătură cu intrarea în ţară, cuprinsă în paragr. 3, înseamnă prea puţin. În schimb paşaportul maghiar, egal cu acela al cetăţenilor maghiari, conţinut în proiectul de lege privind cetăţenia externă, ar da un răspuns univoc şi convingător la îndoielile ce se ivesc şi ar putea preveni „panica dinaintea închiderii porţilor”, adică emigrarea în masă – o posibilă psihoză colectivă.

(11) Denumirea oficială: (Proiect de) Lege privind maghiarii care trăiesc în statele vecine. Poate fi citit pe site-ul Oficiului Maghiarilor de Dincolo de Hotare, www.htmh.hu. Discuţia pe tema: cum să se numească norma juridică, legea statutului, sau legea avantajelor a fost rezolvată de Orbán Viktor într-un interviu, în care acesta a optat pentru denumirea „legea statutului”. Şi eu o consider justificată, avînd în vedere că legea conturează statutul juridic în ţara-mamă al maghiarilor de dincolo de hotare.

(12) Vezi în cadrul dezbaterii derulate în ziarul Népszabadság textele semnate de aceşti doi autori: Bauer Tamás: “Conservarea depeizării”, 10 ianuarie 2001 şi “Iredentism moale sau drepturi minoritare?”, 6 februarie 2001, precum şi Surján László: “Două patrii în locul depeizării”, 31 ianuarie 2001.

(13) Înscriere: scrisoare goală pe adresa ErdelyiKozelet-subscribe@egroups.com. Arhiva materialului dezbaterii poate fi găsită pe adresa internet: http://www.egroups.com/archive/ErdelyiKozelet

(14) “Ansamblul maghiarimii şi transilvanitatea”, Provincia, nr. 8/2000. 1968, Timişoara; jurist şi politolog; Blocul Reformist din cadrul UDMR, membru fondator; Magyar Kisebbség, redactor; Universitatea Reformată Károli Gáspár din Budapesta, profesor asociat.

Problema

Din punct de vedere metodologic, problema legii statutului trebuie abordată prin prisma politicii naţionale. Fie că recunosc acest fapt sau nu, toate statele duc o anumită politică naţională. Statul-naţiune din secolul XX, deşi încearcă să menţină imaginea neutralităţii etnoculturale, urmăreşte prin practica sa politică interesele – reale sau imaginare – ale unei anumite etnii/naţiuni. Influenţa globalizării, a modernizării pune sub semnul întrebării suveranitatea statală. Acest lucru este însă adevărat numai în cazul anumitor domenii ale politicii, atingînd politica naţională – subiectul scrierii de faţă – în cea mai mică măsură. (2) E suficient să ne gândim numai la vechea-nouă lege a cetăţeniei germane sau la politica de sprijinire a culturii practicată de statul francez. Politica naţională are două aspecte care trebuie studiate separat din punct de vedere metodologic. Primul, pe care l-am putea numi politică de fortificare a naţiunii (naţionalism), se aplică pe teritoriul propriului stat-naţiune, iar cel de-al doilea se referă la etnicii care trăiesc în afara graniţelor şi poate fi numit naţionalismul patriei-mamă (3) (definind naţionalismul într-o manieră neutră din punct de vedere axiologic, ca o politică bazată pe principiul naţional). În acest studiu ne vom ocupa de cea de a doua problemă. Ca şi concepţie, legea statutului nu este unică în felul ei; în această regiune Slovacia, Croaţia şi România acordă şi ele tratament preferenţial membrilor naţiunii luate în sens etnocultural.

Punctul de pornire este faptul că graniţele naţiunii maghiare şi cele ale statului maghiar nu coincid. Începând din 1918, toate guvernele maghiare au luat atitudine faţă de această situaţie, devenită o problemă centrală a politicii externe ungare. Spaţiul nu ne permite schiţarea istoricului problemei. Astfel, ne vom ocupa doar de problema statului ungar şi a maghiarilor din ţările limitrofe, referindu-ne numai la perioada de după 1989. În prezent, principiul sprijinirii maghiarilor din ţările vecine nu constituie subiect de dispută, diferenţe de opinie existând doar în privinţa concepţiei.

Situaţia actuală

Pe scurt: Ungaria – în prezent – sprijină din punct de vedere politic, moral şi material instituţiile şi organizaţiile minorităţilor maghiare din ţările vecine, prin intermediul fundaţiilor constituite în acest scop. Sprijinul nu poate însă compensa dezavantajele şi lipsa de perspectivă izvorâte din situaţia economică a acestor state. (4) Din acest motiv, mulţi optează pentru stabilirea în Ungaria sau pentru a lucra (oficial sau la negru) în Ungaria. Obţinerea unui loc de muncă, respectiv stabilirea domiciliului în Ungaria sunt momentan reglementate de diverse legi care nu fac diferenţieri pe considerente etnice. În cazul stabilirii domiciliului în Ungaria, cererile persoanelor care au în ascendenţă cetăţeni maghiari sunt aprobate, dar nu există nici o prevedere legală care să facă distincţie pe bază etnică sau naţională între cetăţenii străini. Într-adevăr, persoanele care aparţin comunităţii etnoculturale maghiare pot obţine mai uşor locuri de muncă, respectiv aprobările necesare, datorită cunoaşterii limbii şi a relaţiilor lor, iar posibilitatea ca ei să aibă ascendenţi cetăţeni maghiari este mai mare. (5) Au existat şi până acum reglementări şi facilităţi legale aplicabile maghiarilor din ţările limitrofe, dar acestea au fost dispersate în aproximativ 150 de acte normative. (6) Actualul proiectul de lege, care are în mod declarat caracter de lege-cadru, încearcă să armonizeze actele normative amintite. O parte din facilităţile deja existente sunt stipulate formal în legi, celelalte sunt însă informale, decizia privind acordarea lor fiind lăsată la latitudinea diferitelor oficii. În prezent, cercul celor îndreptăţiţi a beneficia de aceste facilităţi nu este definit şi nimic nu se acordă de drept subiectiv. Cei care le acordă oarecum, presupun că ele se referă la maghiarii din ţările limitrofe, dar nicăieri nu se specifică formal cine aparţine acestui grup.

Pregătirea proiectului de lege

La pregătirea proiectului de lege, pe lângă reprezentanţii guvernului şi ai partidelor de opoziţie din Ungaria, au participat – în cadrul MÁÉRT (7) – şi delegaţii partidelor minorităţilor maghiare din ţările învecinate; adică reprezentanţii (tuturor) organizaţiilor politice ale maghiarilor din Bazinul Carpatic. La cea de-a doua întrunire a MÁÉRT organizată în data de 12 noiembrie 1999, participanţii au cerut guvernului Republicii Ungare să studieze posibilitatea reglementării statutului de care maghiarii din ţările limitrofe pot beneficia în cadrul legislaţiei ungare. MÁÉRT, guvernul şi diferitele comisii de specialitate au finalizat prima variantă a proiectului de lege în iulie 2000, iar în urma unor consultări – cea de-a treia întrunire a MÁÉRT (decembrie 2000) – guvernul a definitivat proiectul de lege în luna martie a anului curent şi l-a prezentat Parlamentului în aprilie.

Discuţiile pe tema legii statutului privesc următoarele probleme-cheie: 1. concepţia în sine, 2. ipotezele privind posibilul efect al legii, 3. grupul persoanelor care vor beneficia de aplicarea legii, 4. problema autorităţii emitente a certificatului, 5. posibilele consecinţe.

Concepţia

Înainte de apariţia acestei concepţii, discuţia era centrată pe problema dublei cetăţenii. Deoarece această soluţie a întâmpinat multiple obstacole juridice şi politice, elaborarea unei legi a statutului părea o soluţie intermediară acceptabilă pentru toate părţile. Deşi denumirea de lege a statutului s-a păstrat la nivelul discursului, proiectul s-a transformat ulterior în legea facilităţilor, iar ultima versiune a fost prezentată Parlamentului pur şi simplu ca legea despre maghiarii care trăiesc în ţările vecine. După redactarea primei versiuni a legii, Uniunea Mondială a Maghiarilor a întocmit proiectul de lege despre cetăţenia externă (Külhoni Állampolgárság), în care acordarea paşaportului maghiar pentru maghiarii care trăiesc în afara graniţelor ca soluţie la problema Schengen juca un rol important.

Maghiarii din statele vecine se află, în mod declarat sau nu, într-o situaţie dezavantajată în comparaţie cu membrii etniilor majoritare. Deşi din punct de vedere legal, statele respective nu fac discriminări între cetăţenii lor, acest lucru nu este adevărat şi în practică. În acest sens, sprijinul acordat de statul ungar, respectiv legea statutului poate fi privită ca un fel de compensaţie. Nu ar fi necesară o lege a statutului şi nici sprijin din partea statului maghiar, dacă ar fi adevărată afirmaţia că ţările vecine, chiar dacă nu adoptă o atitudine pozitivă, sunt măcar neutre din punct de vedere etnocultural faţă de minorităţile naţionale.

Intenţia legii este exprimată cel mai clar de preambulul proiectului de lege, conform căruia Parlamentul ungar adoptă legea pentru a „asigura apartenenţa maghiarilor care trăiesc în statele vecine la naţiunea maghiară unitară, prosperitatea lor pe meleagurile lor natale, precum şi păstrarea conştiinţei identităţii lor naţionale”.

Ipotezele privind efectul legii

După 1990, emigrarea/stabilirea în Ungaria a maghiarilor din ţările vecine s-a accelerat, fapt perceput ca o problemă serioasă atât în Ungaria, cât şi în rândul comunităţilor maghiare din ţările vecine. Autorii proiectului de lege au pornit de la ideea că din punctul de vedere al politicii naţionale maghiare, ar fi dezirabil ca maghiarii din ţările vecine să rămână şi să se realizeze pe meleagurile lor natale. Trebuie să adăugăm că populaţia Ungariei este în scădere de mai multă vreme şi, asemenea tendinţei europene generale, necesarul de forţă de muncă calificată creşte rapid şi în această ţară. Din acest punct de vedere trebuie menţionat că – asigurând totodată „menţinerea pe poziţii” a maghiarilor din ţările vecine – Ungaria ar rezolva problema deficitului permanent de personal calificat la modul cel mai ieftin şi fără a crea mari probleme de adaptare prin atragerea profesioniştilor maghiari din ţările vecine.

Din punct de vedere profesional nu putem decide în prezent dacă legea va facilita emigrarea sau rămânerea acasă. (8) În discursul politic din Ungaria apar ambele argumentări. Proiectul de lege doreşte să servească supravieţuirea comunităţilor maghiare din ţările vecine şi păstrarea conştiinţei identitare a membrilor acestora, stimulându-i să rămână pe meleagurile natale. Deşi nu ţine de subiect, proiectul de lege privind cetăţenia externă formulează obiective similare:

Se presupune că, în cazul în care maghiarii din ţările vecine pot călători fără restricţii deosebite în Ungaria, iar acolo beneficiază de anumite facilităţi, mai puţine persoane vor opta pentru părăsirea locurilor natale. Adversarii proiectului de lege sau cei care sunt doar parţial de acord cu acesta, au o altă părere. Tabajdi Csaba consideră că „este posibil ca proiectul de lege propus acum să devină legea ademenirii.” (9). Szent-Iványi István afirmă acelaşi lucru: „concepţia formulată de guvern va servi până la urmă nu rămânerii acasă, ci emigrării” (10).

Cu siguranţă, proiectul de lege va influenţa deciziile privind emigrarea, dar alţi factori – cum ar fi starea economiei – reprezintă probabil argumente mai puternice în luarea acestor decizii. Legea statutului acordă facilităţi numai până la aderarea Ungariei la UE. În anumite privinţe, ea va constitui şi ulterior baza unor facilităţi, dar problema cu adevărat importantă, cea a călătoririi fără viză în Ungaria, va rămâne nerezolvată. Este clar că nu toată lumea va beneficia de aceste facilităţi. Cu sau fără legea statutului, aderarea Ungariei – aşteptată în viitorul apropiat – la Convenţia Schengen va confrunta maghiarii din ţările limitrofe cu o situaţie nouă, care poate constitui o motivaţie mai puternică decât legea statutului în ceea ce priveşte deciziile referitoare la emigrare.

Grupul persoanelor care vor beneficia de facilităţile legii. „Cine este maghiar?” 

În disputa referitoare la legea statutului întrebarea „cine este maghiar?” ocupă un loc important. Cei care şi-au exprimat părerea în această polemică au considerat definirea grupului de persoane la care se va aplica legea ca fiind cea mai delicată problemă. Pentru a evita acest lucru, autorii legii au folosit concepte ca subiect de drept, respectiv validitate personală. „Scopul declarat şi raţiunea exclusivă a acestui act normativ este – scrie revista de opoziţie de orientare liberală de stânga, Magyar Hírlap – instituirea unor facilităţi pentru maghiarii care trăiesc în condiţii de minoritate, care să îi deosebească de alţi cetăţeni străini care vin în contact cu statul maghiar. Prin urmare, definind subiecţii legii, legiuitorul stabileşte în mod inevitabil înţelesul termenului de membru al naţiunii maghiare care trăieşte într-o ţară vecină.” (11) Din punct de vedere teoretic, aceasta este problema-cheie.

Actul definirii grupului de beneficiari a generat conflictul/disputa dintre criteriile obiective şi cele subiective. Principiul – subiectiv – al libertăţii identităţii, s-a confruntat cu criterii – obiective – cum ar fi cunoaşterea limbii, respectiv apartenenţa la instituţii maghiare (biserică, partid, organizaţie). Disputa legată de statutului juridic al maghiarilor din ţările vecine implică – în plan teoretic – în esenţă, definirea naţiunii (maghiare). Deşi proiectul de lege nu atinge problematica „cine este maghiar”, este vorba de fapt de a formula un răspuns la întrebarea: cine dintre cei care trăiesc în ţările limitrofe aparţin de naţiunea maghiară. Proiectul încearcă să definească grupul beneficiarilor astfel încât să fie incluse numai persoane care aparţin naţiunii etnoculturale maghiare, fără ca vreuna dintre acestea să fie exclusă. (12)

Deoarece proiectul de lege se referă numai la maghiarii care trăiesc în ţările vecine, argumentând această restricţie prin faptul că ei au ajuns sub autoritatea unui alt stat ca urmare a tratatelor de pace care au încheiat primul război mondial, concepţia nu poate fi interpretată ca una clădită exclusiv pe definiţia etnoculturală a naţiunii. În schimb, prin îmbinarea principiul etnocultural cu cel teritorial, legea statutului se bazează pe un fel de definiţie etno-teritorială a naţiunii. Din punct de vedere teoretic, legea ar fi fost coerentă dacă s-ar fi referit la toţi maghiarii din toate ţările lumii. (13) Prin urmare, datorită în parte practicii de până acum, dar de data aceasta la nivelul codificării legale, putem vorbi de trei categorii de maghiari: maghiarii din Ungaria, maghiarii din ţările vecine, respectiv emigraţia maghiară din Vest.

Definiţiile naţiunii pot fi împărţite în două categorii. Prima abordare consideră naţiunea un produs al epocii moderne, formată în urma unor modificări sociale şi având o strânsă legătură cu statul. Cealaltă abordare subliniază nucleul etnic care a existat cu mult înaintea apariţiei naţiunilor moderne. Ea pune accentul în primul rând pe limbă şi cultură, respectiv pe simboluri etnice. Punctele de referinţă şi prezumţiile definiţiilor amintite sunt diferite, uneori chiar excluzându-se reciproc. Dacă analizăm mai atent situaţia, putem observa că fiecare grupare politică utilizează definiţia care, în opinia sa, îl avantajează cel mai mult, în funcţie de propriile sale interese politice şi de ideologia sa. (14)

La nivel teoretic această chestiune a fost tratată cel mai profund de Bauer Tamás. (15) În opinia lui, maghiarii din România sunt membrii comunităţii politice româneşti prin faptul că sunt cetăţeni români şi participă la viaţa politică a României. Dar astfel ei devin şi membrii ai naţiunii politice române? Pentru a răspunde la această întrebare, trebuie să clarificăm conceptele de naţiune culturală şi naţiune politică. Pe scurt, primul concept defineşte naţiunea pe bază etnoculturală, punând accent pe limba şi cultura comună, iar cel de-al doilea oglindeşte viziunea conform căreia persoanele care trăiesc pe teritoriul unui stat constituie o naţiune. Naţiunea este subiectul, iar politică este atributul. În cazul naţiunii culturale (sau etnoculturale), culturală este atributul, subiectul fiind tot naţiunea. Accentul se pune pe conceptul de naţiune. Întrebarea se pune la fel ca în cazul naţionalismului civic, respectiv etnic. (16) În accepţiunea lui Bauer Tamás, apartenenţa la naţiunea politică maghiară şi cetăţenia maghiară sunt noţiuni care se suprapun. Conform acestei logici, maghiarii din România, Slovacia etc. fac parte din naţiunea română, slovacă etc. În cazul în care punem un semn de egalitate între naţiune politică şi cetăţenie, acest lucru este adevărat, dar folosirea termenului de naţiune politică devine inutilă. Din punctul de vedere al Ungariei poate că folosirea termenului este îndreptăţită, deoarece în secolul al XIX-lea, minorităţile din Ungaria au luat parte la procesul de formare şi construire a naţiunii (nation-building) maghiare moderne, iar în prezent putem afirma despre cei care aparţin minorităţilor din Ungaria că au dublă identitate naţională, deci şi una maghiară. În cazul minorităţilor maghiare din ţările vecine acest lucru nu este valabil. Ele nu au participat la formarea naţiunilor vecine, al căror proces de construcţie naţională, început după 1918, s-a îndreptat parţial împotriva acestor minorităţi (17). Cât despre identitate duală putem vorbi eventual în cazul căsătoriilor mixte.

Faptul că maghiarii din România participă direct sau prin organizaţiile lor la viaţa politică românească; că în România, Slovacia şi Iugoslavia partidele minorităţilor au participat/participă la guvernare; că minoritarii sunt cetăţeni ai acestor ţări şi astfel aparţin de comunitatea politică respectivă, nu înseamnă că ei aparţin şi de naţiunea politică (!) a statului respectiv. Naţiunea în sens politic şi naţiunea în sens cultural se referă în primul rând la procesul de formare a diferitelor naţiunilor, respectiv la politicile care exprimă organizarea statului pe un anumit principiu naţional. Ele nu sunt în nici un caz afirmaţii care exprimă un fapt. Acest lucru se manifestă în practică – luând acum exemplul României – printr-o politică bazată pe principiul naţiunii politice în privinţa minorităţilor din ţară, respectiv o politică bazată pe principiul naţiunii culturale în privinţa românilor care trăiesc în afara ţării, în special în Republica Moldova. 

Ungaria a purtat o politică bazată pe principiul naţiunii politice pe teritoriul Regatului Ungar între anii 1867 şi 1918, continuând cu aceeaşi politică pe teritoriul Ungariei după 1918, cuplată cu o politică bazată pe principiul naţiunii culturale în privinţa maghiarilor din ţările vecine. Prin aceste exemple am urmărit doar să atrag atenţia asupra faptului că utilizarea neatentă a oricăreia dintre aceste definiţii este riscantă.

După Bauer Tamás, reprezentantul SZDSZ (Uniunea Democraţilor Liberi), partid ce respinge categoric legea statutului, adevăratul mesaj al acestei legi poate fi formulat astfel: „Patria voastră este de fapt statul maghiar şi nu statul ai cărui cetăţeni sunteţi. ... statul maghiar v-ar da din inimă... ceea ce degeaba aşteptaţi de la statul sub autoritatea căruia v-a pus Trianonul. ... nu speraţi să vă integraţi în comunitatea politică a statului ai cărui cetăţeni sunteţi... speraţi în continuare altceva, deşi acel ceva de fapt nu poate fi realizat niciodată”. (18) În opinia lui Bauer, această lege este foarte dăunătoare pentru că a început deja un proces în urma căruia maghiarii minoritari vor considera statul în care trăiesc patria lor. Legea statutului ar întrerupe acest proces, fiindcă ar crea o opoziţie între maghiarii minoritari şi populaţia majoritară, conservând astfel sentimentul de apatrid ce caracterizează maghiarii care trăiesc în statele vecine. 

Nu doresc să polemizez cu afirmaţiile lui Bauer, dar aş preciza că abordării care stă la baza acestora i se poate opune o alta care, desigur, nu este mai adevărată, ci la fel de relativă şi discutabilă. În opinia lui, problema minorităţilor se apropie de soluţionare, prin „sublimarea” graniţelor apartenenţa naţională îşi va pierde importanţa. Bauer consideră că problema va exista numai până în momentul în care Ungaria şi statele vecine vor deveni membre ale UE. Nu sunt de acord cu această viziune optimistă, fiindcă în opinia mea – recunosc, la fel de discutabilă – aceasta nu este fundamentată nici de logica dominantă a statului-naţiune, nici de cea a construcţiei etnonaţionale minoritare (minority nation-building). Putem crede că va dispărea caracterul determinant al principiului naţional, dar deocamdată nu se întrevede nici un semn al unei asemenea evoluţii, iar competiţia naţională – cred – va rămâne în continuare determinantă. Confruntând aşteptările morale cu procesele sociologice, afirm că sentimentul de apatridie nu va dispărea, iar opoziţia dintre populaţia majoritară şi cea minoritară va continua să existe.

Problema autorităţii emitente a certificatelor

Conform proiectului de lege, nu statul maghiar, ci organele (birourile) create de către organizaţiile maghiare ce se vor constitui în ţările vecine, vor avea competenţa de a decide cine sunt beneficiarii facilităţilor. Practic, aceste organe vor decide cine aparţine minorităţii naţionale respective şi deci, cine este maghiar. În concepţia legii statutului, organele maghiare din ţările vecine ar prelua cererile şi le-ar transmite către statul maghiar, care ar emite actul ce confirmă obţinerea statutului legal. Analiza cererilor va cuprinde inevitabil şi elemente subiective, aşa cum am văzut la definirea statutului de maghiar, dar această problemă nu poate fi rezolvată din punct de vedere teoretic. Nu avem altă soluţie decât să sperăm că aceste organe şi funcţionarii lor vor fi obiectivi. „Cei cărora nu li se va acorda certificatul, nu vor fi recunoscuţi ca fiind maghiari” ne avertizează pe bună dreptate după examinarea eventualelor piedici Öllős László din Slovacia. (19)

Statul maghiar eliberează doar certificatul. Poate apărea o situaţie paradoxală cu importante implicaţii de tehnică juridică: în primul rând, statul maghiar nu poate menţine instituţii publice pe teritoriul altei ţări. (20) Din acest motiv, organele delegate de organizaţiile din ţările vecine vor putea da numai recomandări privind persoanele care trebuie considerate maghiare. Decizia va fi luată de autorităţile statului maghiar. Astfel, definiţia etno-teritorială a naţiunii, respectiv definirea în două trepte a calităţii de maghiar poate fi considerată o instituţionalizare a naţiunii maghiare transfrontaliere.

Posibile consecinţe. Concluzii

Mai multe persoane au dat glas temerilor în legătură cu proiectul de lege, respectiv cu posibilele sale efecte. Sursele eventualelor probleme sunt: atitudinea populaţiei majoritare, conformitatea cu reglementările UE, implicaţiile materiale, subiectivitatea celor care eliberează certificatele, facilitarea emigraţiei, înăsprirea reglementărilor legale privind cetăţenii străini în paralel cu dezbaterea legii statutului, problemele care vor trebui reglementate ulterior prin alte legi, tensiunile din politica internă, respectiv între organizaţiile din ţările vecine. În opinia mea, există două probleme serioase care trebuie rezolvate. Prima este faptul că legea se referă în primul rând la facilităţi de care se poate beneficia pe teritoriul Ungariei şi nu la întărirea organizaţiilor şi instituţiilor din ţările vecine. Este adevărat că legea nu va afecta sistemul de subvenţii existent, dar acest fapt este amintit doar în treacăt şi, în acelaşi timp, este posibil ca o altă alocare a resurselor să servească de fapt rămînerea pe meleagurile natale. Cealaltă se referă la faptul că nu există soluţie pentru situaţia de după aderarea Ungariei la UE, problemă ce a constituit poate cel mai important argument pentru elaborarea legii statutului.

Note

(1) Denumirea oficială a proiectului de lege este „Despre maghiarii care trăiesc în ţările vecine”. Însă în discursul politic (şi profesional) s-a încetăţenit denumirea de „legea statutului”. Prin urmare voi folosi şi eu termenul uzual în acest articol.

(2) Michael Mann: Nation-States in Europe and Other Continents: Diversifying, Developing, Not Dying, DAEDALUS, Vol. 122 (3), 1993.

(3) Rogers Brubaker: Nationalism Reframed: Nationhood and the National Question in the New Europe, Cambridge University Press, 1996.

(4) Prezentarea diferenţelelor dintre statele învecinate cu Ungaria nu constituie obiectul acestui articol, este însă evident că obţinerea unui loc de muncă sau stabilirea în Ungaria este mult mai importantă, de exemplu, pentru un maghiar din Ucraina, decât pentru unul din Slovacia.

(5) Legea nu face diferenţă între maghiarii şi românii din Transilvania, în ipoteza că au ascendenţi cetăţeni maghiari. Teoretic, ambele categorii pot obţine dreptul de rezidenţă şi, ulterior, cetăţenia în aceleaşi condiţii.

(6) Tóth Judit: „A diaszpóra a jogszabályok tükrében”, în Regio, nr. 3-4/1999.

(7) Consiliul Maghiar Permanent, constituit în martie 1999.

(8) Deşi s-au realizat mai multe sondaje, după părerea mea aceste probleme nu pot fi cercetate prin metoda chestionarelor.

(9) Népszabadság, 10.04.2001.

(10) Népszabadság, 10.04.2001.

(11) Neumann Ottó: „Magyarságot igazoló hivatal”, în Magyar Hírlap, 11.07.2000.

(12) Proiectul de lege acordă aceleaşi facilităţi şi membrilor nemaghiari ai familiei persoanelor care deţin certificat de maghiar, fără a-i obliga să se declare maghiari.

(13) În interpretarea mea acest fapt are în primul rând cauze economice.

(14) Nu afirm că elitele politice ar trebui să aibă un set de opinii coerente din punct de vedere teoretic şi să acţioneze în consecinţă, însă din punct de vedere al ştiinţelor sociale nu le putem evita.

(15) Bauer Tamás: „A hazátlanság tartósítása”, în Népszabadság, 10.01.2001. Nu am intenţia să polemizez cu Bauer Tamás, ci mai degrabă să prezint problemele puse de el.

(16) Kántor Zoltán: „Naţionalism civic?”, în Provincia, nr. 7/2000.

(17) Molnár Gusztáv mi-a atras atenţia asupra acestei deosebiri.

(18) Bauer Tamás, ibid.

(19) Öllős László: „Hova tartozhatunk?”, în Fundamentum, nr. 3/2000, p. 101.

(20) Cu excepţia, desigur, a ambasadelor şi a consulatelor, dar ar fi fost inoportun din punct de vedere practic şi politic ca aceste instituţii să fie abilitate în ceea ce priveşte efectuarea acestor operaţii.

Piatra de încercare a descentralizării angajamentului public, pe drept cuvânt reclamată de Daniel Vighi, ar putea fi încercarea Provinciei de a tematiza şi evalua „legea maghiară” în contextul transilvan, pentru ca dezbaterea – aşa cum arată şi Traian Ştef – să poată fi dirijată în matca normală, înainte ca spiritele să fie aţâţate prin metodele diversioniste care şi-au dovedit eficienţa. Această operaţiune trebuie efectuată cu consecvenţă şi hotărâre, atât înspre Bucureşti cât şi spre Budapesta.

Sarcina noastră este mai uşoară – cel puţin deocamdată – fiindcă dinspre ambele capitale bat vânturi pragmatice. Kántor Zoltán descrie exact cum a devenit, în politica internă maghiară, problema iniţial accentuat ideologică a statutului maghiarilor de dincolo de hotare, o problemă practică, profesională, din ce în ce mai bine circumscrisă. Este adevărat că pentru FIDESZ a fost de la început clară irealitatea dublei cetăţenii. Cu puţin înainte de alegerile din 1998 am fost prezent la o consfătuire organizată de FIDESZ, la care Borbély Zsolt Attila i-a întrebat direct pe Németh Zsolt şi Martonyi János, atunci consilier al FIDESZ pentru politică externă, dacă sprijină dubla cetăţenie. Răspunsul a fost nu mai puţin direct: dubla cetăţenie nu figurează în programul FIDESZ. Este remarcabil faptul că şi dezbaterea legii în Parlament se învârteşte mai ales în jurul aspectului material. „Cât îl va costa pe contribuabilul maghiar?” – este principala întrebare. Şi, eventual, pe politicieni şi experţi îi mai interesează problema – deocamdată imposibil de lămurit – dacă legea va favoriza rămânerea acasă, sau mai curând migraţia. O circumstanţă importantă – care va influenţa şi receptarea internaţională a legii – este că ea va fi în mod cert votată şi de Partidul Socialist Ungar, principalul partid de opoziţie, cu şanse de a fi cîştigător la următoarele alegeri. 

În situaţia dată nici Bucureştiul nu are altă alegere, decât să se străduiască să abordeze problema cât mai puţin dramatic. Ministrul de externe Geoană, care îşi exprimă temerile, se grăbeşte să adauge că este vorba de o discuţie între „prieteni şi parteneri”, pe care speră că, prin consultaţii directe, cele două părţi vor reuşi să o rezolve în „spirit european”. Iar Adrian Năstase – probabil pentru a linişti pe nemulţumiţii din PDSR – a menţionat posibilitatea alegerilor anticipate (în cazul în care UDMR i-ar forţa să facă „concesii în contradicţie cu interesele naţionale”), dar fără îndoială ştie şi el prea bine că un asemenea pas ar primejdui grav şansele de integrare euroatlantică a României, oricum nu prea strălucite. Dincolo de medierile la nivelul guvernului, un rol important ar putea avea pe de o parte UDMR care, organizând birourile care emit recomandările – şi nu legitimaţiile, aşa cum scrie Curentul, care vrea să pescuiască în ape tulburi – ar putea să garanteze funcţionarea acestora, fără a leza statul român (sau cetăţenii de naţionalitate română), iar pe de altă parte Partidul Socialist Ungar, care este un important susţinător al PDSR în ce priveşte primirea sa, de mult dorită, în Internaţionala Socialistă. 

Aş mai vrea să atrag atenţia asupra unei alte circumstanţe – extrem de importante – şi anume poziţia cotidianului românesc de cel mai mare prestigiu, Adevărul. Atât redactorul-şef al ziarului, cât şi principalul comentator de politică externă s-au ocupat de legea statutului în mod absolut corect. Este un rezultat nou, semnul incontestabil al normalizării vieţii publice româneşti. Dar poate şi al unei cotituri mai profunde, de importanţă deosebită din punctul de vedere al consecinţelor sale. Dacă îmi amintesc bine, Nicolae Stănişoară, fostul director al emisiunii în limba română a Radioului Europa Liberă a fost acela care, la scurt timp după decembrie 1989 a scris într-un articol concis dar substanţial că una din consecinţele interesante ale „revoluţiei” române a fost „eliberarea” în sfârşit a serviciilor secrete ţinute până atunci în frâu de către partid, de sub teribila presiune, şi apariţia unui regim de tip nou, caracterizat prin integrarea voioasă şi sprintenă a acestora în partide, în societatea civilă în formare, în mass-media.

În România, acest regim de tip nou, în care „coada dă din cîine” – dezvoltat în Rusia până la perfecţiune – s-ar putea sfârşi tocmai prin accederea la putere a „post-comuniştilor”, care beneficiază de o majoritate parlamentară relativă dar convingătoare, şi de o largă acceptare socială. Pur şi simplu fiindcă ei au puterea şi priceperea corespunzătoare pentru a face aceasta. La fel, „emanciparea” ziarului Adevărul poate fi semnul eliberării de sub canalele serviciilor secrete, care au ţinut sub control majoritatea ziarelor româneşti prin sprijin material şi scurgere de informaţii. 

Nu spun că această cotitură a avut deja loc (căci în ultimul timp se înmulţesc semnele care indică o disperată luptă de ariergardă pentru dominaţie a serviciilor secrete), dar tendinţa e clară şi este deja perceptibilă deosebirea faţă de perioada 1996-2000, în care premierii fără pondere nu contau în fond, preşedintele slab din punct de vedere politic şi psihic făcea ce îi spuneau „specialiştii”, iar presa se ocupa în primul rând de temele voite de aceiaşi „specialişti”. (Să ne gândim numai la isteria din jurul proiectului Declaraţia de la Cluj.)

Acest context politic budapestan şi bucureştean – în general favorabil, putem spune – uşurează tratarea corespunzătoare a legii statutului maghiarilor de peste hotare şi în primul rând critica interpretărilor discutabile cu care ne putem întâlni şi în grupajul nostru. Aceste interpretări, după părerea mea problematice – cum este cea a lui Gabriel Andreescu sau al lui Borbély Zsolt Attila – sunt totuşi foarte valoroase, fiindcă ne permit să abordăm şi posibilele implicaţii principiale şi practice (instituţionale) ale legii statutului, în legătură directă cu Transilvania. 

Punctul de vedere al lui Gabriel Andreescu, care condamnă aspru legea statutului şi acuză Ungaria de naţionalism şi de primejduirea stabilităţii politice a ţărilor înconjurătoare, se bazează pe neînţelegerea totală a situaţiei din Transilvania. Probabil că l-a indus în eroare atitudinea disciplinată a maghiarimii din Ardeal în revendicarea drepturilor şi tactica politică eficientă, în anumite limite, a UDMR. El a interpretat atitudinea fundamental cooperativă a maghiarilor ca o dovadă că, în calitate de cetăţeni care respectă legea, ei sunt în acelaşi timp loiali şi din punct de vedere subiectiv, cu alte cuvinte, fac parte, în baza „patriotismului constituţional”, din naţiunea politică română. În opinia lui, legea smulge maghiarimea ardeleană din naţiunea politică română şi „destabilizează în profunzime” viaţa politică a minorităţii, ceea ce poate avea consecinţe grave din punctul de vedere al funcţionalităţii democraţiei româneşti. Fie, în cazul aplicării legii, statul maghiar nu va accepta ca partener aceeaşi organizaţie care în virtutea legii electorale române poate fi considerată ca reprezentativă, fie UDMR însăşi păşeşte pe traiectoria forţată a Budapestei. Pentru ultima variantă pledează – potrivit comentariului lui Andreescu din 13 aprilie la Radio Europa Liberă – colaborarea „exagerată” dintre UDMR şi PDSR (dacă tu accepţi legea statutului, eu îţi asigur majoritatea parlamentară).

Dezamăgirea lui Gabriel Andreescu este uşor de înţeles dacă ne gândim că, graţie „legii maghiare”, respectiv acceptării ei de către UDMR, valabilitatea celor două teze ale sale a devenit dintr-o dată problematică. Conform uneia dintre ele, în România există patriotism constituţional şi vectorul acestuia este naţiunea română unitară în sens politic, iar minoritatea maghiară din România este de asemenea parte organic constitutivă a ei. Potrivit celeilalte, colaborarea clasei politice române şi maghiare din România dintre anii 1990 şi 2000, „cu efecte decisive asupra democraţiei româneşti” este de natură strategică şi poate fi considerată ca o formă specifică a consociaţiei. Legea statutului subminează dintr-o dată ambele teze: având în vedere că ar fi absurd să se ceară maghiarilor din Transilvania să nu beneficieze de avantajele oferite de către statul maghiar, loialitatea lor identitară – în opinia lui Andreescu – devine inevitabil şi loialitate politică. În această situaţie, nici UDMR nu poate să facă altceva – dacă nu vrea să-i fugă pământul de sub picioare – decât să colaboreze şi cu Budapesta tot atât de strâns ca şi cu Bucureştiul. În timp ce naţiunea politică română unitară, care îi cuprinde şi pe maghiari, se dovedeşte a fi o ficţiune, despre UDMR iese la iveală că nici ea nu e mai bună decât ceilalţi: este condusă nu de angajamentul faţă de soarta democraţiei române, ci de politica interesului de natură conjuncturală. Şi nu doar atât, ci oferindu-se în acelaşi timp ambelor capitale.

Gabriel Andreescu greşeşte însă nu numai considerând că naţiunea politică română este o realitate funcţională, ci şi presupunând că Budapesta ar fi capabilă să transforme loialitatea autoidentitară a maghiarilor din Transilvania în loialitate politică. Este profund caracteristic pentru acest mod de gândire exclusivitatea în termenii ori-ori. Dacă nu eşti din România în accepţiune politică, atunci nu poţi fi decât din Ungaria. Cale de mijloc nu există! Argumentarea lui este susţinută indirect de concepţia lui Borbély Zsolt Attila, potrivit căreia legea statutului este un pas important în direcţia reintegrării naţionale maghiare.

Dacă referirea legii statutului la „naţiunea maghiară unitară” ar fi întemeiată, iar teza adepţilor viziunii conservatoare a naţiunii maghiare (printre care Borbély Zsolt Attila) privind (re)integrarea naţională maghiară transfrontalieră ar fi adevărată, atunci temerile lui Gabriel Andreescu s-ar dovedi într-adevăr justificate. Dar şi în acest caz numai în accepţiunea în care noţiunea lui de naţiune civică-politică română, cu o orchestraţie mai modernă dar existentă numai pe hârtie, ar fi anulată de realitatea unei naţiuni rivale considerată a fi personalitate colectivă istorică care reanexează cu avânt „părţile de naţiune rămase în afara hotarelor” în corpul statului maghiar sau chiar al Sfintei Coroane, cel puţin în ce îi priveşte pe maghiarii din Transilvania, mai exact pe aceia dintre ardeleni care se declară a fi maghiari.

Numai că o asemenea naţiune maghiară nu există în realitate, aşa încât – din punct de vedere transilvan – avem de a face de fapt numai cu două viziuni de filozofie a naţiunii.

Despre o naţiune maghiară unitară poate fi vorba doar în sensul definiţiei lui Kosztolányi Dezső, şi anume: de naţiunea maghiară ţin toţi aceea care, oriunde ar trăi pe Terra, vorbesc – ca printr-un fel de conspiraţie – limba maghiară. Cu alte cuvinte – să zicem în anii ’50 – ţineau de naţiunea maghiară Teller Ede, Szilárd Leó şi Neumann János, vorbind între ei ungureşte – spre disperarea CIA – în echipa americană care lucra la producerea bombei cu hidrogen. Şi de la aceştia până la ceangăii din Valea Siretului, glăsuind în limba care ne aminteşte de maghiara medievală, mulţi alţii. În ce mă priveşte, consider sentimentul naţional ca o marcă definitorie a personalităţii umane din epoca modernă, dar nu cunosc naţiunea ca substantiv. Nici din această naţiune „adjectivală” nu lipseşte revelaţia colectivităţii, imaginarul comun, dar – cel puţin în concepţia mea – acela apare strict delimitat de stat. 

Statul este Altceva. Poate fi „străin”, „samavolnic”, poate fi „propriul meu” stat, dar şi atunci, totdeauna Altceva. Tocmai această alteritate raportată la naţiune este interesantă în el. Ea este de cele mai multe ori sursa unor frustrări, dar poate fi şi o mare şansă. În Uniunea Europeană, de exemplu, începe să se dezvolte tocmai un astfel de Altceva în raport cu naţiunile. Şi un Altceva similar vrem şi noi, aici în Transilvania, la nivel „provincial”. 

Recunosc că legea statutului ar putea avea – în această privinţă are dreptate Borbély Zsolt – un anumit efect de disimilaţie. Nu este în opoziţie cu „logica vieţii” cum spune Gabriel Andreescu, (şi consider ciudat faptul că tocmai el spune asta), ci echilibrează puţin şansele. Posibilităţile oferite de unul dintre statele naţionale sunt compensate (întrucâtva) de posibilităţile oferite de celălalt stat naţional. Dar ar fi jalnic – cred eu – dacă „noi, ardelenii” ne-am mulţumi cu această concepţie, care ne împarte provincia în două jumătăţi de teren (totuşi, nu chiar egale). 

Problema de bază este integrarea politică, crearea unui sistem de instituţii pe care toţi locuitorii unui spaţiu pot nu numai să-l accepte în mod pasiv, ci şi să-l simtă cu adevărat ca fiind al lor. În această privinţă – după cum Bakk Miklós arată foarte corect în articolul său de fond – legea statutului nu poate însemna o soluţie, după cum nu poate însemna nici sistemul politic românesc bazat pe Constituţia actualmente în vigoare – care de altfel, după părerea majorităţii elitei politice româneşti, necesită o reformă radicală. În schimb, ar putea însemna o soluţie sistemul complex de instituţii la nivel regional, care nu are la bază integrarea politică pe temei naţional (nici în forma sa civică nici în cea conservatoare), ci principiile şi practica regionalismului civic (1). Tocmai de aceea eu nu consider că sarcina Provinciei ar consta în formularea unei alternative la nivelul politicii de partid (împotmolirea dezbaterii în jurul partidului transetnic demonstrează clar acest lucru), ci în stimularea gândirii în termenii unei alternative instituţionale. Acesta ar putea fi cadrul în care descentralizarea angajamentului public, creionată de Daniel Vighi ar putea fi într-adevăr funcţională şi în care şi viziunile noastre despre partide şi-ar găsi propria lor perspectivă adecvată. 

S-ar putea ca dezvoltarea unui sistem de instituţii de acest tip la nivel naţional să nu aibă nici premisele istorice şi culturale, nici cele economice. Dar ele pot să existe la nivel local, într-o anumită regiune sau în anumite regiuni ale unei ţări date. Federalismul asimetric, care în Spania şi Marea Britanie funcţionează de câţiva ani, iar în Italia şi Franţa urmează a fi introdus în curând, a fost inventat tocmai pentru asemenea situaţii. Dar există şi un exemplu mai apropiat, care din punctul de vedere al Transilvaniei şi Banatului contează mult mai mult: Voivodina. Cine citeşte cu atenţie – şi sper că nu vor fi doar cititorii noştri tradiţionali, ci şi politicienii ardeleni – platforma autonomiei regionale adresată Belgradului de către Parlamentul regional din Voivodina – care apare pentru întâia oară în revista noastră – se poate convinge că după secesiunea probabilă a Republicii Muntenegru şi a regiunii Kosovo, Serbia ca stat naţional ajunge în situaţia federalismului asimetric, întrucât Voivodina, dispunând local de propriul său Parlament şi guvern, devine de facto unitate federală, într-un stat de altfel unitar.

În ce priveşte şansele actuale ale Voivodinei şi cele viitoare ale Transilvaniei şi Banatului, importanţa hotărîtoare o are nu ceea ce gândeşte Belgradul, Bucureştiul sau Budapesta, ci ceea ce gândeşte regiunea în cauză (2). Căci dacă majoritatea locuitorilor de acolo, o majoritate locală care îşi găseşte expresie în mod legitim şi convingător, şi din această cauză se bucură tot mai mult de protecţie juridică internaţională, aspiră la autonomie politică, centrul nu mai este în situaţia de a putea pune în acţiune mijloacele coercitive ale statului, de care dispune desigur, pentru că un asemenea act ar deveni în mod automat nelegitim. În ce priveşte Voivodina, Belgradul (căci această problemă se ridică deocamdată numai pentru Serbia) poate să decidă numai dacă se raportează faţă de revendicările cuprinse în Platforma Voivodinei cu pragmatismul lui Djindjic, care poate să ducă la un compromis avantajos pentru ambele părţi, sau cu intransigenţa lui Kostunica, care nu poate decât să înrăutăţească situaţia. 

Prin urmare, este important ce fel de legi adoptă şi ce fel de politică urmează guvernele şi Parlamentele de la Budapesta, Bucureşti şi Belgrad. Dar şi mai important este ce vor împreună românii, maghiarii, ţiganii, germanii din Transilvania şi Banat, sau sârbii, maghiarii, croaţii, românii, rutenii din Voivodina. 

Note:

(1) Conf. Molnár Gusztáv: Regionalism civic 1-2, în Provincia nr. 2, 3/2000. 

(2) Consider remarcabil faptul că, în timp ce cu câţiva ani în urmă Gabriel Andreescu, chiar dacă nu a fost de acord cu ea, a considerat cel puţin drept o bază raţională de discuţii aplicarea strategiei devoluţiei în cazul Transilvaniei, acum a considerat-o drept „primejdioasă”, la o conferinţă în legătură cu Transilvania, ţinută la Londra. (Conf. G. Andreescu, “O conferinţă despre Transilvania”, în Observatorul cultural, nr. 34/2001.

 

 

■ Săptămânalul “ROMÂNIA MARE”

 

23 mai 2001

Legitimatia de maghiar – mană cerească pentru 

Serviciile de Spionaj ungare

Ion Ion 

 

Cum era şi de aşteptat, intenţia Guvernului de Budapesta, de a adopta o lege pe baza căreia să se elibereze o Legitimaţie de maghiar tuturor celor de peste hotare care se declară unguri, a stârnit multe dezbateri. Luările de poziţie sunt dintre cele mai diferite. Specialiştii în domeniul informaţiilor şi contrainformaţiilor au şi ei ceva de spus. Aceştia manifestă chiar o anumită îngrijorare, considerând că preconizata lege cu privire la Legitimaţia de maghiar ar putea sprijini, efectiv, munca serviciilor speciale, care, după cum se ştie, îşi aleg „punctele de sprijin“ şi „antenele“ din rândurile celor care formează principalul segment din bază de lucru externă pe care, în mod obişnuit, o au în atenţie permanentă. Place sau nu unora, trebuie să spunem că această preocupare a Guvernului de la Budapesta faţă de maghiarii din străinătate aminteşte de politica promovată de Germania, în perioada interbelică, faţă de germanii aflaţi în străinătate. Din lucrarea americanului Kurt Riess, intitulată „Spionajul total“, aflăm că „în ceea ce-i priveşte pe hitlerişti, ei au început, cam din anul 1930, să se intereseze de germanii din străinătate; la Conferinţa de partid de la Hamburg, s-a luat hotărârea constituirii unor celule fasciste în toate organizaţiile germanilor din străinătate. Aceasta a pus baza pentru crearea unei GIGANTICE CARTOTECI şi a permis, pe urmă, germanilor să-i ţină sub control pe aproape toţi germanii din străinătate“. Ceva mai târziu, respectiv, în februarie 1934, s-a constituit „Auslands-Organisation“ (AO), organ care unea şi dirija activitatea tuturor germanilor din străinătate, având în fruntea sa pe Ernst Wilhelm Bohle. Iată, în câteva cuvinte, cine era acest Bohle. Se născuse în străinătate, la Bradford, în Anglia. Tatăl său, englez naturalizat, fusese timp îndelungat profesor la Universitatea din Capetown. Însuşi Bohle şi-a făcut, mai întâi, studiile la Capetown, apoi la Colonia şi Berlin, mai târziu, s-a ocupat de comerţ, s-a înscris în partidul lui Hitler, unde a ocupat o poziţie importantă. Cunoştintele sale excelente de limbă engleză au produs o mare impresie asupra lui Hitler. 

Aşa cum fac conducătorii maghiari astăzi, organizând diferite întruniri, reuniuni, conferinţe etc. cu maghiarii din străinătate, aşa făceau şi hitleriştii la vremea când îşi propuseseră să angreneze toată suflarea germană, de pretutindeni, în diverse activităţi pentru a sprijini Germania, inclusiv prin acţiuni de spionaj. În lucrarea mai sus menţionată, se arată: „În primăvara anului 1934, au venit la un congres, la Berlin, delegaţii germanilor care trăiau în străinătate. În faţa lor a vorbit Hitler. El a spus: «Voi sânteţi avanposturile noastre. Voi trebuie să pregătiţi terenul pentru atac. Consideraţi-vă mobilizaţi. Asupra voastră se extind toate legile militare»“. Asemănarea este nu numai uimitoare, ci şi îngrijorătoare. Experţii în materie de informaţii şi contrainformaţii din ţările în care se află un număr mare de maghiari şi care cunosc bine istoria spionajului pe plan european nu pot să nu-şi amintească despre tot ce s-a întâmplat atunci, fără a trage semnale de alarmă. Germanii introduseseră şi ei niste legitimaţii speciale. Era aşa-numitul „paşaport străin“, care se elibera pentru fiecare membru AO şi care cuprindea zece porunci. „Prin a şaptea poruncă – scrie Kurt Riess în aceeaşi lucrare – se ordona: „Nu poţi să rămâi un simplu observator, trebuie să stai în primele rânduri ale luptătorilor“. Pentru ce luptau ei? - se întreabă autorul. Răspunsul îl găseste în a opta poruncă înscrisă pe legitimaţia–paşaport primită: „Recrutează pentru rândurile noastre pe fiecare german cinstit, convinge-l de necesitatea victoriei noastre, pentru ca Germania să poată trăi“. Cineva ar putea să considere că, prezentând astfel lucrările, se încearcă o comparaţie forţată între ceea ce au făcut nemţii atunci şi ceea ce intenţionează să facă maghiarii acum, şi că îngrijorarea oamenilor care cunosc cât de cât munca de informaţii este exagerată. Nu este deloc aşa. Nemţii au purces la crearea unei gigantice cartoteci a germanilor din exterior folosindu-i în scop de spionaj şi în promovarea unei propagande contrare intereselor statelor în care se aflau germani. Maghiarilor, la ce le serveşte o astfel de cartotecă? La ce le poate folosi o asemenea evidenţă? Greu de dat un răspuns exact la aceste întrebări, mai ales când nimeni nu vrea să supere pe nimeni, dar, oricum, intenţia ungurilor de a face ce au făcut nemţii, atunci când vorbeau de „spaţiul vital“, dă naştere la suspiciuni şi bănuieli de tot felul. Vrem nu vrem, bănuielile şi suspiciunile apar, mai ales că de data aceasta nu-i vorba numai de o cartotecă-gigant a tuturor maghiarilor din lume. Se vrea chiar ceva mai mult: oferirea apriori a unor avantaje tuturor celor care se declară vorbitori de limbă maghiară. Şi este de aşteptat ca mulţi s-o facă, chiar dacă nu sunt cu adevărat maghiari, numai la gândul că au nişte avantaje materiale. Mai ales atunci când se află pe teritoriul maghiar. Procedându-se în felul acesta şi existând o cartotecă-gigant bine pusă la punct, Serviciile Speciale maghiare vor avea posibilitatea să cunoască, în orice moment, toate concentrările de etnici maghiari existente în România. Şi, desigur, în toate celelalte ţări din imediata apropiere a Ungariei sau situate ceva mai departe de graniţele acesteia. Mai mult, aceleaşi servicii vor putea cunoaşte, la bani mărunţi, pe fiecare maghiar cu „legitimaţie“, inclusiv pe cei răspândiţi şi aflaţi, poate, izolaţi prin diferite localităţi, precum şi pe simpatizanţii cunoscători ai limbii maghiare. Aşa ceva, spunea un om cu o lungă experienţă în domeniul muncii de informaţii şi contrainformaţii, este o adevărată mană cerească pentru un serviciu de spionaj care se respectă şi-şi propune să fie mereu gata pregătit pentru orice misiune care i-ar putea fi trasată la un moment dat. Asemenea afirmaţii iar ne duc cu gândul la cele scrise de americanul Kurt Riess, în cartea sa „Spionajul total“. Undeva, în capitolul “Tentacule întinse pe tot globul pământesc”, el scrie că hitleriştii, printre acţiunile lor revanşarde, creaseră „Liga germanilor care trăiesc în regiunile de frontieră“ şi că, preocupaţi permanent de spionaj, prin AO, îşi propuseseră ca „peste tot, în întreaga lume, în fiecare oraş, în fiecare sat, pe fiecare stradă şi în fiecare casă, să fie câte un spion, pentru ca nimic să nu rămână secret faţă de ei“. Prezentăm toate acestea nu pentru a face proces de intenţie cuiva. Departe de noi asemenea gânduri. O facem numai şi numai în ideea de a reaminti că în multe privinţe Istoria se poate repeta şi că lecţiile acesteia merită a fi reamintite. Mai ales în momente ca acestea pe care le trăim astăzi. 

 

 

■ Cotidianul “Adevărul”

 

● 31 mai

Întâlnire Geoană-Martony

Budapesta va accepta să discute cu Bucureştiul pe marginea legii

privind legitimaţia de ungur

Andreea Bratosin 

 

Pe marginea conferinţei de la Budapesta, ministrul roman de Externe, Mircea Geoană, a avut o întrevedere de 20 de minute cu omologul sau ungar, Janos Martony. Deşi cei doi miniştri susţin că au abordat o gamă largă de subiecte legate de extinderea NATO şi de relaţiile bilaterale, tema centrală a discuţiilor pare să fie spinoasa problemă a legii asupra statutului maghiarilor de peste hotare, lege aflată în dezbaterea Parlamentului de la Budapesta. Mircea Geoana i-a împărtăşit lui Martony obiecţiile părţii române faţă de această lege şi a cerut să se opereze anumite modificări - pe care a preferat să nu le numească. Martony a acceptat cererea lui Geoană. El l-a invitat pe omologul sau român să propună modificari la această lege, formulându-le într-o scrisoare oficială, care va fi examinată de guvern. Acesta va decide dacă ele vor fi introduse ca amendamente în textul legii şi supuse dezbaterii Parlamentului ungar. La conferinţă de presă desfăşurată ieri, Janos Martony a recunoscut existenţa unor divergenţe între Bucureşti şi Budapesta asupra acestei legi. Martony a respins acuzaţiile formulate de partea romană, potrivit cărora legea ar avea prevederi extrateritoriale şi ar fi discriminatorie. “Nu există în lege intenţia de extrateritorialitate, prevederile ei aplicându-se doar pe teritoriul Ungariei”, a spus el. “E adevărat că există o anumită discriminare, a recunoscut ministrul ungar de Externe, însă această discriminare este una pozitivă, pentru ca oferă mai multe avantaje unei minorităţi care, prin definiţie, este dezavantajată în orice ţară”. Potrivit lui Martony, reprezentanţii guvernului sau au explicat prevederile proiectului de lege la Comisia Europeană (care formulase, la rândul sau, unele obiecţii) şi au demonstrat ca ele sunt conforme cu normele europene. 

În finalul conferinţei, Martony a rugat partea română să se abţină de la reacţii emoţionale şi extreme. “În ce ne priveşte, nu dorim să reacţionam la nici un fel de atacuri vehemente. Vedem că acest lucru are loc în presa şi ştim că ele sunt greu de stopat. Totuşi, recomandăm ca atacurile antimaghiare să nu se potenţeze, aşa cum s-a mai întâmplat”, a spus Martony. 

 

 

Săptămânalul “Formula As”

● 21 – 28 mai 

 

Legitimaţia de maghiar

Toma Roman

 

Proiectul de “statut al maghiarilor de pretutindeni”, dezbătut de Parlamentul de la Budapesta, face în România valuri uriaţe. La o lectură sumară, proiectul işi propune să acorde o serie de facilităţi "educaţionale şi culturale", dar şi materiale, maghiarilor din statele vecine Ungariei. Sunt vizate în mod special România (cu o minoritate de două milioane de maghiari), Slovacia (cu peste şapte sute de mii de unguri) şi Iugoslavia. Prin proiect, se susţine în cercuri interesate, nu se va schimba "condiţia" minoritarilor maghiari din statele limitrofe Ungariei, dar aceştia vor primi drepturi speciale în materie de muncă, educaţie şi asistenţă medicală pe teritoriul ţării-mamă. Maghiarii din vecinătatea Ungariei vor putea astfel nu numai să îşi menţină identitatea naţională, dar şi să se înfrupte din beneficiile dezvoltării economice a acesteia, dezvoltare stimulată de admiterea în NATO şi UE. Condiţia este ca ei să dispună de "legitimaţia de maghiar" acordată de organizaţiile etnice locale. Chiar dacă această "legitimaţie" nu va deschide automat şi "spaţiul Schengen" pentru maghiarii din afara Ungariei, ea le va permite să realizeze o superioritate materială faţă de cetăţenii statelor din care fac parte, devenind - atunci când acestea vor ajunge, în sfârşit, să fie admise în UE - principalii parteneri economici ai companiilor de investitori occidentali. Se vor putea realiza astfel, după cum declara unul din liderii Uniunii Mondiale a Maghiarilor (MVSZ), condiţiile "în vederea înfiinţării unităţii naţionale maghiare". 

Orice proiect de sprijinire de către ţara-mamă a grupurilor de aceeaşi etnie aflate în afara graniţelor sale este firesc. În fond, aşa ar trebui să procedeze şi România cu etnicii săi de peste graniţe. Dincolo de hotarele ţării trăiesc peste şaisprezece milioane de români, mulţi dintre ei fiind lipsiţi complet de drepturile de care beneficiază minoritarii din interior. România a acceptat aplicarea faimoasei R 1201 a Consiliului Europei, prin care se garantează toate drepturile minorităţilor. România nu are însă capacitatea economică de a-i sprijini pe etnicii săi de dincolo de graniţe. Facilităţile acordate Moldovei de dincolo de Prut, de exemplu, au fost derizorii, potenţând trecerea acestui stat românesc, prin victoria comuniştilor în ultimele alegeri locale, în orbita slavofoniei. Nu cred însă că vreunui guvern român i-ar fi venit ideea, chiar dacă situaţia economică ar fi fost alta şi ţara ar fi îndeplinit condiţiile de aderare la NATO şi UE, să ofere "legitimaţie de român" conaţionalilor de dincolo de graniţele recunoscute. Primejdia conţinută de proiectul de lege unguresc, ce stârneşte nervozitate nu numai la Bucureşti, Bratislava şi Belgrad, aici îşi are originea. 

Un astfel de proiect nu îşi are rostul într-o Uniune Europeană largită, structurată pe asumarea aceloraşi legi şi instituţii. UE garantează, după cum se ştie, toate drepturile cetăţenilor cuprinşi în spaţiul său, inclusiv drepturile diverselor minorităţi etnice regionale. Admiterea, în bloc sau succesivă, a statelor aspirante la Uniune face deci inutilă o “legitimaţie etnică”, pentru că fiecărei comunităţi nationale îi sunt recunoscute drepturile la identitate, la dezvoltare culturală proprie. Impunerea acestei “legitimaţii” de către o ţară membră a UE generează, în condiţiile unui proces de unificare europeană încă neîncheiat, o exacerbare a sentimentelor naţionaliste din statele în aşteptare, datorită discriminării ce apare între majoritari şi minoritari. Când această discriminare este potenţată şi economic, mai ales în ţările aflate în criză, cum este România, reacţiile negative, de respingere a inegalităţii provocate astfel, devin maxime. Probabil că minţi înfierbântate de la Budapesta au calculat că, la adăpostul umbrelei NATO şi UE, pot reface Ungaria istorică, stimulând un iredentism latent al conaţionalilor de dincolo de graniţe, prin accentuarea deosebirii lor de ceilalţi. Un asemenea iredentism a impus în perioada interbelică formarea Micii Antante dintre România, Cehoslovacia ţi Iugoslavia. Acum, o astfel de înţelegere nu mai este posibilă, Cehoslovacia încetând să mai existe, Iugoslavia fiind redusă la o fragilă uniune între Serbia şi Muntenegru, iar România fiind măcinată de o criză economică extrem de gravă. După autorii proiectului budapestan, momentul lansării “legitimaţiei etnice” este deci bine ales, cu atât mai mult cu cât o posibilă (şi mai) mică antantă nu ar avea sprijinul de altadată al Occidentului. Ungaria se consideră, ca membră a NATO şi UE, parte a Occidentului. 

Nu stiu încă ce reacţii au cele două organizaţii inţernationale la proiectul de “statut al maghiarilor de pretutindeni” propus de Budapesta. El intră în contradicţie cu reglementările lor în vigoare, aprinzând fitilul unei bombe a cărei explozie ar putea provoca un dezastru continental. Ce s-ar întâmpla dacă Italia ar propune “legitimaţia de italian” corsicanilor francezi, Olanda – “legitimaţia de olandez” flamanzilor belgieni, Germania – “legitimaţia de german” austriecilor şi minoritarilor germani din Polonia, Cehia, Rusia etc., garantând fiecare tratamente discriminatorii în raport cu colectivităţile conlocuitoare din zonele respective? Când lumea europeană pare să fi încheiat cu problema naţiunilor, în favoarea unei uniuni continentale, nostalgicii unguri din Budapesta sau de aiurea vor “înfiinţarea unităţii naţionale maghiare”, indiferent de graniţe, tratate internaţionale, stabilitate socială şi economică regională. În lumea europeană modernă, ceea ce îşi propun să facă prin “legitimaţia de maghiar” seamănă, după cum observă un cunoscut ziarist, cu discriminarea pe criteriul “originii sănătoase a tovarăşului”, practicată sub comunism pentru aspiranţii la promovarea socială. 

Proiectul "statului maghiarilor de pretutindeni" a generat în România reacţii politice extrem de nuanţate. PDSR-ul, partidul de guvernământ, a fost pus într-o situaţie extrem de neplăcută, pentru că se menţine la putere cu sprijinul partidului etnic al maghiarilor, UDMR-ul. PDSR-ul are nevoie de asocierea cu UDMR, pentru ca astfel se plasează într-o postură favorabilă faţă de UE şi NATO, organizaţii în care speră să fie admisă România. El a făcut toate concesiile posibile partidului etnic, acceptând inclusiv solicitarea unei universităţi maghiare în România. PDSR a câştigat totuşi alegerile trecute afişând şi un naţionalism moderat. Dacă ar accepta proiectul de lege budapestan, el şi-ar pierde foarte mulţi alegători din Transilvania, Banat şi Maramureş, unde este concentrată minoritatea ungurească. Liderul lui, Adrian Năstase, a fost pus în situaţia de a risca alianţa cu UDMR-ul, declarând: "Atâta vreme cât noi nu stabilim că astfel de legi se aplică pe teritoriul nostru - fie prin efectul unor standarde internaţionale, fie prin efectul Constituţiei, prin reglementările noastre interne sau acorduri bilaterale - astfel de legi nu se vor aplica la noi". Chiar şi liderii UDMR au sesizat consecinţele unei legi care, adoptată într-o ţară anume, ar avea pretenţia să fie aplicată şi în alte state. Dupa ce a propus consultări între guvernele de la Bucuresti şi Budapesta pe seama efectelor legii, Marko Bela, conducătorul UDMR, a susţinut că: "În primul rând, facilităţile se referă la Ungaria, deci maghiarii din România, din Slovacia sau din alte ţări ar avea astfel de facilităţi când ei se află în Ungaria, deci nicidecum pe teritoriul României. Şi este un adevăr foarte bine cunoscut că, atunci când are loc o acţiune pe teritoriul României, atunci acea acţiune sau activitate trebuie să se desfăşoare în cadrul legislativ existent în ţara respectivă". Liderul UDMR a sesizat că pretenţia aplicării în România a unei legi recunoscute (şi adoptate) doar de Parlamentul Ungariei este absurdă, putând avea consecinţe grave pentru toată lumea. Europa nu ar admite un nou Kosovo în Transilvania, pentru că el ar putea genera un conflict mult mai grav decât cel din Iugoslavia. Nu întâmplător, preşedintele PNL, Valeriu Stoica, a susţinut că proiectul are la bază o concepţie despre naţiune, de origine germană, care a provocat cele două războaie mondiale şi războiul din Iugoslavia. Germania a renunţat însă, între timp, la o astfel de concepţie, în favoarea unei uniunii a Europei. 

Proiectul face ca, în Transilvania, sediile UDMR sa fie asaltate de cereri de înscriere, mulţi români căutându-şi, din disperare materială şi lipsă de perspective, ascendenţi maghiari paterni sau materni. Rezolvarea crizei economice, admiterea în UE şi NATO ar rezolva aceasta situaţie gravă, făcând vetust un proiect naţionalist aberant cum este cel dezbătut la Budapesta. României i-ar trebui, în acest scop, un guvern decis să încheie tranziţia, să aplice ferm normele şi standardele europene în toate domeniile vieţii economico-sociale. 

 

28 mai – 4 iunie

“Legitimaţia de maghiar” la viza istoricilor

Prof. FLORIN CONSTANTINIU

“De unsprezece ani, clasa noastră politică, cea mai stupidă din întreaga noastră istorie, a aruncat poporul român într-o asemenea stare de disperare, încât, pentru a ieşi din mizerie, românul e gata, pentru “un blid de linte”, să uite că e român şi să se declare maghiar, pentru a beneficia de anumite facilităţi”. 

“O sursa de tensiune în relaţiile româno-maghiare”

RUXANDRA CONSTANTINESCU

 

- Aşa cum se întâmplă întotdeauna, lumea politică românească alunecă repede peste problemele de interes naţional. Ca, de pildă, hotărârea guvernului de la Budapesta de a vota o lege care să-i protejeze pe ungurii din ţările fostului “răsărit comunist”, în frunte cu România. Cum apreciaţi, ca istoric, acest demers? 

- Cred că, în numărul din săptămâna 21-28 mai a.c., d-l Toma Roman a evaluat corect, în articolul domniei sale, “Legitimaţia de maghiar”, nocivitatea initiaţivei autorităţilor de la Budapesta de a acorda - pe temeiul unui document special - un şir de înlesniri de ordin economic şi cultural, maghiarilor care trăiesc în afara frontierelor Ungariei. Aşa cum a arătat d-l Toma Roman, preocuparea fiecărui stat pentru soarta celor care aparţin etniei ţării-mame este perfect legitimă şi ea nu poate fi, prin urmare, contestată. “Statutul maghiarilor de pretutindeni”, astfel cum este conceput la Budapesta, depăşeşte însă cu mult această preocupare. Aş spune, ca să vorbesc în termeni dialectici, că ne aflăm în faţa unei situaţii când acumularea cantitativă se transformă într-o nouă calitate. Altfel spus, din prea multă grijă pentru maghiarii din afara frontierelor ungare, se ajunge la un amestec în afacerile interne ale ţării pe teritoriul căreia ei vieţuiesc. Cred că nici un stat care-şi respectă propria suveranitate nu poate îngădui astfel de imixtiuni. Să fiu limpede înţeles: am salutat public - în presă, la televiziune şi în diverse reuniuni - reconcilierea româno-ungară, întruchipată în tratatul bilateral semnat în 1996; sunt partizanul celor mai bune relaţii dintre noi şi vecinii unguri, pentru care am o imensă stimă (admir curajul lor de a fi fost singurul popor din Europa care a cutezat, în 1956, să înfrunte cu arma în mână, după cel de-al doilea război mondial, colosul sovietic), dar tocmai de aceea cred că “legitimaţia de maghiar” va perturba relaţiile dintre ţările noastre. 

- În istoria României au mai existat asemenea tentative ale vecinului de la Apus? 

- N-aş vrea să evoc aici contenciosul relaţiilor româno-ungare. Vrem să trăim în bună pace, nu are rost să evocăm, la tot pasul, tensiunile şi conflictele dintre noi şi maghiari. Doresc totuşi să amintesc un singur episod cu valoare exemplară. În 1919, când lui Ion I.C. Brătianu, primul-ministru de atunci al României, i s-a cerut să semneze Tratatul cu Austria şi Tratatul minorităţilor, el a refuzat categoric să o facă; el a spus că nu poate accepta în statul român două categorii de cetăţeni: “unii încrezători în solicitudinea statului, iar ceilalţi (era vorba de minoritari - n.n.) îndemnaţi a-i fi potrivnici şi a cauta protecţia în afară de graniţă” (îmi permit să semnalez că acest citat este luat din cartea lui Gheorghe I. Brătianu, “Acţiunea politică şi militară a României în 1919”, reeditată, zilele acestea, de Editura “Corint” şi în paginile căreia poate fi urmarită atitudinea demnă a lui Ion I.C. Brătianu, care a spus: “Convingerea mea este că noi în nici un fel nu putem primi asemenea condiţii. Am moştenit o ţară independentă şi, chiar pentru a-i întinde graniţele, nu-i putem jertfi neatârnarea”). 

- O altă iniţiativă maghiară, de data aceasta internă, a trecut aproape neobservată (cu excepţia cotidianului “Adevărul”, care a anunţat-o pe pagina întâi): crearea “Regiunii pământurilor secuieşti” din judeţele Covasna şi Harghita. Să ne aşteptam la renaşterea fostei Regiuni Autonome Maghiare de pe timpul lui Dej? 

- Atâta timp cât cetăţenii români de etnie maghiară sunt loiali statului român, acţiunile lor vizând păstrarea identităţii etnice şi culturale, precum şi asigurarea unor condiţii materiale mai bune nu trebuie să trezească reacţii ostile din partea majorităţii româneşti. Deocamdată, în ce mă priveşte, nu sunt în posesia datelor care să-mi permită evaluarea iniţiativelor de creare a unei zone economice a maghiarilor din judeţele Covasna şi Harghita. Sunt însă de părere că, dacă o astfel de iniţiativă atentează la caracterul unitar al statului naţional român, ea nu trebuie acceptată de autorităţile de la Bucureşti. 

- Presupunând că legea propusă de Budapesta va fi votată şi ungurii din Ardeal vor beneficia de celebra “legitimaţie”, cum se va resimţi această întâmplare în rândul populaţiei româneşti? Există riscul ca ea să devină o “minoritate” (cu înlesniri economice şi de circulaţie internaţională reduse)? 

- Cred că pe noi nu ne interesează dacă legea va fi votată la Budapesta. Parlamentul de la Budapesta este stâpan deplin pe deciziile sale; el poate vota orice lege pe care o consideră utilă interesului naţional. Important este dacă autorităţile române vor accepta ca această lege să se aplice şi pe teritoriul ţării noastre. Sunt ferm convins că “legitimaţia de maghiar” va fi o sursa de tensiune în relaţiile româno-ungare. Mai întâi, s-ar crea cele două categorii de cetăţeni, de care vorbea Ion I.C. Brătianu în 1919; în al doilea rând, mulţi români, din cauza condiţiilor vitrege în care trăiesc, ar alerga să obţină “legitimaţia de maghiar”! În acest din urmă caz, criticile noastre trebuie să se îndrepte nu spre autorităţile de la Budapesta, ci spre cele de la Bucureşti. De unsprezece ani, clasa noastră politică - şi ca istoric pot să o spun: cea mai stupidă din întreaga noastră istorie - a aruncat poporul român într-o asemenea stare de disperare, încât, pentru a ieşi din mizerie, românul e gata, pentru “un blid de linte” (ca sa iau exemplul lui Esau din Vechiul Testament) să uite că e român şi să se declare maghiar, pentru a beneficia de anumite facilităţi. 

“Nu legea de la Budapesta poate duce la federalizarea Transilvaniei, ci propria noastră

indolenţă, absenţa sentimentului patriotic”

- Problema federalizării Ardealului, pentru care se militează activ în diferite cercuri de influenţă din Occident, are şanse să devină o realitate istorică, prin aprobarea proiectului guvernului ungar? 

- Nu cred că legea discutată acum la Budapesta poate duce la o federalizare a Ardealului, dar cred că astăzi - când adversarii de pretutindeni ai statului naţional vorbesc nu de “Europa patriilor”, ci de “Europa regiunilor” - o astfel de primejdie există. Mai cred însă că nu legea de la Budapesta poate duce la federalizarea Transilvaniei, ci propria noastră indolenţă, absenţa sentimentului patriotic şi civic într-o mare zonă a opiniei româneşti. Mai mult decât orice ameninţare din afară, cred că ameninţarea din interior este de luat în seamă: ameninţarea din interiorul conştiinţelor noastre de români debusolaţi, pasivi, sleiţi istoriceşte. De nu ne vom tămădui de această stare - de boală, desigur, vom pierde nu numai Transilvnaia, dar şi ţara toată. 

- În rândurile românilor ardeleni, circulă temerea că Transilvania îşi va pierde independenţa, fără a se recurge la o modificare a graniţelor de azi. În mare măsură, pământurile au fost cumpărate de unguri, iar întreprinderile ungureşti sunt în floare. Dacă adăugăm şi valul de maghiarizare liber voită a unei părţi a populaţiei autohtone, dornică să intre mai repede într-o Europa interzisă pentru români, avem o imagine nu tocmai veselă a viitorului transilvanean. Vă rugăm să comentaţi această problemă. 

- Aşa cum spuneam adineauri, de noi, în primul rând, depinde viitorul Transilvaniei. Noi suntem majoritari - ce, Dumnezeu! - trăim tot timpul cu spaima că vom pierde acolo unde numărul - ca să nu mai vorbim de istorie - este de partea noastră. Poate că răspunsurile mele la întrebările dvs. ar putea crea o falsa imagine în ce mă priveşte. Sunt pentru respectarea strictă a drepturilor minorităţilor naţionale şi pentru asigurarea condiţiilor optime pentru ca ele să-şi conserve identitatea etnică şi culturală (în acest context, vreau să vă spun că sunt pentru existenţă unei universităţi cu predare în limba maghiară). În acelaşi timp, cred că statul român trebuie să ceară loialitate acestor minorităţi. Mai mult decât atitudinea unor minoritari, mă îngrijorează atitudinea acelor români care, în diverse ocazii şi publicaţii, atacă vehement conceptul de “stat naţional unitar” înscris în Constituţia României. Atât timp cât noi, românii, nu credem că statul nostru este “naţional” şi “unitar”, nu le putem cere altora - de altă etnie decât noi - să o creadă! Repet: viitorul României stă, cu precădere, în mâinile românilor. Exemplul statului ungar, al maghiarilor înşişi este extrem de instructiv pentru noi: dacă astăzi ne-au depăşit cu mult şi în atâtea domenii, este pentru ca la ei binele naţiunii stă mai presus de orice. Să învăţăm, aşadar, de la vecinii noştri! 

 

 

Un proiect de lege şi câteva dubii

Adrian Cioroianu

 

Pe măsură ce istoria parcă se grăbeşte, lumea devine din ce în ce mai mică. Nici măcar nu trebuie obligatoriu o memorie foarte bună pentru a accepta ca, în urmă cu doar 10-11 ani, ni s-ar fi părut cel puţin curioasă ideea ca o lege adoptată de un stat ar putea deranja un stat vecin. 

Proiectul de lege privind maghiarii din ţările vecine, elaborat de guvernul de la Budapesta în luna martie a.c., a ridicat, aparent brusc, temperatura politică a acestei primăveri româneşti. Desigur, foarte mulţi dintre români deja au înţeles că există o doză de teatralitate, în sens propriu, a scenei politice (româneşti, dar nu numai...), înţelegere ce ne face să fim din ce în ce mai prudenţi faţă de multe dintre aceste “pocnitori” ce ţin, cu zgomot, prima pagină a ziarelor timp de două zile, după care cad în uitarea comună. 

Şi totuşi, nu acesta este cazul proiectului de lege maghiar. Având sprijinul explicit şi subînţeles al coaliţiei de centru-dreapta la guvernare în Ungaria (cea care a propus, de altfel, acest proiect), fiind respins de către Uniunea Democraţilor Liberi şi condiţionat punctual de către Partidul Socialist Maghiar (principalul partid de opoziţie), proiectul, cu cele 4 capitole şi 29 de articole ale sale, a intrat în dezbaterea Parlamentului maghiar pe 19 aprilie (pentru traducerea românească a acestui proiect de lege, vezi revista “Provincia” nr. 5, mai 2001). Parlament din care legea are toate şansele de a ieşi aprobată. 

Într-o Europă democratică, este dreptul oricărui stat să dea (aproape) orice legi doreşte; este şi cazul Ungariei. În conformitate cu articolul 6, alineatul 3 al Constituţiei Republicii Ungare, statul maghiar se consideră responsabil pentru maghiarii ce trăiesc în afara graniţelor ţării. Scopul reliefării apartenenţei la “naţiunea maghiară unitară” a tuturor maghiarilor trăind în statele vecine Ungariei (ţările despre care vorbeşte proiectul de lege sunt Croaţia, Iugoslavia, Austria, România, Slovenia, Slovacia şi Ucraina), ca şi scopul încurajării, pe orice căi admise, a păstrării identităţii naţionale a acestora - acolo unde se află - sunt, din punctul meu de vedere, legitime. Cu toate acestea, am temeri că un astfel de proiect de lege ar putea conduce, în condiţiile date, doar la puternice suspiciuni referitoare la intenţiile guvernului maghiar. Atât cât pot înţelege textul acestui proiect, principala consecinţă pe care o întrevăd la o posibilă aplicare a ei în cazul cetăţenilor români de origine maghiară este crearea unei discriminări pozitive în acele provincii în care etnicii maghiari trăiesc alături de alte etnii (este cazul românesc al Transilvaniei). Intenţia autorităţilor maghiare de a oferi un sprijin instituţionalizat conaţionalilor în probleme de educaţie, cultura, ştiinţă, protecţie socială, asistenţă medicală, locuri de muncă s.a. este meritorie. Cu toate acestea, acest proiect de lege mi se pare a fi dincolo de limita superioară a cererilor rezonabile şi, mai mult, dincolo de normele europene acceptate. În acest proiect, concepţia maghiară a naţionalităţii - după apartenenţa de sânge (este modelul german), în plus declarată în virtutea obţinerii unui “certificat” de maghiar - este una foarte puţin modernă. Guvernul maghiar poate bănui că, în perspectiva în care această lege va intra în vigoare la 1 ianuarie 2002, iar aderarea Ungariei la Uniunea Europeană se va petrece cel târziu în anul 2004, aplicarea acestei legi va conduce inevitabil la apariţia unei clare diferenţieri etnice socio-economice, în favoarea maghiarilor, în toate provinciile statelor din estul Ungariei în care aceştia trăiesc alături de o populaţie majoritară. După intrarea în Uniunea Europeană, graniţa Ungariei cu Austria va deveni graniţa internă a UE; graniţele cu Slovacia şi Slovenia vor deveni graniţe cu o supraveghere mai puţin severă, în timp ce graniţele cu Ucraina, România, Iugoslavia şi Croaţia vor fi graniţe cu o supraveghere specială. Personal, vreau să cred că Ungaria nu are ambiţia de a deveni şi rămâne graniţa estică a Uniunii Europene. 

Cum spuneam, lumea devine tot mai mică. Dar, oricât de mică ar deveni, încă se mai poate rămâne - este, din păcate, cazul României - la marginea ei, drumul nostru spre centru-i trecând - măcar pur geografic - prin frumoasa ţară a vecinilor noştri maghiari. 

Cu atât mai neplăcut ar fi dacă Budapesta ne-ar deschide o uşa plină cu surprize - nici ele tocmai plăcute, cum cred că se află în acest proiect de lege. 

 

 

■ Cotidianul “Ziua”

 

● 26 mai

Bucureştii şi Budapesta continuă dialogul pe tema statutului maghiarilor

 

Partea română şi cea ungară au decis, în cadrul consultărilor care au avut săptămâna aceasta la Budapesta, pe marginea legii statutului maghiarilor să continue procesul de consultări privind prevederile respectivului proiect, informează un comunicat al Ministerului de Externe. Reprezentanţii diplomaţiei de la Bucureşti au solicitat în acest sens mai multe clarificări, în special cu privire la acele prevederi care, în opinia părţii române, prezintă un caracter extrateritorial, şi, respectiv, cele de natură să creeze, prin aplicarea lor, un regim discriminatoriu pe teritoriul ţării. Partea română aşteaptă că propunerile formulate să se regăsească în formula finală a statutului. Pe viitor, urmează a fi analizată posibilitatea încheierii unor acorduri bilaterale în diverse domenii la care se referă proiectul. Astfel, se spune în comunicat, aplicarea statutului ar respecta atât legislaţia noastră internă, cât şi documentele internaţionale la care ambele state sunt părţi. (D.E.)

 

● 28 mai

Statutul maghiarilor din afara Ungariei în atenţia comisiei senatoriale de

politică externă

Ministrul Geoană va expune poziţia Budapestei faţă de

"legitimaţia de maghiar"

 

Comisia de politică externă a Senatului intenţionează să se întâlnească, miercuri, cu ministrul de Externe, Mircea Geoană, pentru discuţii asupra proiectului de lege privind statutul maghiarilor din afara Ungariei, a declarat, preşedintele comisiei, senatorul PDSR Gheorghi Prisăcaru. Prisăcaru a afirmat că Geoană urmează să se deplaseze la Budapesta pentru a discuta cu autorităţile ungare pe această temă. “Din câte ştiu, chiar ministrul de Externe va face, marţi, o deplasare la Budapesta şi, prin urmare, ne poate furniza informaţii calde în legătură cu concepţia generală a autorităţilor ungare privind acest proiect de lege”, a spus Prisăcaru. El a precizat că membrii comisiei doresc ca Mircea Geoană să îi informeze şi în legătură cu atitudinea celorlalte ţări care vor fi afectate de această lege, precum şi asupra poziţiilor Consiliului Europei, Uniunii Europene şi a OSCE. Specialişti din MAE român, ungar şi de la Oficiul pentru Maghiarii din Afara Graniţelor, au avut, joi, la Budapesta, consultări asupra proiectului legii statutului maghiarilor din statele vecine. (Mediafax)

 

● 31 mai

Şeful diplomaţiei ungare critică presa română

Ileana Cornea 

Ministrul ungar de Externe, Janos Martonyi, a cerut ieri presei române să dea dovadă de obiectivitate în abordarea relaţiilor dintre Bucureşti şi Budapesta. În presa română, a declarat diplomatul, se remarcă anumite tente anti-maghiare, care denaturează situaţia. Legea privind statutul maghiarilor din ţările limitrofe Ungariei s-a aflat pe agenda discuţiilor purtate, la Budapesta, de Martonyi cu omologul sau român, Mircea Geoană. La sfârşitul întâlnirii, Martonyi a susţinut o conferinţă de presă, precizând că legea nu era aplicabilă în forma iniţială, cel puţin în Austria, iar proiectul a fost amendat în special în urma observaţiilor lansate de Uniunea Europeană şi se află din nou în discuţia Parlamentului. Ministrul a ţinut să precizeze că legea nu implică intenţii extrateritoriale, fiind aplicabilă doar în interiorul Ungariei. Despre discuţiile cu Geoană, Martonyi a precizat că au adus elemnte de consensualitate, însă unele aspecte sunt, în continuare, tratate divergent.

 

● 1 iunie 2001

Statutul maghiarilor nu se va aplica în Austria

 

Legea statutului maghiarilor din ţările vecine Ungariei nu va fi aplicată în Austria, scrie cotidianul “Népszabadsag”, în ediţia de ieri, citând o declaraţie a secretarului de stat în MAE ungar, Németh Zsolt. Secretarul de stat a precizat că maghiarii din Austria au un nivel de trai superior, de aceea nu au nevoie de sprijinul Ungariei. Németh Zsolt a precizat că legea ar putea cauza chiar tensiuni în rândul maghiarilor din Austria, deoarece 90% din aceştia sunt emigranţi şi nu ar avea dreptul să beneficieze de facilităţile acordate prin legea statutului. “Népszabadsag” nu a reuşit să obţină un răspuns de la Oficiul pentru Maghiarii de Peste Hotare privind motivul pentru care legea statutului face diferenţa între maghiarii din Austria şi cei din Slovenia, care au, şi ei, un nivel de trai superior celui din Ungaria. (D.E.)

 

 

 

 

 

 

 

■ Cotidianul “Curentul”

● 26 mai 

Budapesta negociază de formă cu Bucureştiul - Guvernul maghiar promite să rezolve neînţelegerile după adoptarea Legii statutului

    Iulia Nueleanu

Negocierile româno-maghiare pe marginea legii statutului se pare că au un caracter pur formal. Cel puţin aşa lasă să se înteleagă declaraţia purtătorului de cuvânt al MAE ungar, Gabor Horvath, la finalul rundei de discuţii de la Budapesta. El a precizat că eventualele neînţelegeri vor fi clarificate pe cale diplomatică, ulterior adoptării legii în Parlamentul ungar. Gabor Horvath a omis din declaraţia sa solicitarea părţii române, care doreşte să-şi regăsească propunerile în forma finală a legii. Comunicatul dat publicităţii de MAE român arată că principalele obiecţii ale Bucureştiului sunt legate de “caracterul extrateritorial” al legii şi de faptul că acest act normativ creează “un regim discriminatoriu pe teritoriul României”. 

Conform doleanţelor părţii române, s-a convenit ca la viitoarele consultări să se abordeze şi posibilitatea încheierii unor acorduri bilaterale în diversele domenii la care se referă legea, în concordanţă cu legislaţia internă românească, precum şi cu documentele internaţionale. 

E greu de crezut însă că Budapesta va face concesii importante, în condiţiile în care în dezbaterile din propriul Parlament au fost acceptate doar 9 amendamente, care nu ating însă fondul legii. Aceasta atitudine a iscat vii nemulţumiri în rândul socialiştilor maghiari, care ameninţă chiar cu un vot negativ la statut, fapt ce ar pune in pericol chiar adoptarea legii.

 

● 29 mai

Preşedintele României protestează violent împotriva Legii statutului

Ion Iliescu spune ca legitimaţia de maghiar “încurajează tendinţele

de secesiune”

    Florin Negruţiu

 

Legea statutului maghiarilor de peste graniţe “încurajează tendinţele de secesiune”. Preşedintele României, Ion Iliescu, a făcut cea mai tranşantă declaraţie în privinţa “legitimaţiei de maghiar” într-un interviu acordat Televiziunii Ungare 1. Şeful statului a fost clar: România este un stat naţional unitar, limba oficială este româna, iar certificatul de maghiar - pe care Budapesta doreşte să-l acorde ungurilor din ţările vecine - reprezintă o măsură “nedemocratică” şi “neeuropeană”. Ion Iliescu dă, astfel, o lovitură partizanilor Legii statutului şi, implicit, UDMR, tocmai în momentul în care premierul Năstase are nevoie acută de sprijinul maghiarilor lui Marko Bela pentru a preveni o deraiere guvernamentală. 

 

Un proiect antieuropean şi nedemocratic

Încă de la primele declaraţii date în legătură cu Legea statutului, Ion Iliescu s-a arătat împotriva proiectului gestat în Parlamentul de la Budapesta. Atitudinea preşedintelui faţă de legitimaţia de maghiar a înregistrat însă diverse nuanţe, de la constatare la manifestarea surprinderii şi, în final, la contestare violentă. Ultimele săptămâni au fost pentru şeful statului o perioadă de reflecţie, în care şi-a cristalizat un punct de vedere, exprimat tranşant zilele trecute chiar în inima Secuimii - în judeţele Covasna şi Harghita: Legea statutului este neeuropeană. În opinia lui Ion Iliescu, proiectul ar veni împotriva spiritului european, întrucât ar ridica noi bariere interetnice în loc să favorizeze deschiderea şi reconcilierea. În interviul acordat emisiunii “Jurnal mondial” a TV Ungare, Ion Iliescu a mers mai departe, subliniind că proiectul Legii statutului “încurajează tendinţele de secesiune”. Iliescu a adăugat că România este un stat naţional unitar, în care etniile prezente trebuie să depăşească situaţiile de confruntare şi tensiunile provocate adesea în mod artificial. Ion Iliescu a reluat teza conform căreia proiectul Budapestei are “în anumite porţiuni rezonante care contravin europenismului”. Demnitarul român a apreciat, ca o concluzie, că legitimaţia de maghiar “nici nu este o măsură cu adevărat democratică şi, în nici un caz, una europeană”. 

 

Balet diplomatic

Dacă Legii statutului i-a declarat război, UDMR, partizan al acestui act normativ, Ion Iliescu i-a apreciat meritele şi i-a lăudat responsabilitatea politică de a sprijini Guvernul minoritar Adrian Năstase. Preşedintele nu-şi permite să atace Uniunea şi să compromită, astfel, prin ricoşeu, protocolul bilateral PDSR - UDMR. Ion Iliescu a vorbit despre toleranţă şi reconciliere, subliniind că Guvernul de la Bucureşti consideră “propria identitate şi moştenirea culturală a minorităţilor drept un tezaur comun”. Discursul a fost menit astfel să îndulcească pilula amară pe care UDMR este nevoită să o înghită prin neacceptarea de către Bucureşti a “legitimaţiei de maghiar”. 

 

Iliescu evocă modelul franco-german

Referindu-se la relaţiile dintre România şi Ungaria, Ion Iliescu a evocat exemplul relaţiilor dintre Germania şi Franţa, amintind cum au devenit două ţări duşmane piloni de bază ai UE. Preşedintele român a menţionat că piatra de temelie a noilor relaţii bilaterale Bucureşti - Budapesta s-a pus în urmă cu cinci ani la Timişoara, când s-a încheiat Tratatul de bază, fundament al “unui sistem de relaţii fireşti, de la sine înţelese”. Astăzi, ministrul român de externe va avea prilejul să ia pulsul relaţiilor bilaterale, într-o vizită pe care o face la Budapesta, unde are loc reuniunea miniştrilor de externe ai ţărilor NATO şi ai ţărilor candidate. 

 

 

 

 

 

 

● 31 mai

Occidentul avertizează Budapesta că nu este de acord cu 

statutul maghiarilor

UE ameninţă Ungaria că dacă adoptă statutul, îşi periclitează aderarea

    Marcela Feraru

 

Uniunea Europeană a trimis Guvernului de la Budapesta propriile obiecţii la Legea statutului maghiarilor din afara graniţelor. Documentul de poziţie al Comisiei Europene arată punctual care sunt problemele pe care forurile europene le consideră inacceptabile. În primul rând nu se acceptă acţiunea acestei legi în Austria, care este membru al Uniunii Europene. În ceea ce priveşte facilităţile oferite maghiarilor Comisia afirmă că, dacă aceste avantaje se aplică şi persoanelor juridice, atunci prevederile sunt contrare normelor europene. Pe fond, Comisia consideră că prevederile Legii statutului sunt contrare Cartei Europene a Drepturilor Omului adoptată la Nisa anul trecut. Documentul menţionează de asemenea că premierii României şi Slovaciei au facut propuneri interesante privind amendarea proiectului. 

Cel mai important este însă faptul că documentul atrage atenţia Ungariei că adoptarea statutului are grave repercursiuni asupra negocierilor de aderare la UE ale Ungariei, negocieri care mergeau bine până în acest moment. 

Se pare că Budapesta rămâne însă imună la critici, Orban fiind hotărât să meargă până la capăt.

 

● 31 mai

Cerând părţii române să se abţină de la atacuri Janos Martony recunoaşte că statutul ungurilor creează discriminări

    Marcela Feraru

 

Deşi nu are "elemente de extrateritorialitate", Austria a fost eliminată din aria de aplicare a legii - a declarat ministrul de externe ungar

În cursul dimineţii de ieri a avut loc o întâlnire bilaterală între miniştrii de externe ai României şi Ungariei, Mircea Geoană şi Janos Martony, cu prilejul reuniunii Consiliului Nord-Atlantic de la Budapesta. Chestiunile abordate au fost Legea statutului maghiarilor de peste graniţe şi extinderea NATO. 

În ceea ce priveşte Legea statutului, Martony spune că, în anumite puncte, partea română şi partea maghiară par să se apropie, dar că există altele unde apar divergenţe clare. “Am căzut de acord că trebuie să cooperăm” - a declarat Janos Martony într-o conferinţă de presă ce a urmat întâlnirii, ceea ce înseamnă că "consultările" asupra statutului vor continua, dar, a afirmat şeful diplomaţiei ungare, a rugat partea română "să se abţină de la atacuri". "Există indicii că presa română e gata să declanşeze o campanie de atacuri" – afirmă Martony, precizând că proiectul în discuţie "nu conţine elemente de extrateritorialitate". Desigur că nu toată lumea este de acord cu această evaluare. 

Referitor la obiecţiile părţii române privind discriminarea care s-ar produce între cetăţeni ai aceleiaşi ţări, ministrul de externe ungar a afirmat că această discriminare există, dar ea este "în concordanţă cu normele europene şi este o discriminare pozitivă" care nu face decât "să reechilibreze situaţia pentru o minoritate care este din start defavorizată". Faptul că minoritatea maghiară din România, care este asociată mai mult sau mai puţin deschis încă din 1996 în toate guvernele care s-au succedat, este defavorizată este un punct de vedere interesant, care ar putea constitui o bază de discuţie între oficialii celor două ţări dacă partea română doreşte să lămurească, în sfârşit, acest aspect. 

Deşi "nu există elemente de extrateritorialitate" în proiectul Legii statutului, este interesant că, în urma consultărilor pe care Budapesta le-a avut cu ţările UE, Austria a fost eliminată din aria de aplicare a acestei legi. Martony spune ca s-a făcut acest lucru "în baza relaţiilor speciale" care există între cele două ţări şi datorită faptului că minoritatea maghiară care trăieşte în Austria are o situaţie bună care nu necesită protecţie din partea statului ungar. 

Statutul va fi adoptat pe 19 iunie

După cum se ştie, săptămâna trecută a avut loc o rundă de consultări între experţi români şi unguri din ministerele de externe ale celor două ţări. Discuţiile nu au reuşit să conducă la consens şi, după cum se vede, nici întâlnirea directă între miniştri nu s-a încheiat cu mai mult succes. Totuşi, partea maghiară a promis să accepte o nouă întâlnire între echipele de specialişti înainte de data prevăzută pentru adoptarea legii - respectiv 19 iunie. Janos Martony a infirmat o ştire care circula ieri, şi anume că adoptarea proiectului ar fi fost amânată pentru luna septembrie. Dimpotrivă, şeful diplomaţiei a spus că “s-ar mira” ca acest lucru să se întâmple, ceea ce demonstrează determinarea guvernului de la Budapesta de a duce cât mai repede la capăt acest demers, indiferent dacă se ajunge sau nu la o înţelegere cu statele vecine, direct interesate în aplicarea acestei legi. 

 

● 1 iunie 

Viziunea anacronică a Budapestei

    Ion Cristoiu

 

Legea privind statutul maghiarilor de dincolo de graniţe face în prezent obiectul unei largi dezbateri în presa noastră de mână, de ureche şi de ochi. Corecte, punctele de vedere avansate suferă însă de o deficienţă majoră. Se referă, aproape exclusiv, la aspecte administrative ale documentului: cine poate beneficia de facilităţile budapestane, ce organizaţii au drept de iscalitură pentru legitimaţie, cât de mare va fi numărul românilor deveniţi unguri. Altfel ar fi stat lucrurile dacă s-ar fi publicat şi istovit analitic părţile teoretice ale documentului. Multe controverse inutile n-ar mai fi avut loc. Multe acuzaţii reciproce nu s-ar fi petrecut. Aceasta deoarece justificările legii, cuprinse în Preambulul de rigoare, trădează esenţa politică a documentului. Frecventându-le, vom putea afla în numele căror realităţi şi al căror drapele s-a gândit Budapesta să pună la dospit o lege vizând cetăţeni care aparţin statelor învecinate: România, Croaţia, Iugoslavia, Ucraina, Slovenia, Austria, Slovacia. Scrie în Preambul că legea îşi propune să asigure relaţii speciale ale maghiarilor din ţările vecine cu naţiunea maghiară pentru promovarea şi păstrarea identităţii lor naţionale în ţările respective. Diplomaţia românească, trezită în al doisprezecelea ceas, se străduie să angajeze un dialog cu Budapesta. Ar fi fost normal să angajeze şi o polemică. Aceasta deoarece teza din Preambul nu e doar o simplă justificare a unui act normativ. E pilonul unei concepţii politice asupra statelor din jur.

Deoarece majoritatea conflictelor din postcomunism îşi au cauza în tentaţia unor lideri tribali de a rescrie hărţile, s-a convenit că minorităţile din interiorul unor state naţionale trebuie să primească suficiente drepturi pentru a nu mai bombăni că sunt exploatate. Sub presiune internaţională, dar şi datorită unei benefice evoluţii politice, România a acordat minorităţii maghiare drepturi excepţionale. În situaţia ei se află numeroase alte state din răposatul lagăr socialist. Legea budapestană aduce în acest context o pretenţie bizară. De a se preocupa, prin măsuri speciale, de prezervarea identităţii culturale a maghiarilor din ţările vecine. Din punct de vedere european, această obligaţie aparţinea până acum statelor în cuprinsul cărora se află minorităţi maghiare. Sunt scutite de acum încolo România, Slovacia, Ucraina de a se mai ocupa de drepturile minorităţilor maghiare? Aşa s-ar părea, o dată ce Budapesta îşi asumă dreptul de a le ocroti.

În al doilea rând, în cadrul statelor naţionale există şi etnii care n-au pe harta lumii state protectoare. Ce ne facem cu etnia rromilor? Aceasta n-are, din câte ştim, o capitală care să le dea legitimaţie de rrom pentru a le prezerva identitatea. Într-o situaţie asemănătoare se află etniile cu state ce nu sunt vecine României. Ce se întâmplă, de exemplu, cu armenii? Vor primi ei de la depărtata Armenie legitimaţie de armean, care să le dea dreptul măcar de a călători prin Caucaz fără a risca să primească un glonţ în cap?

În al treilea rând, legea budapestană propune o împărţire a Europei după criteriile suprastatalităţii. N-avem cum să nu ne amintim că şi comunismul credea în existenţa unor realităţi ideologice peste graniţele existente administrativ, împărţind oamenii în comunişti şi necomunişti, în devotaţi poporului şi duşmani ai poporului. Într-o ţară, cetăţenii erau despărţiţi nu prin hotare administrative, ci ideologice. Românul proletar era frate cu ungurul proletar, în timp ce românul burghez era frate cu ungurul burghez.

Toate aceste întrebări n-ar fi existat dacă Budapesta nu s-ar fi întors la o concepţie depăşită asupra realităţilor europene. E ciudat cum o ţară ce se pretinde superior europeană promovează o concepţie anacronică asupra lumii.

 

● 4 iunie

Romania va expedia la Budapesta propriile sale

observaţii la Legea statutului

    Oana Dobre

 

În timpul recentei sale vizite la Budapesta, ministrul de externe, Mircea Geoană, a discutat cu omologul sau maghiar, Janos Martony, despre un set de propuneri pe care partea română le-ar dori incluse în Legea privind statutul maghiarilor din ţările vecine Ungariei. Cei doi demnitari au căzut de acord ca propunerile în cauză să fie trimise în cel mai scurt timp la Budapesta, pentru a putea fi prezentate sub formă de amendamente în momentul în care Legea statutului va intra în dezbaterea Parlamentului, ceea ce se va întâmpla în următoarele două săptămâni. În acest moment, ele se află la cabinetul primului-ministru, Adrian Năstase, care, după ce le va analiza, urmează să le înainteze preşedintelui Ion Iliescu. Ministerul Afacerilor Externe din Ungaria urmează să intre în posesia sugestiilor respective în cursul acestei săptămâni. 

În acest timp, Legea statutului rămâne subiect de dezbateri aprinse. Reprezentanţii Partidului Socialist Maghiar au declarat recent, la Cluj, că aplicarea prevederilor actului normativ în discuţie nu va determina apariţia cazurilor de discriminare a cetăţenilor români după integrarea Ungariei în Uniunea Europeană. “Prevederile legii vor fi valabile numai pe teritoriul Ungariei. Până acolo, maghiarii de peste hotare au aceleaşi drepturi şi obligaţii ca şi românii şi vor avea nevoie de viză la fel ca ei, dacă va fi cazul”, a susţinut Kocsi Laszlo, purtătorul de cuvânt al fracţiunii socialiste din Parlamentul Ungariei. Un alt socialist, deputatul Barath Etele, a precizat că legitimaţiile de maghiar vor fi acordate numai de oficialităţile din Ungaria, iar recomandările care vor sta la baza eliberării lor vor cădea în sarcina organizaţiilor care reprezintă aceste oficialităţi, pentru eliminarea subiectivităţii politice.

 

 

■ Cotidianul “Magyar Hirlap”

● 31 mai

Tensiunile româno-ungare în privinţa legii statutului maghiarilor

de peste graniţă persistă

Traducere şi adaptare de Mihaela Toth – “Mondorama”

 

În unele aspecte ale legii privind statutul maghiarilor de peste graniţe, diferenţele de abordare dintre România şi Ungaria persistă, notează, în numărul său din 31 mai, cotidianul ungar Magyar Hirlap, citând declaraţia ministrului ungar de Externe, Janos Martonyi, după întâlnirea avută la 30 mai cu omologul său român, Mircea Geoană, pe marginea reuniunii ministeriale a NATO de la Budapesta.

Pe fondul dezbaterii proiectului de lege în forul legislativ ungar şi al înţelegerii bilaterale la nivel de experţi din 24 mai pe marginea acestuia, Janos Martonyi i-a cerut omologului său român să comunice în scris principalele modificări solicitate în textul legii. Potrivit Magyar Hirlap, şeful diplomaţiei ungare consideră că vor fi utile şi necesare consultări doar după adoptarea de către parlament a legii şi, deci, a normelor de punere în aplicare a acesteia, moment în care va fi într-adevăr nevoie de o cooperare reală între cele două ţări.

Conform punctului de vedere ungar, scrie Magyar Hirlap, legea statutului (maghiarilor care trăiesc în afara graniţelor Ungariei) nu implică exercitarea vreunei influenţe în exteriorul Ungariei, instituţiile care vor face recomandările pentru legitimaţiile maghiare urmând să fie înfiinţate de maghiarimea din ţările respective şi să funcţioneze în cadrul reglementat de legile locale. Deciziile finale vor fi luate însă la Budapesta.

Janos Martonyi a recunoscut că legea respectivă creează o discriminare pozitivă, dar, în opinia sa, aceasta vizează numai eliminarea dezavantajelor care decurg din apartenenţa la o minoritate, scrie Magyar Hirlap. Astfel de dezavantaje privesc toate minorităţile, ele fiind, potrivit ministrului ungar de Externe, inevitabile.

Şeful diplomaţiei ungare a mai precizat că, din motive speciale, Austria va rămâne în afara ariei de acţiune a legii statutului, situaţia sa fiind diferită de cea a celorlalte ţări vecine Ungariei, continuă Magyar Hirlap. Cotidianul citează în acest context agenţia de presă MTI, pentru care secretarul de stat ungar pentru probleme externe, Zsolt Nemeth, a explicat că etnicii maghiari din Austria au un nivel de trai mai ridicat şi, în plus, nu sunt de aşteptat presiuni migratorii asupra Ungariei dinspre Austria.

Magyar Hirlap îl citează, în fine, pe ministrul romăn de externe, Mircea Geoană, care a declarat postului public de radio din România, înainte de a părăsi Budapesta, că salută sprijinul pe care Ungaria continuă să îl acorde ţărilor vecine, inclusiv României, înaintea summitului NATO de la Praga de anul viitor. După cum a afirmat Mircea Geoană, la cererea părţii române şi având în vedere că proiectul de lege preocupă în egală măsură ţările vecine Ungariei - România, Slovacia, Austria - dar şi Uniunea Europeană, Budapesta a acceptat o întreagă serie de modificări în conţinutul legii. "Aceste formulări ne vor fi transmise în zilele următoare", a declarat şeful diplomaţiei romăne, citat de Magyar Hirlap.

Agenţia Reuters, informând despre convorbirea dintre Janos Martonyi şi Mircea Geoană de la Budapesta, aminteşte că România, alături de Slovacia, se opune proiectului ungar de lege a statutului maghiarilor din afara graniţelor pe motiv că acordarea unor privilegii speciale ar crea tensiuni intre etnicii maghiari şi ceilalţi cetăteni. Reuters mai notează că legea i-ar îndreptăţi pe maghiarii din ţările vecine Ungariei, cu excepţia Austriei, la posibilităţi de angajare, educaţie şi asistenţă medicală in Ungaria.

În Romănia, precizează agenţia de presă britanică, trăieşte cea mai importantă minoritate maghiară, de circa 1.5 milioane de persoane. După destrămarea Imperiului austro-ungar, în urma primului război mondial, mai multe milioane de unguri au rămas în afara graniţelor Ungariei, iar relaţiile Ungariei cu vecinii ei au fost frecvent tensionate din cauza unor aspecte legate de etnicii maghiari, arată Reuters.

Ministrul ungar de Externe a apărat legea statului, afirmând că este compatibilă cu legislaţia Uniunii Europene, menţionează agenţia Reuters.

